○序论
历选皇猷，遐观帝录，庖羲出震之初，轩辕垂衣之始，所以司牧黎元，所以疆画分野。暨乎唐尧之受天运，光格四表，虞舜之纳地图，德流九土。自兹已降，空传书事之册；逖听前修，徒闻记言之史。岂若时逢有道，运属无为者欤？我大唐御极则天，乘时握纪，一六合而光宅，四三皇而照临。玄化滂流，祥风遐扇，同乾坤之覆载，齐风雨之鼓润。与夫东夷入贡，西戎即叙，创业垂统，拨乱反正，固以跨越前王，囊括先代。同文共轨，至治神功，非载记无以赞大猷，非昭宣何以光盛业？玄奘辄随游至，举其风土，虽未考方辨俗，信已越五逾三。含生之俦，咸被凯泽；能言之类，莫不称功。越自天府，暨诸天竺，幽荒异俗，绝域殊邦，咸承正朔，俱沾声教。赞武功之绩，讽成口实；美文德之盛，郁为称首。详观载籍，所未尝闻；缅惟图牒，诚无与二。不有所叙，何记化洽？今据闻见，于是载述。
然则索诃世界，(旧曰娑婆世界，又曰娑诃世界，皆讹也。)三千大千国土，为一佛之化摄也。今一日月所临四天下者，据三千大千世界之中，诸佛世尊，皆此垂化，现生现灭，导圣导凡。苏迷卢山(唐言妙高山。旧曰须弥，又曰须弥娄，皆讹略也。)四宝合成，在大海中，据金轮上，日月之所照回，诸天之所游舍。七山七海，环峙环列；山间海水，具八功德。七金山外，乃咸海也。海中可居者，大略有四洲焉。东毗提诃洲，(旧曰弗婆提，又曰弗于逮，讹也。)南赡部洲，(旧曰阎浮提洲，又曰剡浮洲，讹也。)西瞿陁尼洲，(旧曰瞿耶尼，又曰劬伽尼，讹也。)北拘卢洲。(旧曰郁单越，又曰鸠楼，讹也。)金轮王乃化被四天下，银轮王则政隔北拘卢，铜轮王除北拘卢及西瞿陁尼，铁轮王则唯赡部洲。夫轮王者，将即大位，随福所感，有大轮宝浮空来应，感有金、银、铜、铁之异，境乃四、三、二、一之差，因其先瑞，即以为号。
则赡部洲之中地者，阿那婆答多池也。(唐言无热恼。旧曰阿耨达池，讹也。)在香山之南，大雪山之北，周八百里矣。金、银、琉璃、颇胝。饰其岸焉。金沙弥漫，清波皎镜。八地菩萨以愿力故，化为龙王，于中潜宅。出清泠水，给赡部洲。是以池东面银牛口，流出殑(巨胜反。)伽河，(旧曰恒河，又曰恒伽，讹也。)绕池一匝，入东南海；池南面金象口，流出信度河，(旧曰辛头河，讹也。)绕池一匝，入西南海；池西面琉璃马口，流出缚刍河，(旧曰博叉河，讹也。)绕池一匝，入西北海；池北面颇胝师子口，流出徙多河，(旧曰私陁河，讹也。)绕池一匝，入东北海，或曰潜流地下，出积石山，即徙多河之流，为中国之河源云。
时无轮王应运，赡部洲地有四主焉。南象主则暑湿宜象，西宝主乃临海盈宝，北马主寒劲宜马，东人主和畅多人。故象主之国躁烈笃学，特闲异术，服则横巾右袒，首则中髻四垂，族类邑居，室宇重阁。宝主之乡，无礼义，重财贿，短制左衽，断发长髭，有城郭之居，务殖货之利。马主之俗，天资犷暴，情忍杀戮，毳帐穹庐，鸟居逐牧。人主之地，风俗机慧，仁义昭明，冠带右衽，车服有序，安土重迁，务资有类。三主之俗，东方为上。其居室则东辟其户，旦日则东向以拜。人主之地，南面为尊。方俗殊风，斯其大概。至于君臣上下之礼，宪章文规之仪，人主之地无以加也。清心释累之训，出离生死之教，象主之国其理优矣。斯皆著之经诰，问诸士俗，博关今古，详考见闻。然则佛兴西方，法流东国，通译音讹，方言语谬，音讹则义失，语谬则理乖。故曰： 必也正名乎 ，贵无乖谬也。
夫人有刚柔异性，言音不同，斯则系风土之气，亦习俗之致也。若其山川物产之异，风俗性类之差，则人主之地，国史详焉。马主之俗、宝主之乡，史诰备载，可略言矣。至于象主之国，前古未详，或书地多暑湿，或载俗好仁慈，颇存方志，莫能详举。岂道有行藏之致，固世有推移之运矣？是故候律以归化，饮泽而来宾，越重险而款玉门，贡方奇而拜绛阙者，盖难得而言焉。由是之故，访道远游，请益之隙，存记风土。黑岭已来，莫非胡俗。虽戎人同贯，而族类群分，画界封疆，大率土著。建城郭，务殖田畜，性重财贿，俗轻仁义。嫁娶无礼，尊卑无次，妇言是用，男位居下。死则焚骸，丧期无数。剺面截耳，断发裂裳，屠杀群畜，祀祭幽魂。吉乃素服，凶则皂衣。同风类俗，略举条贯。异政殊制，随地别叙。印度风俗，语在后记。
出高昌故地，自近者始，曰阿耆尼国。(旧曰焉耆。)
○阿耆尼国
阿耆尼国，东西六百余里，南北四百余里。国大都城周六七里，西面据山，道险易守。泉流交带，引水为田。土宜穈、黍、宿麦、香枣、蒲萄、梨、柰诸果。气序和畅，风俗质直。文字取则印度，微有增损。服饰毡褐，断发无巾。货用金钱、银钱、小铜钱。王，其国人也，勇而寡略，好自称伐，国无纲纪，法不整肃。伽蓝十余所，僧徒二千余人，习学小乘教说一切有部。经教律仪，既遵印度，诸习学者，即其文而玩之。戒行律仪，洁清勤励。然食杂三净，滞于渐教矣。
从此西南行二百余里，逾一小山，越二大河，西得平川，行七百余里，至屈(居勿反)支国。(旧曰龟兹。)
○屈支国
屈支国，东西千余里，南北六百余里。国大都城周十七八里，宜穈、麦，有粳稻，出蒲萄、石榴，多梨、柰、桃、杏。土产黄金、铜、铁、铅、锡。气序和，风俗质。文字取则印度，粗有改变。管弦伎乐，特善诸国。服饰锦褐，断发巾帽。货用金钱、银钱、小铜钱。王，屈支种也，智谋寡昧，迫于强臣。其俗生子以木押头，欲其匾〈匚虒〉也。伽蓝百余所，僧徒五千余人，习学小乘教说一切有部。经教律仪，取则印度，其习读者，即本文矣。尚拘渐教，食杂三净。洁清耽玩，人以功竞。
一、大龙池及金花王
国东境城北天祠前，有大龙池。诸龙易形，交合牝马，遂生龙驹，忄龙戾难驭。龙驹之子，方乃驯驾，所以此国多出善马。闻之先志曰：近代有王，号曰金花，政教明察，感龙驭乘。王欲终没，鞭触其耳，因即潜隐，以至于今。城中无井，取汲池水。龙变为人，与诸妇会，生子骁勇，走及奔马。如是渐染，人皆龙种，恃力作威，不恭王命。王乃引构突阙，杀此城人，少长俱戮，略无噍类。城今荒芜，人烟断绝。
二、昭怙厘二伽蓝
荒城北四十余里，接山阿，隔一河水，有二伽蓝，同名昭怙厘，而东西随称。佛像装饰，殆越人工。僧徒清肃，诚为勤励。东昭怙厘佛堂中有玉石，面广二尺余，色带黄白，状如海蛤。其上有佛足履之迹，长尺有八寸，广余六寸矣。或有斋日，照烛光明。
三、大会场
大城西门外，路左右各有立佛像，高九十余尺。于此像前，建五年一大会处。每岁秋分数十日间，举国僧徒皆来会集。上自君王，下至士庶，捐废俗务，奉持斋戒，受经听法，渴日忘疲。诸僧伽蓝庄严佛像，莹以珍宝，饰之锦绮，载诸辇舆，谓之行像，动以千数，云集会所。常以月十五日晦日，国王大臣谋议国事，访及高僧，然后宣布。
四、阿奢理贰伽蓝及其传说
会场西北，渡河至阿奢理贰伽蓝。(唐言奇特。)庭宇显敞，佛像工饰。僧徒肃穆，精勤匪怠，并是耆艾宿德，硕学高才，远方俊彦，慕义至止。国王、大臣、士庶、豪右四事供养，久而弥敬。闻之先志曰：昔此国先王崇敬三宝，将欲游方观礼圣迹，乃命母弟摄知留事。其弟受命，窃自割势，防未萌也。封之金函，持以上王。王曰： 斯何谓也？ 对曰： 回驾之日，乃可开发。 即付执事，随军掌护。王之还也，果有构祸者曰： 王令监国，淫乱中宫。 王闻震怒，欲置严刑。弟曰： 不敢逃责，愿开金函。 王遂发而视之，乃断势也。曰： 斯何异物？欲何发明？ 对曰： 王昔游方，命知留事，惧有谗祸，割势自明。今果有征，愿垂照览。 王深敬异，情爱弥隆，出入后庭，无所禁碍。王弟于后行，遇一夫拥五百牛，欲事刑腐。见而惟念，引类增怀： 我今形亏，岂非宿业？ 即以财宝赎此群牛。以慈善力，男形渐具。以形具故，遂不入宫。王怪而问之，乃陈其始末。王以为奇特也，遂建伽蓝，式旌美迹，传芳后叶。
从此西行六百余里，经小沙碛。至跋禄迦国。(旧谓姑墨，又曰亟默。)
○跋禄迦国
跋禄迦国东西六百余里，南北三百余里。国大都城周五六里。土宜气序、人性风俗、文字法则同屈支国，语言少异。细毡细褐，邻国所重。伽蓝数十所，僧徒千余人，习学小乘教说一切有部。
凌山及大清池
国西北行三百余里，度石碛，至凌山。此则葱岭北原，水多东流矣。山谷积雪，春夏合冻，虽时消泮，寻复结冰。经途险阻，寒风惨烈，多暴龙，难凌犯。行人由此路者，不得赭衣持瓠大声叫唤。微有违犯，灾祸目睹。暴风奋发，飞沙雨石，遇者丧没，难以全生。
山行四百余里，至大清池，(或名热海，又谓咸海。)周千余里，东西广，南北狭。四面负山，众流交凑，色带青黑，味兼咸苦，洪涛浩汗，惊波汩淴。龙鱼杂处，灵怪间起，所以往来行旅，祷以祈福，水族虽多，莫敢渔捕。
素叶水城
清池西北行五百余里，至素叶水城。城周六七里，诸国商胡杂居也。土宜糜、麦、蒲萄，林树稀疏。气序风寒，人衣毡褐。
素叶以西数十孤城，城皆立长，虽不相禀命，然皆役属突厥。
○窣利地区总述
自素叶水城，至羯霜那国，地名窣利，人亦谓焉。文字语言，即随称矣。字源简略，本二十余言，转而相生，其流浸广。粗有书记，竖读其文，递相传授，师资无替。服毡褐，衣皮氎，裳服褊急。齐发露顶，或总剪剃，缯彩络额。形容伟大，志性恇怯。风俗浇讹，多行诡诈，大抵贪求，父子计利，财多为贵，良贱无差。虽富巨万，服食粗弊。力田逐利者杂半矣。
千泉
素叶城西行四百余里，至千泉。千泉者，地方二百余里，南面雪山，三陲平陆。水土沃润，林树扶疏，暮春之月，杂花若绮，泉池千所，故以名焉。突厥可汗每来避暑。中有群鹿，多饰铃环，驯狎于人，不甚惊走。可汗爱赏，下命群属： 敢加杀害，有诛无赦。 故此群鹿，得终其寿。
呾逻私城
千泉西行百四十五里，至呾逻私城。城周八九里，诸国商胡杂居也。土宜气序，大同素叶。
小孤城
南行十余里有小孤城，三百余户，本中国人也，昔为突厥所掠，后遂鸠集同国，共保此城，于中宅居。衣裳去就，遂同突厥，言辞仪范，犹存本国。
白水城
从此西南行二百余里，至白水城，城周六七里。土地所产，风气所宜，逾胜呾逻私。
恭御城
西南行二百余里，至恭御城，城周五六里。原隰膏腴，树木蓊郁。
从此南行四五十里，至笯(奴做反。)赤建国。
○笯赤建国
笯赤建国，周千余里。地沃壤，备稼穑。草木郁茂，华果繁盛，多蒲萄，亦所贵也。城邑百数，各别君长，进止往来，不相禀命。虽则画野区分，总称笯赤建国。
从此西行二百余里，至赭时国。(唐言石国。)
○赭时国
赭时国周千余里。西临叶河，东西狭，南北长。土宜气序，同笯赤建国。城邑数十，名别君长，既无总主，役属突厥。
从此东南千余里，至忄市(敷发反。)捍国。
○忄市捍国
忄市捍国周四千余里，山周四境。土地膏腴，稼穑滋盛，多花果，宜羊马。气序风寒，人性刚勇，语异诸国，形貌丑弊。自数十年，无大君长，酋豪力竞，不相宾伏，依川据险，画野分都。
从此西行千余里，至窣堵利瑟那国。
○窣堵利瑟那国
窣堵利瑟那国周千四五百里，东临叶河。叶河出葱岭北原，西北而流，浩汗浑浊，汩淴漂急。土宜风俗，同赭时国。自有王，附突厥。
大沙碛
从此西北入大沙碛，绝无水草。途路弥漫，疆境难测。望大山，寻遗骨，以知所指，以记经途。行五百余里，至飒秣建国，(唐言康国。)
○飒秣建国
飒秣建国周千六七百里，东西长，南北狭。国大都城周二十余里，极险固，多居人。异方宝货，多聚此国。土地沃壤，稼穑备植，林树蓊郁，花果滋茂，多出善马。机巧之技，特工诸国。气序和畅，风俗猛烈。凡诸胡国，此为其中。进止威仪，近远取则。其王豪勇，邻国承命。兵马强盛，多是赭羯。赭羯之人，其性勇烈，视死如归，战无前敌。
从此东南至弭秣贺国。(唐言米国。)
○弭秣贺国
弭秣贺国周四五百里，据川中，东西狭，南北长，土宜风俗，同飒秣建国。从此北至劫布呾那国。(唐言曹国。)
○劫布呾那国
劫布呾那国周千四五百里，东西长，南北狭。土宜风俗，同飒秣建国。从此国西三百余里，至屈(居勿反。)霜(去声。)你迦国。(唐言何国。)
○屈霜你迦国
屈霜你迦国周千四五百里，东西狭，南北长。土宜风俗，同飒秣建国。从此国西二百余里，至喝捍国。(唐言东安国。)
○喝捍国
喝捍国周千余里。土宜风俗，同飒秣建国。从此国西四百余里，至捕喝国。(唐言中安国。)
○捕喝国
捕喝国周千六七百里，东西长，南北狭。土宜风俗，同飒秣建国。从此国西四百余里，至伐地国。(唐言西安国。)
○伐地国
伐地国周四百余里，土宜风俗，同飒秣建国。从此西南五百余里，至货利习弥迦国。
○货利习弥伽国
货利习弥伽国顺缚刍河两岸，东西二三十里，南北五百余里。土宜风俗，同伐地国，语言少异。
从飒秣建国西南行三百余里，至羯霜(去声。)那国。(唐言史国。)
○羯霜那国
羯霜那国周千四五百里，土宜风俗，同飒秣建国。
从此西南行二百余里入山，山路崎岖，谿径危险，既绝人里，又少水草。东南山行三百余里，入铁门。
铁门
铁门者，左右带山，山极峭峻，虽有狭径，加之险阻，两傍石壁，其色如铁。既设门扉，又以铁锢，多有铁铃，悬诸户扇，因其险固，遂以为名。
○睹货逻国故地
出铁门，至睹货逻国(旧曰吐火罗国，讹也。)故地。南北千余里，东西三千余里。东厄葱岭，西接波剌斯，南大雪山，北据铁门，缚刍大河中境西流。自数百年王族绝嗣，酋豪力竞，各擅君长，依川据险，分为二十七国。虽画野区分，总役属突厥。气序既温，疾疫亦众。冬末春初，霖雨相继。故此境已南，滥波已北，其国风土，并多温疾。而诸僧徒以十二月十六日入安居，三月十五日解安居，斯乃据其多雨，亦是设教随时也。其俗则志性恇怯，容貌鄙陋，粗知信义，不甚欺诈。语言去就，稍异诸国；字源二十五言，转而相生，用之备物。书以横读，自左向右，文记渐多，逾广窣利。多衣氎，少服褐。货用金、银等钱，模样异于诸国。
顺缚刍河北，下流至呾蜜国。
○呾蜜国
呾蜜国东西六百余里，南北四百余里。国大都城周二十余里，东西长，南北狭。伽蓝十余所，僧徒千余人。诸窣堵波(即旧所谓浮图也，又曰鍮婆，又曰私鍮簸，又曰薮斗波，皆讹也。)及佛尊像，多神异，有灵鉴。
东至赤鄂衍那国。
○赤鄂衍那国
赤鄂衍那国东西四百余里，南北五百余里。国大都城周十余里。伽蓝五所，僧徒鲜少。
东至忽露摩国。
○忽露摩国
忽露摩国东西百余里，南北三百余里。国大都城周十余里。其王奚素突厥也。伽蓝二所，僧徒百余人。
东至愉(朔俱反。)漫国。
○愉漫国
愉漫国东西四百余里，南北百余里。国大都城周十六七里。其王奚素突厥也。伽蓝二所，僧徒寡少。
西南临缚刍河，至鞠和衍那国。
○鞠和衍那国
鞠和衍那国东西二百余里，南北三百余里。国大都城周十余里。伽蓝三所，僧徒百余人。
东至镬沙国。
○镬沙国
镬沙国东西三百余里，南北五百余里。国大都城周十六七里。
东至珂咄罗国。
○珂咄罗国
珂咄罗国东西千余里，南北千余里。国大都城周二十余里。
东接葱岭，至拘谜(莫闭反)陁国。
○拘谜陁国
拘谜陁国东西二千余里，南北二百余里，据大葱岭中。国大都城周二十余里。西南邻缚刍河，南接尸弃尼国。
南渡缚刍河，至达摩悉铁帝国、钵铎创那国、淫薄健国、屈浪拿国、呬(火利反)摩呾罗国、钵利曷国、讫栗瑟摩国、曷逻胡国、阿利尼国、瞢健国。自活国东南至阔悉多国、安呾逻缚国，事在回记。
活国西南至缚伽浪国。
○缚伽浪国
缚伽浪国东西五十余里，南北二百余里。国大都城周十余里。
南至纥露悉泯健国。
○纥露悉泯健国
纥露悉泯健国周千余里。国大都城周十四五里。
西北至忽懔国。
○忽懔国
忽懔国周八百余里。国大都城周五六里。伽蓝十余所，僧徒五百余人。
西至缚喝国。
○缚喝国
缚喝国东西八百余里，南北四百余里，北临缚刍河。国大都城周二十余里，人皆谓之小王舍城也。其城虽固，居人甚少。土地所产，物类尤多，水陆诸花，难以备举。伽蓝百有余所，僧徒三千余人，并皆习学小乘法教。
一、纳缚僧伽蓝
城外西南有纳缚(唐言新。)僧伽蓝，此国先王之所建也。大雪山北作论诸师，惟此伽蓝美业不替。其佛像莹以名珍，堂宇乃饰之奇宝，故诸国君长利之以攻劫。此伽蓝素有毗沙门天像，灵鉴可恃，冥加守卫。近突厥叶护可汗子肆叶护可汗，倾其部落，率其戎旅，奄袭伽蓝，欲图珍宝。去此不远，屯军野火。其夜梦见毗沙门天曰： 汝有何力，敢坏伽蓝？ 因以长戟贯彻胸背。可汗惊悟，便苦心痛，遂告群属所梦咎征，驰请众僧，方伸忏谢，未及返命，已从殒殁。
伽蓝内南佛堂中有佛澡罐，量可斗余，杂色炫耀，金石难名。又有佛牙，其长寸余，广八九分，色黄白，质光净。又有佛扫帚，迦奢草作也，长馀二尺，围可七寸，其把以杂宝饰之。凡此三物，每至六斋，法侣咸会，陈设供养，至诚所感，或放光明。
伽蓝北有窣堵波，高二百余尺，金刚泥涂，众宝厕饰。中有舍利，时烛灵光。
伽蓝西南有一精庐，建立以来，多历年所。远方辐凑，高才类聚，证四果者，难以详举。故诸罗汉将入涅槃，示现神通，众所知识，乃有建立，诸窣堵波基迹相邻，数百余矣。虽证圣果，终无神变，盖亦千计，不树封记。今僧徒百余人，夙夜匪懈，凡圣难测。
二、提谓城及波利城
大城西北五十余里，至提谓城。城北四十余里有波利城。城中各有一窣堵波，高余三丈。昔者如来初证佛果，起菩提树，方诣鹿园。时二长者遇被威光，随其行路之资，遂献麨蜜，世尊为说人天之福，最初得闻五戒十善也。既闻法诲，请所供养，如来遂授其发、爪焉。二长者将还本国，请礼敬之仪式。如来以僧伽胝(旧曰僧祇梨，讹也。)方叠布下，次郁多罗僧，次僧却崎，(旧曰僧祇支，讹也。)又覆钵竖锡杖，如是次第为窣堵波。二人承命，各还其城，拟仪圣旨，式修崇建，斯则释迦法中最初窣堵波也。
城西七十余里有窣堵波，高余二丈，昔迦叶波佛时之所建也。
从大城西南入雪山阿，至锐秣陁国。
○锐秣陁国
锐秣陁国东西五六十里，南北百余里。国大都城周十余里。
西南至胡寔健国。
○胡寔健国
胡寔健国东西五百余里，南北千余里。国大都城周二十余里。多山川，出善马。
西北至呾剌健国。
○呾剌健国
呾剌健国东西五百余里，南北五六十里。国大都城周十余里。西接波剌斯国界。
从缚喝国南行百余里，至揭职国。
○揭职国
揭职国东西五百余里，南北三百余里。国大都城周四五里。土地硗确，陵阜连属，少花果，多菽、麦。气序寒烈，风俗刚猛。伽蓝十余所，僧徒三百余人，并学小乘教说一切有部。
大雪山
东南入大雪山，山谷高深，峰岩危险，风雪相继，盛夏合冻，积雪弥谷，蹊径难涉。山神鬼魅，暴纵妖祟，群盗横行，杀害为务。
行六百余里，出睹货逻国境，至梵衍那国。
○梵衍那国
梵衍那国东西二千余里，南北三百余里，在雪山之中也。人依山谷，逐势邑居。国大都城据崖跨谷，长六七里，北背高岩。有宿麦，少花果，宜畜牧，多羊马。气序寒烈。风俗刚犷，多衣皮褐，亦其所宜。文字风教，货币之用，同睹货逻国，语言少异，仪貌大同。淳信之心，特甚邻国。上自三宝，下至百神，莫不输诚，竭心宗敬。商估往来者，天神现征祥，示祟变，求福德。伽蓝数十所，僧徒数千人，宗学小乘说出世部。
一、大立佛及卧佛像
王城东北山阿有石佛立像，高百四五十尺，金色晃曜，宝饰焕烂。东有伽蓝，此国先王之所建也。伽蓝东有鍮石释迦佛立像，高百余尺，分身别铸，总合成立。
城东二三里伽蓝中有佛入涅槃卧像，长千余尺。其王每此设无遮大会，上自妻子，下至国珍，府库既倾，复以身施，群官僚佐就僧酬赎，若此者以为所务矣。
二、小川泽僧伽蓝
卧像伽蓝东南行二百余里，度大雪山，东至小川泽，泉池澄镜，林树青葱。有僧伽蓝，中有佛齿及劫初时独觉齿，长余五寸，广减四寸。复有金轮王齿，长三寸，广二寸；商诺迦缚娑(旧曰商那和修，讹也。)大阿罗汉所持铁钵，量可八九升。凡三贤圣遗物，并以黄金缄封。又有商诺迦缚娑九条僧伽胝衣，绛赤色，设诺迦草皮之所绩成也。商诺迦缚娑者，阿难弟子也，在先身中，以设诺迦草衣，于解安居日持施众僧。承兹福力，于五百身中阴、生阴恒服此衣。以最后身，从胎俱出，身既渐长，衣亦随广。及阿难之度出家也，其衣变为法服；及受具戒，更变为九条僧伽胝。将证寂灭，入边际定，发智愿力，留此袈裟，尽释迦遗法，法尽之后，方乃变坏。今已少损，信有征矣。
从此东行入雪山，逾越黑岭，至迦毕试国。
○迦毕试国
迦毕试国周四千余里，北背雪山，三陲黑岭。国大都城周十余里。宜谷麦，多果木，出善马、郁金香。异方奇货，多聚此国。气序风寒，人性暴犷，言辞鄙亵，婚姻杂乱。文字大同睹货逻国，习俗、语言、风教颇异。服用毛氎，衣兼皮褐。货用金钱、银钱及小铜钱，规矩模样异于诸国。王，刹利种也，有智略，性勇烈，威慑邻境，统十余国。爱育百姓，敬崇三宝，岁造丈八尺银佛像，兼设无遮大会，周给贫窭，惠施鳏寡。伽蓝百余所，僧徒六千余人，并多习学大乘法教。窣堵波、僧伽蓝崇高弘敞，广博严净。天祠数十所，异道千余人，或露形，或涂灰，连络髑髅，以为冠鬘。
一、质子伽蓝
大城东三四里，北山下有大伽蓝，僧徒三百余人，并学小乘法教。闻之先志曰：昔健驮逻国迦腻色迦王威被邻国，化洽远方，治兵广地，至葱岭东，河西蕃维畏威送质。迦腻色迦王既得质子，特加礼命，寒暑改馆，冬居印度诸国，夏还迦毕试国，春、秋止健驮逻国。故质子三时住处，各建伽蓝。今此伽蓝，即夏居之所健也。故诸屋壁，图画质子，容貌服饰，颇同中夏。其后得还本国，心存故居，虽阻山川，不替供养。故今僧众，每至入安居、解安居，大兴法会，为诸质子祈福树善，相继不绝，以至于今。
伽蓝佛院东门南大神王像右足下，坎地藏宝，质子之所藏也。故其铭曰： 伽蓝朽坏，取以修治。 近有边王贪婪凶暴，闻此伽蓝多藏珍宝，驱逐僧徒。方事发掘，神王冠中鹦鹉鸟像乃奋羽惊鸣，地为震动，王及军人僻易僵仆，久而得起，谢咎以归。
伽蓝北岭上有数石室，质子习定之处也。其中多藏杂宝，其侧有铭，药叉守卫。有欲开发取中宝者，此药叉神变现异形，或作师子，或作蟒蛇、猛兽、毒虫，殊形震怒，以故无人敢得攻发。
石室西二三里大山岭上，有观自在菩萨像。有人至诚愿见者，菩萨从其像中出妙色身，安慰行者。
二、曷逻怙罗僧伽蓝
大城东南三十余里，至曷逻怙罗僧伽蓝。傍有窣堵波，高有余尺，或至斋日，时烛光明。覆钵势上石隙间流出黑香油，静夜中时闻音乐之声。闻诸先志曰：昔此国大臣曷逻怙罗之所建也。功既成已，于夜梦中有人告曰： 汝所建立窣堵波未有舍利，明旦有献上者，宜从王请。 旦入朝进请曰： 不量庸昧，敢有愿求。 王曰： 夫何所欲？ 对曰： 今日有先献者，愿垂恩赐。 王曰： 然。 曷逻怙罗伫立宫门，瞻望所至。俄有一人持舍利瓶，大臣问曰： 欲何献上？ 曰： 佛舍利。 大臣曰： 吾为尔守，宜先白王。 曷逻怙罗恐王珍贵舍利，追悔前恩，疾往伽蓝，登窣堵波，至诚所感，其石覆钵自开，安置舍利，已而疾出，尚拘衣襟。王使逐之，石已掩矣。故其隙间，流黑香油。
三、霫蔽多伐剌祠城及阿路猱山
城南四十余里至霫(胥立反。)蔽多伐剌祠城。凡地大震，山崖崩坠，周此城界，无所动摇。霫蔽多伐剌祠城南三十余里，至阿路猱(奴高反。)山，崖岭峭峻，岩谷杳冥。其峰每岁增高数百尺，与漕矩吒国〈禾刍〉(士句反。下同。)那呬罗山仿佛相望，便即崩坠。 闻诸土俗曰： 初，〈禾刍〉那天神自远而至，欲止此山。山神震恐，摇荡谿谷。天神曰： 不欲相舍，故此倾动，少垂宾主，当盈财宝。吾今往漕矩吒国〈禾刍〉那呬罗山，每岁至我受国王、大臣祀献之时，宜相属望。 故阿路猱山增高既已，寻即崩坠。
四、大雪山龙池及其传说
王城西北二百余里，至大雪山。山顶有池，请雨祈晴，随求果愿。闻之先志曰： 昔健驮逻国有阿罗汉，常受此池龙王供养，每至中食，以神通力，并坐绳床，凌虚而往。侍者沙弥密于绳床之下攀缘潜隐，而阿罗汉时至便往，至龙宫乃见沙弥，龙王因请留食。龙王以天甘露饭阿罗汉，以人间味而馔沙弥。阿罗汉饭食已讫，便为龙王说诸法要。沙弥如常为师涤器，器有余粒，骇其香味，即起恶愿，恨师忿龙： 愿诸福力，于今悉现，断此龙命，我自为王。 沙弥发是愿时，龙王已觉头痛矣。罗汉说法诲谕，龙王谢咎责躬。沙弥怀忿，未从悔谢。既还伽蓝，至诚发愿，福力所致，是夜命终，为大龙王，威猛奋战。遂来入池，杀龙王，居龙宫，有其部属，总其统命。以宿愿故，兴暴风雨，摧拔树林，欲坏伽蓝。时迦腻色迦王怪而发问，其阿罗汉具以白王。王即为龙于雪山下立僧伽蓝，建窣堵波，高百余尺。龙怀宿忿，遂发风雨。王以弘济为心，龙乘瞋毒作暴，僧伽蓝、窣堵波六坏七成。迦腻色迦王耻功不成，欲填龙池，毁其居室，即兴兵众，至雪山下。时彼龙王深怀震惧，变作老婆罗门，叩王象而谏曰： 大王宿植善本，多种胜因，得为人王，无思不服。今日何故与龙交争？夫龙者畜也，卑下恶类，然有大威，不可力竞。乘云驭风，蹈虚履水，非人力所制，岂王心所怒哉？王今举国兴兵，与一龙斗，胜则王无服远之威，败则王有非敌之耻。为王计者，宜可归兵。 迦腻色迦王未之从也。龙即还池，声震雷动，暴风拔木，沙石如雨，云雾晦冥，军马惊骇。王乃归命三宝，请求加护，曰： 宿殖多福，得为人王，威慑强敌，统赡部洲，今为龙畜所屈，诚乃我之薄福也。愿诸福力，于今现前。 即于两肩起大烟焰，龙退风静，雾卷云开。王令军众人担一石，用填龙池。龙王还作婆罗门，重请王曰： 我是彼池龙王，惧威归命。惟王悲愍，赦其前过。王以含育，覆焘生灵，如何于我独加恶害？王若杀我，我之与王俱堕恶道，王有断命之罪，我怀怨仇之心。业报皎然，善恶明矣。 王遂与龙明设要契，后更有犯，必不相赦。龙曰： 我以恶业，受身为龙，龙性猛恶，不能自持，瞋心或起，当忘所制。王今更立伽蓝，不敢摧毁。每遣一人候望山岭，黑云若起，急击犍槌，我闻其声，恶心当息。 其王于是更修伽蓝，建窣堵波，候望云气，于今不绝。
闻诸先志曰：窣堵波中有如来骨肉舍利，可一升余，神变之事，难以详述。一时中窣堵波内忽有烟起，少间便出猛焰，时人谓窣堵波已从火烬。瞻仰良久，火灭烟消，乃见舍利如白珠幡，循环表柱，宛转而上，升高去际，萦旋而下。
五、旧王及旧王妃伽蓝
王城西北大河南岸旧王伽蓝内，有释迦菩萨弱龄龀齿，长余一寸。其伽蓝东南有一伽蓝，亦名旧王，有如来顶骨一片，面广寸余，其色黄白，发孔分明。又有如来发，发色青绀，螺旋右萦，引长尺馀，卷可半寸。凡此三事，每至六斋，王及大臣散花供养。
顶骨伽蓝西南，有旧王妃伽蓝，中有金铜窣堵波，高百余尺。闻诸土俗曰： 其窣堵波中有佛舍利升余，每月十五日，其夜便放圆光，烛耀露盘，联晖达曙，其光渐敛，入窣堵波。
六、比罗娑洛山及龙泉
城西南有比罗娑洛山。(唐言象坚。)山神作象形，故曰象坚也。昔如来在世，象坚神奉请世尊及千二百大阿罗汉。山颠有大磐石，如来即之，受神供养。其后无忧王即磐石上起窣堵波，高百余尺，今人谓之象坚窣堵波也。亦云中有如来舍利，可一升余。
象坚窣堵波北山岩下有一龙泉，是如来受神饭已，及阿罗汉于中漱口嚼杨枝，因即种根，今为茂林。后人于此建立伽蓝，名鞞铎佉。(唐言嚼杨枝也。)
自此东行六百余里，山谷接连，峰岸峭峻，越黑岭，入北印度境，至滥波国。(北印度境。)


○磔迦国
磔迦国周万余里，东据毗播奢河，西临信度河。国大都城周二十余里。宜粳稻，多宿麦，出金、银、鍮石、铜、铁。时候暑热，土多风飙。风俗暴恶，言辞鄙亵。衣服鲜白，所谓憍奢耶衣、朝霞衣等。少事佛法，多事天神。伽蓝十所，天祠数百。此国以往多有福舍，以赡贫匮，或施药，或施食，口腹之资，行旅无累。
一、奢羯罗故城及大族王兴灭故事
大城西南十四五里，至奢羯罗故城。垣堵虽坏，基趾尚固，周二十余里。其中更筑小城，周六七里。居人富饶，即此国之故都也。
数百年前，有王号摩醯逻矩罗，(唐言大族。)都治此城，王诸印度。有才智，性勇烈，邻境诸国，莫不臣伏。机务余闲，欲习佛法，令于僧中推一俊德。时诸僧徒莫敢应命：少欲无为，不求闻达；博学高明，有惧威严。是时王家旧僮，染衣已久，辞论清雅，言谈赡敏，众共推举，而以应命。王曰： 我敬佛法，远访名僧，众推此隶，与我谈论。常谓僧中贤明肩比，以今知之，夫何敬哉？ 于是宣令五印度国，继是佛法并皆毁灭，僧徒斥逐，无复孑遗。
摩揭陁国婆罗阿迭多王(唐言幼日。)崇敬佛法，爱育黎元，以大族王淫刑虐政，自守疆埸，不恭职贡。时大族王治兵将讨。幼日王知其声问，告诸臣曰： 今闻寇至，不忍斗其兵也。幸诸僚庶赦而不罪，赐此微躯潜行草泽。 言毕出宫，依缘山野。国中感恩慕从者数万余人，栖窜海岛。大族王以兵付弟，浮海往伐。幼日王守其厄险，轻骑诱战，金鼓一震，奇兵四起，生擒大族，反接引见。大族王自愧失道，以衣蒙面。幼日王踞师子床，群官周卫，乃命侍臣告大族曰： 汝露其面，吾欲有辞。 大族对曰： 臣主易位，怨敌相视，既非交好，何用面谈？ 再三告示，终不从命。于是宣令数其罪曰： 三宝福田，四生攸赖，苟任豺狼，倾毁胜业。福不祐汝，见擒于我。罪无可赦，宜从刑辟。 时幼日王母博闻强识，善达占相。闻杀大族也，疾告幼日王曰： 我尝闻大族奇姿多智，欲一见之。 幼日王命引大族至母宫中。幼日母曰： 呜呼，大族幸勿耻也！世间无常，荣辱更事，吾犹汝母，汝若吾子，宜去蒙衣，一言面对。 大族曰： 昔为敌国之君，今为俘囚之虏，隳废王业，亡灭宗祀，上愧先灵，下惭黎庶，诚耻面目。俯仰天地，不能自丧，故此蒙衣。 王母曰： 兴废随时，存亡有运。以心齐物，则得丧俱忘；以物齐心，则毁誉更起。宜信业报，与时推移，去蒙对语，或存躯命。 大族谢曰： 苟以不才，嗣膺王业，刑政失道，国祚亡灭，虽在缧绁之中，尚贪旦夕之命。敢承大造，面谢厚恩。 于是去蒙衣，出其面。王母曰： 子其自爱，当终尔寿。 已而告幼日王曰： 先典有训，宥过好生。今大族王积恶虽久，余福未尽，若杀此人，十二年中，菜色相视。然有中兴之气，终非大国之王，当据北方，有小国土。 幼日王承慈母之命，愍失国之君，娉以稚女，待以殊礼，总其遗兵，更加卫从，来出海岛。
大族王弟还国自立，大族失位，藏窜山野，北投迦湿弥罗国。迦湿弥罗王深加礼命，愍以失国，封以土邑。岁月既淹，率其邑人，矫杀迦湿弥罗王而自尊立。乘其战胜之威，西讨健驮逻国，潜兵伏甲，遂杀其王，国族大臣，诛锄殄灭。毁窣堵波，废僧伽蓝，凡一千六百所。兵杀之外，余有九亿人，皆欲诛戮，无遗噍类。时诸辅佐咸进谏曰： 大王威慑强敌，兵不交锋，诛其首恶，黎庶何咎？愿以微躬，代所应死。 王曰： 汝信佛法，崇重冥福，拟成佛果，广说本生，欲传我恶于未来世乎？汝宜复位，勿有再辞。 于是以三亿上族，临信度河岸杀之；三亿中族，下沈信度河流杀之；三亿下族，分赐兵士。于是持其亡国之货，振旅而归。曾未改岁，寻即殂落。于时云雾冥晦，大地震动，暴风奋发。时证果人愍而叹曰： 妄杀无辜，毁灭佛法，堕无间狱，流转未已。
二、世亲制论及其他遗迹
奢羯罗故城中有一伽蓝，僧徒百余人，并学小乘法。世亲菩萨昔于此中制《胜义谛论》。其侧窣堵波，高二百余尺，过去四佛于此说法。又有四佛经行遗迹之所。伽蓝西北五六里有窣堵波，高二百余尺，无忧王之所建也，是过去四佛说法之处。
新都城东北十余里，至石窣堵波，高二百余尺，无忧王之所建也，是如来往北方行化中路止处。《印度记》曰：窣堵波中有多舍利，或有斋日，时放光明。
从此东行五百余里，至至那仆底国。(北印度境。)
○至那仆底国
至那仆底国周二千余里。国大都城周十四五里。稼穑滋茂，果木稀疏。编户安业，国用丰赡。气序温暑，风俗怯弱。学综真俗，信兼邪正。伽蓝十所，天祠八所。
一、国号由来
昔迦腻色迦王之御宇也，声振邻国，威被殊俗，河西蕃维，畏威送质。迦腻色迦王既得质子，赏遇隆厚，三时易馆，四兵警卫。此国则质子冬所居也，故曰至那仆底。(唐言汉封。)质子所居，因为国号。此境以往，洎诸印度，土无梨、桃，质子所植，因谓桃曰至那你，(唐言汉持来。)梨曰至那罗阇弗呾逻。(唐言汉王子。)故此国人深敬东土，更相指语： 是我先王本国人也。
二、暗林伽蓝及迦多衍那论师遗迹
大城东南行五百余里，至荅秣苏伐那僧伽蓝。(唐言暗林。)僧徒三百余人，学说一切有部，众仪肃穆，德行清高，小乘之学特为博究。贤劫千佛皆于此地集天人众，说深妙法。释迦如来涅槃之后第三百年中，有迦多衍那(旧曰迦旃延，讹也。)论师者，于此制《发智论》焉。暗林伽蓝中有窣堵波，高二百余尺，无忧王之所建也。其侧则有过去四佛坐及经行遗迹之处。小窣堵波、诸大石室，鳞次相望，不详其数，并是劫初已来诸果圣人于此寂灭，差难备举，齿骨犹在。绕山伽蓝周二十里，佛舍利窣堵波数百千所，连隅接影。
从此东北行百四五十里，至阇烂达罗国。(北印度境。)
○阇烂达罗国
阇烂达罗国东西千余里，南北八百余里。国大都城周十二三里。宜谷稼，多粳稻，林树扶疏，花果茂盛。气序温暑，风俗刚烈，容貌鄙陋，家室富饶。伽蓝五十余所，僧徒二千余人，大小二乘，专门习学。天祠三所，外道五百余人，并涂灰之侣也。此国先王崇敬外道，其后遇罗汉，闻法信悟，故中印度王体其淳信，五印度国三宝之事，一以总监。混彼此，忘爱恶，督察僧徒，妙穷淑慝。故道德著闻者，竭诚敬仰；戒行亏犯者，深加责罚。圣迹之所，并皆旌建，或窣堵波，或僧伽蓝，印度境内，无不周遍。
从此东北，逾峻岭，越洞谷，经危途，涉险路，行七百余里，至屈(居勿反。)露多国。(北印度境。)
○屈露多国
屈露多国周三千余里，山周四境。国大都城周十四五里。土地沃壤，谷稼时播，花果茂盛，卉木滋荣。既邻雪山，遂多珍药，出金、银、赤铜及火珠、雨石。气序逾寒，霜雪微降。人貌粗弊，既癭且尰，性刚猛，尚气勇。伽蓝二十余所，僧徒千余人，多学大乘，少习诸部。天祠十五，异道杂居。依岩据岭，石室相距，或罗汉所居，或仙人所止。国中有窣堵波，无忧王之所建也。在昔如来曾至此国说法度人，遗迹斯记。
从此北路千八九百里，道路危险，逾山越谷，至洛护罗国。
此北二千余里，经途艰阻，寒风飞雪，至秣逻娑国。(亦谓三波诃国)。
自屈露多国南行七百余里，越大山，济大河，至设多图卢国。(北印度境。)
○设多图卢国
设多图卢国周二千余里，西临大河。国大都城周十七八里。谷稼殷盛，果实繁茂，多金、银，出珠珍。服用鲜素，裳衣绮靡。气序暑热，风俗淳和，人性善顺，上下有序。敦信佛法，诚心质敬。
王城内外，伽蓝十所，庭宇荒凉，僧徒鲜少。
城东南三四里，有窣堵波，高二百余尺，无忧王之所建也，傍有过去四佛坐及经行遗迹之所。
复从此西南行八百余里，至波理夜呾逻国。(中印度境。)
○波理夜呾罗国
波理夜呾罗国周三千余里。国大都城周十四五里。宜谷稼，丰宿麦，有异稻，种六十日而收获焉。多牛羊，少花果。气序暑热，风俗刚猛。不尚学艺，信奉外道。王，吠奢种也，性勇烈，多武略。伽蓝八所，倾毁已甚，僧徒寡少，习学小乘。天祠十余所，异道千余人。
从此东行五百余里，至秣菟罗国。(中印度境。)
○秣菟罗国
秣菟罗国周五千余里。国大都城周二十余里。土地膏腴，稼穑是务。庵没罗果家植成林，虽同一名而有两种，小者生青熟黄，大者始终青色。出细班氎及黄金。气序署热，风俗善顺，好修冥福，崇德尚学。伽蓝二十余所，僧徒二千余人，大小二乘兼功习学。天祠五所，异道杂居。
一、释迦弟子等遗迹
有三窣堵波，并无忧王所建也。过去四佛遗迹甚多。释迦如来诸圣弟子遗身窣堵波，谓舍利子、(旧曰舍梨子，又曰舍利弗，讹略也。)没特伽罗子、(旧曰目乾连，讹也。)布剌拿梅呾丽衍尼弗呾罗、(唐言满慈子。旧曰弥多罗尼子，讹略也。)邬波厘、阿难陁、罗怙罗、(旧曰罗睺罗，又曰罗云，皆讹略也。)曼殊室利(唐言妙吉祥。旧曰濡首，又曰文殊师利，或言曼殊尸利，译曰妙德，讹也。)诸菩萨窣堵波等。每岁三长及月六斋，僧徒相竞，率其同好，赍持供具，多营奇玩，随其所宗，而致像设。阿毗达磨众供养舍利子，习定之众供养没特伽罗子，诵持经者供养满慈子，学毗奈耶众供养邬波厘，诸苾刍尼供养阿难，未受具戒者供养罗怙罗，其学大乘者供养诸菩萨。是日也，诸窣堵波竞修供养，珠幡布列，宝盖骈罗，香烟若云，花散如雨，蔽亏日月，震荡溪谷。国王大臣，修善为务。
二、邬波毱多遗迹
城东行五六里，至一山伽蓝，疏崖为室，因谷为门，尊者邬波毱多(唐言近护。)之所建也。其中则有如来指爪窣堵波。
伽蓝北岩间有石室，高二十余尺，广三十余尺，四寸细筹填积其内。尊者近护说法化导，夫妻俱证罗汉果者，乃下一筹，异室别族，虽证不记。
三、弥猴献蜜及释迦等遗迹
石室东南二十四五里，至大涸池，傍有窣堵波。在昔如来行经此处，时有弥猴持蜜奉佛，佛令水和，普遍大众。弥猴喜跃，堕坑而死，乘兹福力，得生人中。
池北不远大林中，有过去四佛经行遗迹。其侧有舍利子、没特伽罗子等千二百五十大阿罗汉习定之处，并建窣堵波，以记遗迹。如来在世，屡游此国，说法之所，并有封树。
从此东北行五百余里，至萨他泥湿伐罗国。(中印度境。)
○萨他泥湿伐罗国
萨他泥湿伐罗国周七千余里。国大都城周二十余里。土地沃壤，稼穑滋盛。气序温暑，风俗浇薄，家室富饶，竞为奢侈。深闲幻术，高尚异能。多逐利，少务农，诸方奇货多聚其国。伽蓝三所，僧徒七百余人，并皆习学小乘法教。天祠百余所，异道甚多。
一、福地
大城四周二百里内，彼土之人谓为福地。闻诸先志曰：昔五印度国二王分治，境壤相侵，干戈不息。两主合谋，欲决兵战，以定雌雄，以宁氓俗。黎庶胥怨，莫从君命。王以为众庶者难与虑始也，神可动物，权可立功。时有梵志素知高才，密赍束帛，命入后庭，造作法书，藏诸岩穴。岁月既久，树皆合拱。王于朝坐，告诸臣曰： 吾以不德，忝居大位，天帝垂照，梦赐灵书，今在某山，藏于某岭。 于是下令营求，得书山林之下。群官称庆，众庶悦豫，宣示远近，咸使闻知。其大略曰： 夫生死无涯，流转无极，含灵沦溺，莫由自济。我以奇谋，令离诸苦。今此王城周二百里，古先帝世福利之地。岁月极远，铭记湮灭，生灵不悟，遂浓苦海。溺而不救，夫何谓欤？汝诸含识，临敌兵死，得生人中，多杀无辜，受天福乐，顺孙孝子，扶侍亲老，经游此地，获福无穷。功少福多，如何失利？一丧人身，三途冥漠。是故含生，各务修业！ 于是人皆兵战，视死如归。王遂下令，招募勇烈，两国合战，积尸如莽。迄于今时，遗骸遍野。时既古昔，人骸伟大。国俗相传，谓之福地。
二、佛舍利窣堵波及俱昏荼僧伽蓝
城西北四五里，有窣堵波，高二百余尺，无忧王之所建也。砖皆黄赤色，甚光净，中有如来舍利一升，光明时照，神迹多端。
城南行百余里，至俱昏(去声。)荼僧伽蓝。重阁连甍，层台间峙。僧徒清肃，威仪闲雅。
从此东北行四百余里，至窣禄勤那国。(中印度境。)
○窣禄勤那国
窣禄勤那国周六千余里，东临殑伽河，北背大山，阎牟那河中境而流。国大都城周二十余里，东临阎牟那河，荒芜虽甚，基趾尚固。土地所产，风气所宜，同萨他泥湿伐罗国。人性淳质。宗信外道。贵艺学，尚福慧。伽蓝五所，僧徒千余人，多学小乘，少习余部。商榷微言，清论玄奥，异方俊彦，寻论稽疑。天祠百数，异道甚多。
一、如来及罗汉发爪窣堵波
大城东南阎牟那河西，大伽蓝东门外有窣堵波，无忧王之所建也。如来在昔曾于此说法度人。其侧又一窣堵波，中有如来发、爪也。舍利子、没特伽罗诸阿罗汉发、爪窣堵波周其左右，数十余所。如来寂灭之后，此国为诸外道所诖误焉，信受邪法，捐废正见。今有五伽蓝者，乃异国论师与诸外道及婆罗门论议胜处，因此建焉。
二、殑伽河源及提婆诱化故事
阎牟那河东行八百余里，至殑伽河河源，广三四里，东南流入海处广十余里。水色沧浪，波涛浩汗，灵怪虽多，不为物害。其味甘美，细沙随流。彼俗书记，谓之福水。罪咎虽积，沐浴便除；轻命自沈，生天受福；死而投骸，不堕恶趣；扬波激流，亡魂获济。时执师子国提婆菩萨深达实相，得诸法性，愍诸愚夫，来此导诱。当是时也，士女咸会，少长毕萃，于河之滨，扬波激流。提婆菩萨和光汲引，俯首反激，状异众人。有外道曰： 吾子何其异乎？ 提婆菩萨曰： 吾父母亲宗在执师子国，恐苦饥渴，冀斯远济。 诸外道曰： 吾子谬矣！曾不再思，妄行此事。家国绵邈，山川辽敻，激扬此水，给济彼饥，其犹却行以求前及，非所闻也。 提婆菩萨曰： 幽途罪累，尚蒙此水；山川虽阻，如何不济？ 时诸外道知难谢屈，舍邪见，受正法，改过自新，愿奉教诲。
渡河东岸至秣底补罗国。(中印度境。)
○秣底补罗国
秣底补罗国周六千余里。国大都城周二十余里。宜谷、麦，多花果。气序和畅，风俗淳质。崇尚学艺，深闲咒术。信邪正者，其徒相半。王，戍陀罗种也，不信佛法，敬事天神。伽蓝十余所，僧徒八百余人，多学小乘教说一切有部。天祠五十余所，异道杂居。
一、德光伽蓝及传说
大城南四五里，至小伽蓝，僧徒五十余人。昔瞿拿钵剌婆(唐言德光。)论师于此作《辩真》等论，凡百余部。论师少而英杰，长而弘敏，博物强识，硕学多闻。本习大乘，未穷玄奥，因览《毗婆沙论》，退业而学小乘，作数十部论，破大乘纲纪，成小乘执着。又制俗书数十余部，非斥先进所作典论。覃思佛经，十数不决，研精虽久，疑情未除。时有提婆犀那(唐言天军。)罗汉，往来睹史多天，德光愿见慈氏，决疑请益，天军以神通力，接上天宫。既见慈氏，长揖不礼。天军谓曰： 慈氏菩萨次绍佛位，何乃自高，敢不致敬？方欲受业，如何不屈？ 德光对曰： 尊者此言，诚为指诲。然我具戒苾刍，出家弟子，慈氏菩萨受天福乐，非出家之侣，而欲作礼，恐非所宜。 菩萨知其我慢心固，非闻法器，往来三返，不得决疑。更请天军，重欲觐礼。天军恶其我慢，蔑而不对。德光既不遂心，便起恚恨，即趣山林，修发通定，我慢未除，不证道果。
二、大伽蓝及众贤与世亲故事
德光伽蓝北三四里，有大伽蓝，僧徒二百余人，并学小乘法教，是众贤论师寿终之处。论师迦湿弥罗国人也，聪敏博达，幼传雅誉，特深研究说一切有部《毗婆沙论》。时有世亲菩萨，一心玄道，求解言外，破毗婆沙师所执，作《阿毗达磨俱舍论》，辞义善巧，理致精高。众贤循览，遂有心焉。于是沈研钻极十有二岁，作《俱舍雹论》二万五千颂，凡八十万言矣。所谓言深致远，穷幽洞微。告门人曰： 以我逸才，持我正论，逐斥世亲，挫其锋锐，无令老叟独擅先名。 于是学徒四三俊彦，持所作论，推访世亲。世亲是时在磔迦国奢羯罗城，远传声问众贤当至。世亲闻已，即治行装。门人怀疑，前进谏曰： 大师德高先哲，名擅当时，远近学徒莫不推谢。今闻众贤，一何惶遽？必有所下，我曹厚颜。 世亲曰： 吾今远游，非避此子。顾此国中，无复鉴达。众贤后进也，诡辩若流，我衰耄矣，莫能持论。欲以一言颓其异执，引至中印度，对诸耄彦，察乎真伪，详乎得失。 寻即命侣，负笈远游。众贤论师当后一日至此伽蓝，忽觉气衰，于是裁书谢世亲曰： 如来寂灭，弟子部执，传其宗学，各擅专门，党同道，疾异部。愚以寡昧，猥承传习，览所制《阿毗达磨俱舍论》，破毗婆沙师大义，辄不量力，深究弥年，作为此论，扶正宗学。智小谋大，死其将至。菩萨宣畅微言，抑扬至理，不毁所执，得存遗文，斯为幸矣，死何悔哉？ 于是历选门人有辞辩者而告之曰： 吾诚后学，轻凌先达，命也如何？当从斯没！汝持是书及所制论，谢彼菩萨，代我悔过。 授辞适毕，奄尔云亡。门人奉书至世亲所而致辞曰： 我师众贤已舍寿命，遗言致书，责躬谢咎。不坠其名，非所敢望。 世亲菩萨览书阅论，沈吟久之，谓门人曰： 众贤论师聪敏后进，理虽不足，辞乃有余。我今欲破众贤之论，若指诸掌。顾以垂终之托，重其知难之辞，苟缘大义，存其宿志，况乎此论发明我宗？ 遂为改题为《顺正理论》。门人谏曰： 众贤未没，大师远迹，既得其论，又为改题，凡厥学徒，何颜受愧？ 世亲菩萨欲除众疑，而说颂曰： 如师子王，避豕远逝，二力胜负，智者应知。 众贤死已，焚尸收骨，于伽蓝西北二百余步庵没罗林中，起窣堵波，今犹现在。
三、无垢友故事
庵没罗林侧有窣堵波，毗末罗蜜多罗(唐言无垢友。)论师之遗身。论师，迦湿弥罗国人也，于说一切有部而出家焉。博综众经，研究异论，游五印度国，学三藏玄文，名立业成，将归本国。途次众贤论师窣堵波也，拊而叹曰： 惟论师雅量清高，抑扬大义，方欲挫异部，立本宗业也，如何降年不永！我无垢友猥承末学，异时慕义，旷代怀德。世亲虽没，宗学尚传，我尽所知，当制诸论，令赡部洲诸学人等绝大乘称，灭世亲名，斯为不朽，用尽宿心。 说是语已，心发狂乱，五舌重出，热血流涌。知命必终，裁书悔曰： 夫大乘教者，佛法之中究竟说也。名味泯绝，理致幽玄。轻以愚昧，驳斥先进，业报皎然，灭身宜矣。敢告学人，厥鉴斯在，各慎尔志，无得怀疑。 大地为震，命遂终焉。当其死处，地陷为坑。同旅焚尸，收骸旌建。时有罗汉见而叹曰： 惜哉！苦哉！今此论师任情执见，毁恶大乘，堕无间狱。
四、摩裕罗城
国西北境殑伽河东岸有摩裕罗城，周二十余里，居人殷盛。清流交带，出鍮石、水精、宝器。去城不远，临殑伽河，有大天祠，甚多灵异。其中有池，编石为岸，引殑伽水为浦，五印度人谓之殑伽河门，生福灭罪之所。常有远方数千人，集此澡濯。乐善诸王建立福舍，备珍羞，储医药，惠施鳏寡，周给孤独。
从此北行三百余里，至婆罗吸摩补罗国。(北印度境。)
○婆罗吸摩补罗国
婆罗吸摩补罗国周四千余里，山周四境。国大都城周二十余里。居人殷盛，家室富饶。土地沃壤，稼穑时播，出鍮石、水精。气序微寒，风俗刚猛。少学艺，多逐利。人性犷烈，邪正杂信。伽蓝五所，僧徒寡少。天祠十余所，异道杂居。
此国境北大雪山中，有苏伐剌拿瞿呾罗国，(唐言金氏。)出上黄金，故以名焉。东西长，南北狭，即东女国也。世以女为王，因以女称国。夫亦为王，不知政事。丈夫唯征伐、田种而已。土宜宿麦，多畜羊马。气候寒烈，人性躁暴。东接吐蕃国，北接于阗国，西接三波诃国。
从秣底补罗国东南行四百余里，至瞿毗霜那国。(中印度境。)
○瞿毗霜那国
瞿毗霜那国周二千余里，国大都城周十四五里。崇峻险固，居人殷盛。花林池沼，往往相间。气序土宜，同秣底补罗。风俗淳质，勤学好福。多信外道，求现在乐。伽蓝二所，僧众百余人，并皆习学小乘法教。天祠三十余所，异道杂居。
大城侧故伽蓝中，有窣堵波，无忧王之所建也，高二百余尺。如来在昔于此一月说诸法要。傍有过去四佛坐及经行遗迹之外。其侧有如来发、爪二窣堵波，各高一丈余。
自此东南行四百余里，至垩醯掣呾逻国。(中印度境。)
○垩醯掣呾逻国
垩醯掣呾逻国周三千余里。国大都城周十七八里，依据险固。宜谷麦，多林泉。气序和畅，风俗淳质。玩道笃学，多才博识。伽蓝十余所，僧徒千余人，习学小乘正量部法。天祠九所，异道三百余人，事自在天，涂灰之侣也。
城外龙池侧有窣堵波，无忧王之所建也。是如来在昔为龙王，七日于此说法。其侧有四小窣堵波，是过去四佛坐及经行遗迹之所。
自此南行二百六七十里，渡殑伽河，西南至毗罗删拿国。(中印度境。)
○毗罗删拿国
毗罗删拿国周二千余里，国大都周十余里。气序土宜同垩醯掣呾逻国。风俗猛暴，人知学艺，崇信外道，少敬佛法。伽蓝二所，僧徒三百人，并皆习学大乘法教。天祠五所，异道杂居。
大城中故伽蓝内，有窣堵波，基虽倾圮，尚百余尺，无忧王之所建也，如来在昔于此七日说《蕴界外经》之所。其侧则有过去四佛座及经行遗迹斯在。
从此东南行二百余里，至劫比他国。(旧谓僧迦舍国，中印度境。)
○劫比他国
劫比他国周二千余里，国大都城周二十余里。气序土宜，同毗罗删拿国。风俗淳和，人多学艺。伽蓝四所，僧徒千余人，并学小乘正量部法。天祠十所，异道杂居，同共遵事大自在天。
一、大伽蓝三宝阶及其传说
城东二十余里有大伽蓝，经制轮奂，工穷剞劂。圣形尊像，务极庄严。僧徒数百人，学正量部法。数万净人，宅居其侧。
伽蓝大垣内有三宝阶，南北列，东面下，是如来自三十三天降还所也。昔如来起自胜林，上升天宫，居善法堂，为母说法。过三月已，将欲下降，天帝释乃纵神力，建立宝阶，中阶黄金，左水精，右白银。如来起善法堂，从诸天众，履中阶而下；大梵王执白拂，履银阶而右侍；天帝释持宝盖，蹈水精阶而左侍。天众凌虚，散花赞德。数百年前，犹有阶级，逮至今时，陷没已尽。诸国君王悲慨不遇，垒以砖石，饰以珍宝，于其故基，拟昔宝阶，其高七十余尺，上起精舍。中有石佛像，而左右之阶有释、梵之像，形拟厥初，犹为下势。傍有石柱，高七十余尺，无忧王所建。色绀光润，质坚密理，上作师子蹲踞向阶，雕镂奇形，周其方面，随人罪福，影现柱中。
宝阶侧不远有窣堵波，是过去四佛坐及经行遗迹之所。其侧窣堵波，如来在昔于此澡浴。其侧精舍，是如来入定之处。精舍侧有大石基，长五十余步，高七尺，是如来经行之处。足所履迹，皆有莲花之文。基左右各有小窣堵波，帝释、梵王之所建也。
二、莲花色尼见佛处及传说
释、梵窣堵波前，是莲花色苾刍尼欲先见佛，化作转轮王处。如来自天宫还赡部洲也，时苏部底(唐言善现。旧曰须扶提，或曰须菩提，译曰善吉，皆讹也。)宴坐石室，窃自思曰： 今佛还降，人、天导从，如我今者，何所宜行？尝闻佛说，知诸法空，体诸法性，是则以慧眼观法身也。 时莲花色苾刍尼欲初见佛，化为转轮王，七宝导从，四兵警卫，至世尊所，复苾刍尼。如来告曰： 汝非初见。夫善现者，观诸法空，是见法身。
圣迹坦内，灵异相继。其大窣堵波东南有一龙池，恒护圣迹。既有冥卫，难以轻犯。岁久自坏，人莫能毁。
从此东南行减二百里，至羯若鞠阇国。(唐言曲女城国。中印度境。)


○漕矩吒国
漕矩吒国周七千余里。国大都城号鹤悉那，周三十余里，或都鹤萨罗城，城周三十余里，并坚峻险固也。山川隐轸，畴垄爽垲。谷稼时播，宿麦滋丰。草木扶疏，花果茂盛，宜郁金香，出兴瞿草，草生罗摩印度川。鹤萨罗城中踊泉流派，国人利之，以溉田也。气序寒烈，霜雪繁多。人性轻躁，情多诡诈。好学艺，多伎术，聪而不明，日诵数万言。文字言辞，异于诸国。多饰虚谈，少成事实。虽祀百神，敬崇三宝。伽蓝数百所，僧徒万余人，并皆习学大乘法教。今王淳信，累叶承统，务兴胜福，敏而好学。无忧王所建窣堵波十余所。
一、崇奉〈禾刍〉那天
天祠数十，异道杂居，计多外道，其徒极盛，宗事〈禾刍〉(锄句反，下同。)那天。其天神昔自迦毕试国阿路猱山徙居此国南界〈禾刍〉那呬罗山中，作威作福，为暴作恶。信求者遂愿，轻蔑者遭殃，故远近宗仰，上下祗惧。邻国异俗君臣僚庶，每岁喜辰不期而会，或赍金银奇宝，或以牛马驯畜，竞兴贡奉，俱伸诚素。所以金银布地，羊马满谷，无敢觊觎，唯修施奉。宗事外道，克心苦行，天神授其咒术，外道遵行多效，治疗疾病，颇蒙痊愈。
从此北行五百余里，至弗栗恃萨傥那国。
○弗栗恃萨傥那国
弗栗恃萨傥那国东西二千余里，南北千余里。国大都城号护苾那，周二十余里。土宜风俗，同漕矩吒国，语言有异。气序劲寒，人性犷烈。王，突阙种也，深信三宝，尚学遵德。
婆罗犀那大岭
从此国东北，逾山涉川，越迦毕试国边城小邑，凡数十所，至大雪山婆罗犀那大岭。岭极崇峻，危隥〈危支〉倾，蹊径盘迂，岩岫回互。或入深谷，或上高崖，盛夏合冻，凿冰而度。行经三日，方至岭上。寒风凄烈，积雪弥谷，行旅经涉，莫能伫足。飞隼翱翔，不能越度，足趾步履，然后翻飞。下望诸山，若观培塿。赡部洲中，斯岭特高。其巅无树，惟多石峰，攒立丛倚，森然若林。
又三日行，方得下岭，至安呾罗缚国。
○安呾罗缚国
安呾罗缚国，睹货逻国故地也，周三千余里。国大都城周十四五里。无大君长，役属突阙。山阜连属，川田隘狭。气序寒烈，风雷凄劲。丰稼穑，宜花果。人性犷暴，俗无纲纪，不知罪福，不尚习学，唯修神祠，少信佛法。伽蓝三所，僧徒数十，然皆遵习大众部法。有一窣堵波，无忧王建也。
从此西北，入谷逾岭，度诸小城，行四百余里，至阔悉多国。
○阔悉多国
阔悉多国，睹货逻国故地也，周减千里。国大都城周十余里。无大君长，役属突厥。山多川狭，风而且寒。谷稼丰，花果盛。人性犷暴，俗无法度。伽蓝三所，僧徒鲜少。
从此西北，逾山越谷，度诸城邑，行三百余里，至活国。
○活国
活国，睹货逻国故地也，周二千余里。国大都城周二十余里。无别君长，役属突厥。土地平坦，谷稼时播，草木荣茂，花果具繁。气序和畅，风俗淳质。人性躁烈，衣服毡褐。多信三宝，少事诸神。伽蓝十余所，僧徒数百人，大小二乘兼功综习。其王突厥也，管铁门已南诸小国，迁徙鸟居，不常其邑。
葱岭
从此东入葱岭。葱岭者，据赡部洲中，南接大雪山，北至热海、千泉，西至活国，东至乌铩国，东西南北各数千里。崖岭数百重，幽谷险峻，恒积水雪，寒风劲烈。多出葱，故谓葱岭，又以山崖葱翠，遂以名焉。
东行百余里，至瞢健国。
○瞢健国
瞢健国，睹货逻国故地也，周四百余里。国大都城周十五六里。土宜风俗，大同活国。无大君长，役属突厥。
北至阿利尼国。
○阿利尼国
阿利尼国，睹货逻国故地也，带缚刍河两岸，周三百余里。国大都城周十四五里。土宜风俗，大同活国。
东至曷逻胡国。
○曷逻胡国
曷逻胡国，睹货逻国故地也，北临缚刍河，周二百余里。国大都城周十四五里。土宜风俗，大同活国。
从瞢健国东逾峻岭，越洞谷，历数川城，行三百余里，至讫栗瑟摩国。
○讫栗瑟摩国
讫栗瑟摩国，睹货逻国故地也，东西千余里，南北三百余里。国大都城周十五六里。土宜风俗，大同瞢健国，但其人性暴，愚恶有异。
北至钵利曷国。
○钵利曷国
钵利曷国，睹货逻国故地也，东西百余里，南北三百余里。国大都城周二十余里。土宜风俗，大同讫栗瑟摩国。
从讫栗瑟摩国，逾山越川，行三百余里，至呬摩呾罗国。
○呬摩呾罗国
呬摩呾罗国，睹货逻国故地也，周三千余里。山川逦迤，土地沃壤，宜谷稼，多宿麦，百卉滋茂，众果具繁。气序寒烈，人性暴急，不识罪福，形貌鄙陋。举措威仪，衣毡皮褐，颇同突厥。其妇人首冠木角，高三尺余，前有两岐，表夫父母。上岐表父，下岐表母，随先丧亡，除去一岐。舅姑俱殁，角冠全弃。其先强国，王，释种也，葱岭之西，多见臣伏。境邻突厥，遂染其俗。又为侵掠，自过其境，故此国人流离异域，数十坚城，各别立主。穹庐毳帐，迁徙往来。西接讫栗瑟摩国。
东谷行二百余里，至钵铎创那国。
○钵铎创那国
钵铎创那国，睹货逻国故地也，周二千余里。国大都城据山崖上，周六七里。山川逦迤，沙石弥漫。土宜菽麦，多蒲萄、胡桃、梨、奈等果。气序寒烈，人性刚猛，俗无礼法，不知学艺。其貌鄙陋，多衣毡褐。伽蓝三四所，僧徒寡少。王性淳质，深信三宝。
从此东南，山谷中行二百余里，至淫薄健国。
○淫薄健国
淫薄健国，睹货逻国故地也，周千余里。国大都城周十余里。山岭连属，川田隘狭。土地所产、气序所宜、人性之差，同钵铎创那，但言语少异。王性苛暴，不明善恶。
从此东南，逾岭越谷，峡路危险，行三百余里，至屈(居勿反。)浪拿国。
○屈浪拿国
屈浪拿国，睹货逻国故地也，周二千余里。土地山川，气序时候，同淫薄健国。俗无法度，人性鄙暴，多不营福，少信佛法。其貌丑弊，多服毡褐。有山岩，中多出金精，琢析其石，然后得之。伽蓝既少，僧徒亦寡。其王淳质，敬崇三宝。
从此东北，登山入谷，途路艰险，行五百余里，至达摩悉铁帝国。(亦名镇侃，又谓护蜜。)
○达摩悉铁帝国
达摩悉铁帝国在两山间，睹货逻国故地也，东西千五六百里，南北广四五里，狭则不逾一里。临缚刍河，盘纡曲折，堆阜高下，沙石流漫，寒风凄烈。唯植麦豆，少树林，乏花果。多出善马，马形虽小，而耐驰涉。俗无礼义，人性犷暴。形貌鄙陋，衣服毡褐。眼多碧绿，异于诸国。伽蓝十余所、僧徒寡少。
一、昏驮多城伽蓝
昏驮多城，国之都也。中有伽蓝，此国先王之所建立，疏崖奠谷，式建堂宇。此国之先，未被佛教，但事邪神，数百年前，肇弘法化。初，此国王爱子婴疾，徒究医术，有加无瘳。王乃躬往天祠，礼请求救。时彼祠主为神下语： 必当痊复，良无他虑。 王闻喜慰，回驾而归。路逢沙门，容止可观，骇其形服，问所从至。此沙门者，已证圣果，欲弘佛法，故此仪形。而报王曰： 我，如来弟子，所谓苾刍也。 王既忧心，即先问曰： 我子婴疾，生死未分。 沙门曰： 王先灵可起，爱子难济。 王曰： 天神谓其不死，沙门言其当终，诡俗之人，言何可信？ 迟至宫中，爱子已死。匿不发丧，更问神主，犹曰： 不死，疹疾当瘳。 王便发怒，缚神主而数曰： 汝曹群居长恶，妄行威福。我子已死，尚云当瘳，此而谬惑，孰不可忍？宜戮神主，殄灭灵庙。 于是杀神主，除神像，投缚刍河。回驾而还，又遇沙门。见而敬悦，稽首谢曰： 曩无明导，伫足邪途，浇弊虽久，沿革在兹。愿能垂顾，降临居室。 沙门受请，随至中宫。葬子既已，谓沙门曰： 人世纠纷，生死流转，我子婴疾，问其去留，神而妄言，当必痊差。先承指告，果无虚说。斯则其法可奉，惟垂哀愍，导此迷徒。 遂请沙门揆度伽蓝，依其规矩，而便建立。自尔之后，佛教方隆。故伽蓝中精舍，为罗汉建也。
伽蓝大精舍中有石佛像，像上悬金铜圆盖，众宝庄严。人有旋绕，盖亦随转，人止盖止，莫测灵鉴。闻诸耆旧曰： 或云圣人愿力所持，或谓机关秘术所致。观其堂宇，石壁坚峻。考厥众议，莫知实录。
逾此国大山北，至尸弃尼国。
○尸弃尼国
尸弃尼国周二千余里，国大都城周五六里。山川连属，沙石遍野。多宿麦，少谷稼，林树稀疏，花果寡少。气序寒烈，风俗犷勇，忍于杀戮，务于盗窃，不知礼义，不识善恶，迷未来祸福，惧现世灾殃。形貌鄙陋，皮褐为服。文字同睹货逻国，语言有异。
越达摩悉铁帝国大山之南，至商弥国。
○商弥国
商弥国周二千五六百里。山川相间，堆阜高下。谷稼备植，菽麦弥丰，多蒲萄。出雌黄，凿崖析石，然后得之。山神暴恶，屡为灾害，祀祭后入，平吉往来。若不祈祷，风雹奋发。气序寒，风俗急。人性淳质，俗无礼义，智谋寡狭，伎能浅薄。文字同睹货逻国，语言别异。多衣毡褐。其王释种也，崇重佛法，国人从化，莫不淳信。伽蓝二所，僧徒寡少。
波谜罗川
国境东北，逾山越谷，经危履险，行七百余里，至波谜罗川。东西千余里，南北百余里，狭隘之处不逾十里。据两雪山间，故寒风凄劲，春夏飞雪，昼夜飘风。地碱卤，多砾石，播植不滋，草木稀少，遂致空荒，绝无人止。
波谜罗川中有大龙池，东西三百余里，南北五十余里，据大葱岭内，当赡部洲中，其地最高也。水乃澄清皎镜，莫测其深，色带青黑，味甚甘美。潜居则鲛、螭、鱼、龙、鼋、鼍、龟、鳖，浮游乃鸳鸯、鸿雁、驾鹅、鹔、鸨。诸鸟大卵，遗荒野，或草泽间，或沙渚上。池西派一大流，西至达摩悉铁帝国东界，与缚刍河合而西流，故此已右，水皆西流。池东派一大流，东北至佉沙国西界，与徙多河合而东流，故此已左，水皆东流。
波谜罗川南，越山有钵露罗国，多金银，金色如火。
自此川中东南，登山履险，路无人里，唯多冰雪。行五百余里，至朅盘陁国。
○朅盘陁国
朅盘陁国周二千余里，国大都城基大石岭，背徒多河，周二十余里。山岭连属，川原隘狭。谷稼俭少，菽麦丰多，林树稀，花果少。原隰丘墟，城邑空旷。俗无礼议，人寡学艺，性既犷暴，力亦骁勇。容貌丑弊，衣服毡褐。文字语言，大同佉沙国。然知淳信，敬崇佛法。伽蓝十余所，僧徒五百余人，习学小乘教说一切有部。
一、建国传说
今王淳质，敬重三宝，仪容闲雅，笃志好学。建国以来，多历年所。其自称云是至那提婆瞿呾罗。(唐言汉日天种。)此国之先，葱岭中荒川也。昔波利剌斯国王娶妇汉土，迎归至此。时属兵乱，东西路绝，遂以王女置于孤峰，极危峻，梯崖而上，下设周卫，警昼巡夜。时经三月，寇贼方静，欲趋归路，女已有娠。使臣惶惧，谓徒属曰： 王命迎妇，属斯寇乱，野次荒川，朝不谋夕。吾王德感，妖气已静。今将归国，王妇有娠。顾此为忧，不知死地。宜推首恶，或以后诛。 讯问喧哗，莫究其实。时彼待儿谓使臣曰： 勿相尤也，乃神会耳。每日正中，有一丈夫从日轮中乘马会此。 使臣曰： 若然者，何以雪罪？归必见诛，留亦来讨，进退若是，何所宜行？ 佥曰： 斯事不细，谁就深诛？待罪境外，且推旦夕。 于是即石峰上筑宫起馆，周三百余步。环宫筑城，立女为主，建官垂宪。至期产男，容貌妍丽。母摄政事，子称尊号。飞行虚空，控驭风云，威德遐被，声教远洽，邻域异国，莫不称臣。其王寿终，葬在此城东南百余里大山岩石室中。其尸干腊，今犹不坏，状羸瘠人，俨然如睡，时易衣服，恒置香花。子孙奕世，以迄于今。以其先祖之世，母则汉土之人，父乃日天之种，故其自称汉日天种。然其王族，貌同中国，首饰方冠，身衣胡服。后嗣陵夷，见迫强国。
二、童受伽蓝
无忧王命世，即其宫中建窣堵波。其王于后迁居宫东北隅，以其故宫为尊者童受论师建僧伽蓝。台阁高广，佛像威严。尊者，呾叉始罗国人也，幼而颖悟，早离俗尘，游心典籍，栖神玄旨，日诵三万二千言，兼书三万二千字。故能学寇时彦，名高当世，立正法，摧邪见，高论清举，无难不酬，五印度国咸见推高。其所制论凡数十部，并盛宣行，莫不玩习，即经部本师也。当此之时，东有马鸣，南有提婆，西有龙猛，北有童受，号为四日照世。故此国王闻尊者盛德，兴兵动众，伐呾叉始罗国，胁而得之，建此伽蓝，式昭瞻仰。
三、二石室入定罗汉
城东南行三百余里，至大石崖，有二石室，各一罗汉于中入灭尽定。端然而坐，难以动摇，形若羸人，肤骸不朽，已经七百余岁。其须发恒长，故众僧年别为剃发易衣。
四、奔穰舍罗
大崖东北，逾岭履险，行二百余里，至奔(逋论反。)穰舍罗。(唐言福舍。)葱岭东冈，四山之中，地方百余顷，正中垫下。冬夏积雪，风寒飘劲。畴垅舄卤，稼穑不滋，既无林树，唯有细草。时虽暑热，而多风雪，人徒才入，云雾已兴。商旅往来，苦斯艰险。闻诸耆旧曰： 昔有贾客，其徒万余，橐驼数千，赍货逐利，遭风遇雪，人畜俱丧。时朅盘陁国有大罗汉，遥观见之，愍其危厄，欲运神通，拯斯沦溺。适来至此，商人已丧。于是收诸珍宝，集其所有，构立馆舍，储积资财，买地邻国，鬻户边城，以赈往来。故今行人商旅，咸蒙周给。
从此东下葱岭东冈，登危岭，越洞谷，溪径险阻，风雪相继，行八百余里，出葱岭，至乌铩国。
○乌铩国
乌铩国周千余里，国大都城周十余里，南临徙多河。地土沃壤，稼穑殷盛，林树郁茂，花果具繁。多出杂玉，则有白玉、黳玉、青玉。气序和，风雨顺。俗寡礼义，人性刚犷，多诡诈，少廉耻。文字、语言少同伎佉沙国。容貌丑弊，衣服皮褐。然能崇信，敬奉佛法。伽蓝十余所，僧徒减千人，习学小乘教说一切有部。自数百年王族绝嗣，无别君长，役属朅盘陁国。
一、罗汉出定神变传说
城西二百余里至大山，山气巃嵸，触石兴云，崖隒峥嵘，将崩未坠。其巅窣堵波，郁然奇制也。闻诸土俗曰：数百年前，山崖崩圮，中有苾刍，瞑目而坐，躯量伟大，形容枯槁，须发下垂，被肩蒙面。有田猎者见已白王，王躬观礼。都人士子，不召而至，焚香散花，竞修供养。王曰： 斯何人哉？若此伟也！ 有苾刍对曰： 此须发垂长而被服袈裟，乃入灭心定阿罗汉也。夫入灭心定者，先有期限，或言闻犍椎声，或言待日光照，有兹警察，便从定起。若无警察，寂然不动，定力持身，遂无坏灭。段食之体，出定便谢。宜以酥油灌注，令得滋润，然后鼓击，警悟定心。 王曰： 俞乎！ 乃击犍椎。其声才振，而此罗汉豁然高视，久之，乃曰： 尔辈何人？形容卑小，被服袈裟？ 对曰： 我苾刍也。 曰： 然，我师迦叶波如来今何所在？ 对曰： 入大涅槃，其来已久。 闻而闭目，怅若有怀，寻重问曰： 释迦如来出兴世耶？ 对曰： 诞灵导世，已从寂灭。 闻复俯首，久之乃起，升虚空，现神变，化火焚身，遗骸坠地。王收其骨，起窣堵波。
从此北行，山碛旷野五百余里，至佉沙国。(旧谓疏勒者，乃称其城号也。正音宜云室利讫栗多底。疏勒之言，犹为讹也。)
○佉沙国
佉沙国周五千余里，多沙碛，少壤土。稼穑殷盛，花果繁茂。出细毡褐，工织细毡氍毹。气候和畅，风雨顺序。人性犷暴，俗多诡诈，礼义轻薄，学艺肤浅。其俗生子，押头匾〈匚虒〉，容貌粗鄙，文身绿睛。而其文字，取则印度，虽有删讹，颇存体势。语言辞调，异于诸国。淳信佛法，勤营福利。伽蓝数百所，僧徒万余人，习学小乘教说一切有部。不究其理，多讽其文，故诵通三藏及《毗婆沙》者多矣。
从此东南行五百余里，济徙多河，逾大沙岭，至斫句迦国。(旧曰沮渠。)
○斫句迦国
斫句迦国周千余里。国大都城周十余里，坚峻险固，编户殷盛。山阜连属，砾石弥漫。临带两河，颇以耕植，蒲萄、梨、柰其果寔繁。时风寒，人躁暴。俗唯诡诈，公行劫盗。文字同瞿萨旦那国，言语有异。礼义轻薄，学艺浅近。淳信三宝，好乐福利。伽蓝数十，毁坏已多，僧徒百余人，习学大乘教。
国南境有大山，崖岭嵯峨，峰峦重叠，草木凌寒，春秋一贯，谿涧浚濑，飞流四注，崖龛石室，棋布岩林。印度果人，多运神通，轻举远游，栖止于此。诸阿罗汉寂灭者众，以故多有窣堵波也，今犹现有三阿罗汉居岩穴中，入灭心定，形若羸人，须发恒长，故诸沙门时往为剃。而此国中大乘经典部数尤多，佛法至处，莫斯为盛也。十万颂为部者，凡有十数。自兹已降，其流寔广。
从此而东，逾岭越谷，行八百余里，至瞿萨旦那国。
(唐言地乳，即其俗之雅言也。俗语谓之汉那国，匈奴谓之于遁，诸胡谓之豁旦，印度谓之屈丹。旧曰于阗，讹也。)
○瞿萨旦那国
瞿萨旦那国周四千余里，沙碛太半，壤土隘狭。宜谷稼，多众果。出氍毹细毡，工纺绩絁，又产白玉、黳玉。气序和畅，飘风飞埃。俗知礼义，人性温恭。好学典艺，博达伎能。众庶富乐，编户安业。国尚乐音，人好歌舞。少服毛褐毡裘，多衣絁白氎。仪形有体，风则有纪。文字宪章，聿遵印度，微改体势，粗有沿革。语异诸国，崇尚佛法。伽蓝百有余所，僧徒五千余人，并多习学大乘法教。
一、建国传说
王甚骁武，敬重佛法，自云毗沙门天之祚胤也。昔者，此国虚旷无人，毗沙门天子此栖止。无忧王太子在呾叉始罗国被抉目，已无忧王怒谴辅佐，迁其豪族，出雪山北，居荒谷间。迁人逐牧，至此西界，推举酋豪，尊立为王。当是时也，东土帝子蒙谴流徙，居此东界，群下劝进，又自称王。岁月已积，风教不通。各因田猎，遇会荒泽，便问宗绪，因而争长。忿形辞语，便欲交兵。或有谏曰： 今可遽乎？因猎决战，未尽兵锋。宜归治兵，期而后集。
于是回驾而返，各归其国，校习戎马，督励士卒。至期兵会，旗鼓相望。旦日合战，西主不利，因而逐北，遂斩其首。东主乘胜，抚集亡国。迁都中地，方建城郭，忧其无土，恐难成功，宣告远近，谁识地理。时有涂炭外道，负大瓠，盛满水而自进曰： 我知地理。 遂以其水屈曲遗流，周而复始，因即疾驱，忽而不见。依彼水迹，峙其基堵，遂得兴工，即斯国治，今王所都于此城也。城非崇峻，攻击难克，自古已来，未能有胜。
其王迁都作邑，建国安人，功绩已成，齿耋云暮，未有胤嗣，恐绝宗绪。乃往毗沙门天神所，祈祷请嗣。神像额上，剖出婴孩，捧以回驾，国人称庆。既不饮乳，恐其不寿，录诣神祠，重请育养。神前之地忽然隆起，其状如乳，神童饮吮，遂至成立。智勇光前，风教遐被，遂营神祠，宗先祖也。自兹已降，奕世相承，传国君临，不失其绪。故今神庙多诸珍宝，拜祠享祭，无替于时。地乳所育，因为国号。
二、毗卢折那伽蓝
王城南十余里有大伽蓝，此国先王为毗卢折那(唐言遍照。)阿罗汉建也。昔者，此国佛法未被，而阿罗汉自迦湿弥罗国至此林中，宴坐习定。时有见者，骇其容服，具以其状上白于王。王遂躬往，观其容止，曰： 尔何人乎，独在幽林？ 罗汉曰： 我，如来弟子，闲居习定。王宜树福，弘赞佛教，建伽蓝，召僧众。 王曰： 如来者，有何德，有何神，而汝鸟栖，勤苦奉教？ 曰： 如来慈愍四生，诱导三界，或显或隐，示生示灭。遵其法者，出离生死，迷其教者，羁缠爱网。 王曰： 诚如所说，事高言议。既云大圣，为我现形。若得瞻仰，当为建立，罄心归信，弘扬教法。 罗汉曰： 王建伽蓝，功成感应。 王苟从其请，建僧伽蓝，远近咸集，法会称庆，而未有犍椎扣击召集。王谓罗汉曰： 伽蓝已成，佛在何所？ 罗汉曰： 王当至诚，圣鉴不远。 王遂礼请，忽见空中佛像下降，授王揵椎，因即诚信，弘扬佛教。
三、瞿室饣夌伽山
王城西南二十余里，有瞿室饣夌伽山。(唐言牛角。)山峰两起，岩隒四绝。于崖谷间建一伽蓝，其中佛像时烛光明。昔如来曾至此处，为诸天人略说法要，悬记此地当建国土，敬崇遗法，遵习大乘。
牛角山岩有大石室，中有阿罗汉，入灭心定，待慈氏佛，数百年间，供养无替。近者崖崩，掩塞门径。国王兴兵欲除崩石，即黑峰群飞，毒螫人众，以故至今石门不开。
四、地迦婆缚那伽蓝
王城西南十余里，有地迦婆缚那伽蓝。中有夹纻立佛像，本从屈支国而来至止。昔此国中有臣被谴，寓居屈支，恒礼此像。后蒙还国，倾心遥敬，夜分之后，像忽自至，其人舍宅，建此伽蓝。
五、勃伽夷城
王城西行三百余里，至勃伽夷城。中有佛坐像，高七尺余，相好允备，威肃嶷然，首戴宝冠，光明对照。闻诸土俗曰：本在迦湿弥罗国，请移至此。昔有罗汉，其沙弥弟子临命终时，求酢米饼。罗汉以天眼观，见瞿萨旦那国有此味焉，运神通力，至此求获。沙弥啖已，愿生其国。果遂宿心，得为王子。既嗣位已，威摄遐迩，遂逾雪山，伐迦湿弥罗国。迦湿弥罗国王整集戎马，欲御边冠。时阿罗汉谏王： 勿斗兵也，我能退之。 寻为瞿萨旦那王说诸法要。王初未信，尚欲兴兵。罗汉遂取此王先身沙弥时衣，而以示之。王既见衣，得宿命智，与迦湿弥罗王谢咎交欢，释兵而返，奉迎沙弥时所供养佛像，随军礼请。像至此地，不可转移，环建伽蓝，式招僧侣，舍宝冠置像顶。今所冠者，即先王所施也。
六、鼠壤坟传说
王城西百五六十里，大沙碛正路中，有堆阜，并鼠壤坟也。闻之土俗曰：此沙碛中，鼠大如猬，其毛则金银异色，为其群之酋长，每出穴游止，则群鼠为从。昔者，匈奴率数十万众，冠略边城，至鼠坟侧屯军，时瞿萨旦那王率数万兵，恐力不敌，素知碛中鼠奇，而未神也。洎乎冠至，无所求救，君臣震恐，莫知图计，苟复设祭，焚香请鼠，冀其有灵，少加军力。其夜瞿萨旦那王梦见大鼠曰： 敬欲相助，愿早治兵。旦日合战，必当克胜。 瞿萨旦那王知有灵祐，遂整戎马，申令将士，未明而行，长驱掩袭。匈奴之闻也，莫不惧焉，方欲驾乘被铠，而诸马鞍、人服、弓弦、甲縺，凡厥带系，鼠皆啮断。兵寇既临，面缚受戮。于是杀其将，虏其兵，匈奴震慑，以为神灵所祐也。瞿萨旦那王感鼠厚恩，建祠设祭，奕世遵敬，特深珍异。故上自君王，下至黎庶，咸修祀祭，以求福祐。行次其穴，下乘而趋，拜以致敬，祭以祈福。或衣服弓矢，或香花肴膳，亦既输诚，多蒙福利。若无享祭，则逢灾变。
七、沙摩若僧伽蓝
王城西五六里，有娑摩若僧伽蓝。中有窣堵波，高百余尺，甚多灵瑞，时烛神光。昔有罗汉自远方来，止此林中，以神通力，放大光明。时王夜在重阁，遥见林中光明照曜，于是历问，佥曰： 有一沙门自远而至，宴坐林中，示现神通。 王遂命驾，躬注观察。既睹明贤，心乃祗敬，钦风不已，请至中宫。沙门曰： 物有所宜，志有所在。幽林薮泽，情之所赏，嵩堂邃宇，非我攸闻。 王益敬仰，深加宗重，为建伽蓝，起窣堵波。沙门受请，遂止其中。顷之，王感获舍利数百粒，甚庆悦，窃自念曰： 舍利来应，何其晚欤？早得置之窣堵波下，岂非胜迹？ 寻诣伽蓝，具白沙门。罗汉曰： 王无忧也，今为迹？ 寻诣伽蓝，具白沙门。罗汉曰： 王无忧也，今为置之。宜以金银铜铁大石函等，以次周盛。 王命匠人，不日功毕，载诸宝舆，送至伽蓝。是时也，王宫导从、庶僚凡百，观送舍利者，动以万计。罗汉乃以右手举窣堵波，置诸掌中，谓王曰： 可以藏下也。 遂坎地安函，其功斯毕，于是下窣堵波，无所倾损。观睹之徒，叹未曾有，信佛之心弥笃，敬法之志斯坚。王谓群官曰： 我尝闻佛力难思，神通难究。或分身百亿，或应迹人天。举世界于掌内，众生无动静之想，演法性于常音，众生有随类之悟。斯则神力不共，智慧绝言。其灵已隐，其教犹传。餐和饮泽，味道钦风，尚获斯灵，深赖其福。勉哉凡百，宜深崇敬，佛法函深，于是明矣。
八、麻射僧伽蓝及蚕种之传入
王城东南五六里，有麻射僧伽蓝，此国先王妃所立也。昔者，在国未知桑蚕，闻东国有之，命使以求。时东国君秘而不赐，严敕关防，无令桑蚕种出也。瞿萨旦那王乃卑辞下礼，求婚东国。国君有怀远之志，遂允其请。瞿萨旦那王命使迎妇，而诫曰： 尔致辞东国君女，我国素无丝绵桑蚕之种，可以持来，自为裳服。 女闻其言，密求其种，以桑蚕之子置帽絮中，既至关防，主者遍索。唯王女帽不敢以检。遂入瞿萨旦那国，止麻射伽蓝故地，方备仪礼，奉迎入宫，以桑蚕种留于此地。阳春告始，乃植其桑，蚕月既临，复事采养。初至也，尚以杂叶饲之，自时厥后，桑树连荫。王妃乃刻石为制，不令伤杀，蚕蛾飞尽，乃得治茧，敢有犯违，明神不祐。遂为先蚕建此伽蓝。数株枯桑，云是本种之树也。故今此国有蚕不杀，窃有取丝者，来年辄不宜蚕。
九、龙鼓传说
城东南百余里有大河，西北流，国人利之，以用溉田。其后断流，王深怪异。于是命驾问罗汉僧曰： 大河之水，国人取给，今忽断流，其咎安在？为政有不平，德有不洽乎？不然，垂谴何重也？ 罗汉曰： 大王治国，政化清和。河水断流，龙所为耳。宜速祠求，当复昔利。 王因回驾，祠祭河龙。忽有一女凌波而至，曰： 我夫早丧，主命无从。所以河水绝流，农人失利。王于国内选一贵臣，配我为夫，水流如昔。 王曰： 敬闻，任所欲耳。 龙遂目悦国之大臣。王既回驾，谓群下曰： 大臣者，国之重镇；农务者，人之命食。国失镇则危，人绝食则死。危、死之事，何所宜行？ 大臣越席，跪而对曰： 久已虚薄，谬当重任。常思报国，未遇其时。今而预选，敢塞深责。苟利万姓，何吝一臣？臣者国之佐，人者国之本，愿大王不再思也。幸为修福，建僧伽蓝。 王允所求，功成不日。其臣又请早入龙宫，于是举国僚庶，鼓乐饮饯。其臣乃衣素服，乘白马，与王辞诀，敬谢国人。驱马入河，履水不溺，济乎中流，麾鞭画水，水为中开，自兹没矣。顷之，白马浮出，负一旃檀大鼓，封一函书。其书大略曰： 大王不遗细微，谬参神选，愿多营福，益国滋臣。以此大鼓，悬城东南，若有寇至，鼓先声震。 河水遂流，至今利月。岁月浸远，龙鼓久无。旧悬之处，今仍有鼓。池侧伽蓝，荒圮无僧。
十、古战场
王城东三百余里大荒泽中，数十顷地，绝无蘖草，其土赤黑。闻诸耆旧曰： 败军之地也。昔者，东国军师百万西伐，此时瞿萨旦那王亦整齐戎马数十万众，东御强敌，至于此地，两军相遇，因即合战。西兵失利，乘胜残杀，虏其王杀其将，诛戮士卒，无复孑遗。流血染地，其迹斯在。
十一、媲摩城雕檀佛像
战地东行三十余里，至媲摩城。有雕檀立佛像，高二丈余，甚多灵应，时烛光明。凡在疾病，随其痛处，金薄贴像，即时痊复。虚心请愿，多亦遂求。闻之土俗曰：此像，昔佛在世憍赏弥国邬陁衍那王所作也。佛去世后，自彼凌空至此国北曷劳落迦城中。初，此城人安乐富饶，深著邪见，而不珍敬，传其自来，神而不贵。后有罗汉礼拜此像，国人惊骇，异其容服，驰以白王。王乃下令，宜以沙土坌此异人。时阿罗汉身蒙沙土，糊口绝粮。时有一人，心甚不忍，昔常恭敬尊礼此像，及见罗汉，密以馔之。罗汉将去，谓其人曰： 却后七天，当雨沙土，填满此城，略无遗类。尔宜知之，早图出计。由其坌我，获斯殃耳。 语已便去，忽然不见。其人入城，具告亲故，或有闻者，莫不嗤笑。至第二日，大风忽发，吹去秽壤，雨杂宝满衢路。人更骂所告者。此人心知必然，窃开孔道，出城外而穴之。第七日夜，宵分之后，雨沙土满城中。其人从孔道出，东趣此国，止媲摩城。其人才至，其像亦来，即此供养，不敢迁移。闻诸先记曰：释迦法尽，像入龙宫。今曷劳落迦城为大堆阜，诸国君王、异方豪右，多欲发掘，取其宝物。适至其侧，猛风暴发，烟云四合，道路迷失。
十二、尼壤城
媲摩川东入沙碛，行二百余里，至尼壤城，周三四里，在大泽中。泽地热湿，难以履涉。芦草荒茂，无复途径，唯趣城路，仅得通行，故往来者莫不由此城焉。而瞿萨旦那以为东境之关防也。
大流沙以东行程
从此东行，入大流沙。沙则流漫，聚散随风，人行无迹，遂多迷路。四远茫茫，莫知所指，是以往来者聚遗骸以记之。乏水草，多热风。风起则人畜昏迷，因以成病。时闻歌啸，或闻号哭，视听之间，恍然不知所至，由此屡有丧亡，盖鬼魅之所致也。
行四百余里，至睹货逻故国。国久空旷，城皆荒芜。
从此东行六百余里，至折摩驮那故国，即沮末地也。城郭岿然，人烟断绝。
复此东行千余里，至纳缚波故国，即楼兰地也。
推表山川，考采境壤，详国俗之刚柔，系水土之风气。动静无常，取舍不同，事难穷验，非可仰说。随所游至，略书梗概，举其闻见，记诸慕化。斯固日入以来，咸沐惠泽，风行所及，皆仰至德。混同天下，一之宇内，岂徒单车出使，通驿万里者哉！


○僧伽罗国
僧伽罗国周七千余里，国大都城周四十余里。土地沃壤，气序温暑，稼穑时播，花果具繁。人户殷盛，家产富饶。其形卑黑，其性犷烈。好学尚德，崇善勤福。
一、执师子传说
此国本宝渚也，多有珍宝，栖止鬼神。其后南印度有一国王，女娉邻国，吉日送归，路逢师子，侍卫之徒弃女逃难，女在舆中，心甘丧命。时师子王负女而去，入深山，处幽谷，捕鹿采果，以时资给。既积岁月，遂孕男女，形貌同人，性种畜也。男渐长大，力格猛兽。年方弱冠，人智斯发，请其母曰： 我何谓乎？父则野兽，母乃是人，既非族类，如何配偶？ 母乃述昔事以告其子。子曰： 人畜殊途，宜速逃逝。 母曰： 我先已逃，不能自济。 其子于后逐师子父，登山逾岭，察其游止，可以逃难。伺父去已，遂担负母妹，下趋人里。母曰： 宜各慎密，勿说事源，人或知闻，轻鄙我等。 于是至父本国，国非家族，宗祀已灭。投寄邑人，人谓之曰： 尔曹何国人也？ 曰： 我本此国，流离异域，子母相携，来归故里。 人皆哀愍，更共资给。其师子王还无所见，追恋男女，愤恚既发，便出山谷，往来村邑，咆哮震吼，暴害人物，残毒生类，邑人辄出，遂取而杀。击鼓吹贝，负弩持矛，群从成旅，然后免害。其王惧仁化之不洽也，乃纵猎者，期于擒获。王躬率四兵，众以万计，掩薄林薮，弥跨山谷。师子震吼，人畜辟易。既不擒获，寻复招募，其有擒执师子除国患者，当酬重赏，式旌茂绩。其子闻王之令，乃谓母曰： 饥寒已甚，宜可应募，或有所得，以相抚育。 母曰： 言不可若是！彼虽畜也，犹谓父焉，岂以艰辛，而兴逆害？ 子曰： 人畜异类，礼义安在？既以违阻，此心何冀？ 乃袖小刀，出应招募。是时千众万骑，云屯雾合，师子踞在林中，人莫敢近。子即其前，父遂驯伏，于是乎亲爱忘怒，乃剚刃于腹中，尚怀慈爱，犹无忿毒，乃至刳腹，含苦而死。王曰： 斯何人哉，若此之异地？ 诱之以福利，震之以威祸，然后具陈始末，备述情事。王曰： 逆哉！父而尚害，况非亲乎？畜种难驯，凶情易动。除民之害，其功大矣；断父之命，其心逆矣。重赏以酬其功，远放以诛其逆，则国典不亏，王言不贰。 于是装二大船，多储粮糗。母留在国，周给赏功，子女各从一舟，随波飘荡。其男船泛海至此宝渚，见丰珍玉，便于中止。其后商人采宝，复至渚中，乃杀其商主，留其子女。如是繁息，子孙众多，遂立君臣，以位上下，建都筑邑，据有疆域。以其先祖擒执师子，因举元功，而为国号。其女船者，泛至波剌斯西，神鬼所魅，产育群女，故今西大女国是也。故师子国人形貌卑黑，方颐大颡，情性犷烈，安忍鸩毒，斯亦猛兽遗种。故其人多勇健。斯一说也。
二、僧伽罗传说
佛法所记，则曰：昔此宝洲大铁城中，五百罗刹女之所居也。城楼之上竖二高幢，表吉凶之相，有吉事吉幢动，有凶事凶幢动。恒伺商人至宝洲者，便变为美女，持香花，奏音乐，出迎慰问，诱入铁城，乐燕会已，而置铁牢中，渐取食之。时赡部洲有大商主僧伽者，其子字僧伽罗。父既年老，代知家务，与五百商人入海采宝，风波飘荡，遇至宝洲。时罗刹女望吉幢动，便赍香花，鼓奏音乐，相携迎候，诱入铁城。商主于是对罗刹女王欢娱乐会，自余商侣，各相配合，弥历岁时，皆生一子。诸罗刹女情疏故人，欲幽之铁牢，更伺商侣。时僧伽罗夜感恶梦，知非吉祥，窃求归路，遇至铁牢，乃闻悲号之声。遂升高树，问曰： 谁相拘絷，而此怨伤？ 曰： 尔不知耶？城中诸女，并是罗刹，昔诱我曹入城娱乐。君既将至，幽牢我曹，渐充所食，今已太半，君等不久亦遭此祸。 僧伽罗曰： 当图何计，可免危难？ 对曰： 我闻海滨有一天马，至诚祈请，必相济渡。 僧伽罗闻已，窃告商侣，共往海滨，专精求救。是时天马来告人曰： 尔辈各执我毛鬛，不回顾者，我济汝曹，越海免难，至赡部洲，吉达乡国。 诸商人奉指告，专一无贰，执其髦鬛。天马乃腾骧云路，越济海岸。诸罗刹女忽觉夫逃，遂相告语，异其所去，各携稚子凌虚往来。知诸商人将出海滨，遂相召命，飞行远访。尝未逾时，遇诸商侣，悲喜俱至，涕泪交流，各掩泣而言曰： 我惟感遇，幸会良人，室家有庆，恩爱已久，而今远弃，妻子孤遗，悠悠此心，谁其能忍？幸愿留顾，相与还城。 商人之心未肯回虑，诸罗刹女策说无功，遂纵妖媚，备行娇惑。商侣爱恋，情难堪忍，心疑去留，身皆退堕。罗刹诸女更相拜贺，与彼商人携持而去。僧伽罗者，智慧深固，心无滞累，得越大海，免斯危难。时罗刹女王空还铁城，诸女谓曰： 汝无智略，为夫所弃，既寡艺能，宜勿居此。 时罗刹女王持所生子，飞至僧伽罗前，纵极媚惑，诱请令还。僧伽罗口诵神咒，手挥利剑，叱而告曰： 汝是罗刹，我乃是人，人鬼异路，非其匹合。若苦相逼，当断汝命。 罗刹女知诱惑之不遂也，凌虚而去，至僧伽罗家，谓其父僧伽曰： 我是某国王女，僧伽娶我为妻，生一子矣，赍持宝货，来还乡国。泛海遭风，舟楫漂没，惟我子母及僧伽罗，仅而获济。山川道阻，冻馁艰辛，一言忤意，遂见弃遗，詈言不逊，骂为罗刹。归则家国辽远，止则孤遗羁旅。进退无依，敢陈情事。 僧伽曰： 诚如所言，宜时即入室。 居未久，僧伽罗至。父谓之曰： 何重财宝，而轻妻子？ 僧伽罗曰： 此罗刹女也。 则以先事具白父母，而亲宗戚属咸事驱逐。时罗刹女遂以诉王，王欲罪僧伽罗。僧伽罗曰： 罗刹之女，情多妖惑。 王以为不诚也，而情悦其淑美，谓僧伽罗曰： 必弃此女，今留后宫。 僧伽罗曰： 恐为灾祸。斯既罗刹，食唯血肉。 王不听僧伽罗之言，遂纳为妻。其后夜分，飞还宝渚，召余五百罗刹鬼女共至王宫，以毒咒术残害宫中，凡诸人畜，食肉饮血，持其余尸，还归宝渚。旦日群臣朝集，王门闭而不开，候听久之，不闻人语。于是排其户，辟其门，相从趋讲，遂至宫庭，阒其无人，惟有骸骨。群官僚佐相顾失图，悲号恸哭，莫测祸源。僧伽罗具告始末，臣庶信然，祸自招矣。于是国辅、老臣、群官、宿将，历问明德，推据崇高，咸仰僧伽罗之福智也，乃相议曰： 夫君人者，岂苟且哉？先资福智，次体明哲，非福智无以享宝位，非明哲何以理机务？僧伽罗者，斯其人矣。梦察祸机，感应天马，忠以谏主，智足谋身。历运在兹，惟新成咏。 众庶乐推，尊立为王。僧伽罗辞不获免，允执其中，恭揖群官，遂即王位。于是沿革前弊，表式贤良。乃下令曰： 吾先商侣在罗刹国，死生莫测，善恶不分。今将救难，宜整兵甲，拯危恤患，国之福也；收珍藏宝，国之利也。 于是治兵，浮海而往。时铁城上凶幢遂动，诸罗刹女睹而惶怖，便纵妖媚，出迎诱诳。王素知其诈，令诸兵士口诵神咒，身奋武威。诸罗刹女蹎坠退败，或逃隐孤岛，或沈溺洪流。于是毁铁城，破铁牢，救得商人，多获珍宝。招募黎庶，迁居宝洲，建都筑邑，遂有国焉。因以王名而为国号。僧伽罗者，即释迦如来本生之事也。
三、佛教二部
僧伽罗国先时惟宗淫祀。佛去世后第一百年，无忧王弟摩醯因陁罗舍离欲爱，志求圣果，得六神通，具八解脱，足步虚空，来游此国，弘宣正法，流布遗教。自兹已降，风俗淳信。伽蓝数百所，僧徒二万余人，遵行大乘上座部法。佛教至后二百余年，各擅专门，分成二部：一曰摩诃毗诃罗住部，斥大乘，习小教。二曰阿跋耶祇厘住部，学兼二乘，弘演三藏。僧徒乃戒行贞洁，定慧凝明，仪范可师，济济如也。
四、佛牙精舍
王宫侧有佛牙精舍，高数百尺，莹以珍珠，饰之奇宝。精舍上建表柱，置钵昙摩罗伽大宝，宝光赫奕联晖，照曜昼夜，远望烂若明星。王以佛牙日三灌洗，香水香末，或濯或焚，务极珍奇，式修供养。
五、俯首佛像传说
佛牙精舍侧有小精舍，亦以众宝而为莹饰。中有金佛像，此国先王等身而铸，肉髻则贵宝饰焉。其后有盗，伺欲窃取，而重门周槛，卫守清切。盗乃凿通孔道，入精舍而穴之，遂欲取宝，像渐高远。其盗既不果求，退而叹曰： 如来在昔修菩萨行，起广大心，发弘誓愿，上自身命，下至国城，悲愍四生，周给一切。今者，如何遗像吝宝？静言于此，不明昔行。 佛乃俯首而授宝焉。是盗得已，寻持货卖，人或见者，咸谓之曰： 此宝乃先王金佛像顶髻宝也，尔从何获，来此鬻卖？ 遂擒以白王。王问所从得，盗曰： 佛自与我，我非盗也。 王以为不诚，命使观验，像犹俯首。王睹圣灵，信心淳固，不罪其人，重赎其宝，庄严像髻，重置顶焉。像因俯首，以至于今。
六、斋僧及采宝
王宫侧建大厨，日营万八千僧食。食时既至，僧徒持钵受馔，既得食已，各还其居。自佛教流被，建斯供养，子孙承统，继业至今。十数年来，国中政乱，未有定主，乃废斯业。
国滨海隅，地产珍宝，王亲祠祭，神呈奇货。都人士子，往来求采，称其福报，所获不同。随得珠玑，赋税有科。
七、〈马夌〉迦山与那罗稽罗洲
国东南隅有〈马夌〉(勒邓反。)迦山，岩谷幽峻，神鬼游舍，在昔如来于此说《〈马夌〉迦经》。(旧曰楞伽经，讹也。)
国南浮海数千里，至那罗稽罗洲。洲人卑小，长余三尺，人身鸟喙。既无谷稼，唯食椰子。
那罗稽罗洲西浮海数千里，孤岛东崖有石佛像，高百余尺，东面坐，以月爱珠为肉髻。月将回照，水即悬流，滂霈崖岭，临注谿壑。时有商侣，遭风飘浪，随波泛滥，遂至孤岛。海咸不可以饮，渴乏者久之。是时月十五日也，像顶流水，众皆获济。以为至诚所感，灵圣拯之，于即留停，遂经数日。每月隐高岩，其水不流。时商主曰： 未必为济我曹而流水也。尝闻月爱珠月光照即水流注耳，将非佛像顶上有此宝耶？ 遂登崖而视之，乃以月爱珠为像肉髻。当见其人，说其始末。
国西浮海数千里，至大宝洲，无人居止，唯神栖宅。静夜遥望，光烛山水。商人往之者多矣，咸无所得。
自达罗毗荼国北入林野中，历孤城，过小邑，凶人结党，作害羁旅。行二千余里，至恭建那补罗国。(南印度境。)
○恭建那补罗国
恭建那补罗国周五千余里，国大都城周三十余里。土地膏腴，稼穑滋盛。气序温暑，风俗躁烈。形貌黧黑，情性犷暴。好学业，尚德艺。伽蓝百余所，僧徒万余人，大小二乘兼功综习。天祠数百，异道杂居。
一、王城附近诸遗迹
王宫城侧有大伽蓝，僧徒三百余人，实唯俊彦也。伽蓝大精舍高百余尺，中有一切义成太子宝冠，高减二尺，饰以宝珍，盛以宝函。每至斋日，出置高座，香花供养，时放光明。
城侧大伽蓝中有精舍，高五十余尺，中有刻檀慈氏菩萨像，高十余尺。或至斋日，神光照烛，是闻二百亿罗汉之所造也。
城北不远有多罗树林，周三十余里，其叶长广，其色光润，诸国书写，莫不采用。林中有窣堵波，是过去四佛坐及经行遗迹之所。其侧则有闻二百亿罗汉遗身舍利窣堵波也。
城东不远有窣堵波，基已倾陷，余高三丈。闻诸先志曰： 此中有如来舍利，或至斋日，时烛灵光。在昔如来于此说法，现神通力，度诸群生。
城西南不远有窣堵波，高百余尺，无忧王之所建也。是闻二百亿罗汉于此现大神通，化度众生。旁有伽蓝，唯余基趾，是彼罗汉之所建也。
从此西北入大林野，猛兽暴害，群盗凶残。行二千四五百里，至摩诃剌侘国。(南印度境。)
○摩诃剌侘国
摩诃剌侘国周六千余里，国大都城西临大河，周三十余里。土地沃壤，稼穑殷盛。气序温暑，风俗淳质。其形伟大，其性傲逸，有恩必报，有怨必复。人或凌辱，殉命以雠，窘急投分，忘身以济。将复怨也，必先告之，各披坚甲，然后争锋。临阵逐北，不杀已降。兵将失利，无所刑罚，赐之女服，感激自死。国养勇士，有数百人，每将决战，饮酒酣醉，一人摧锋，万夫挫锐。遇人肆害，国刑不加，每出游行，击鼓前导。复饲暴象，凡数百头，将欲阵战，亦先饮酒，群驰蹈践，前无坚敌。其王恃此人象，轻陵邻国。王，刹帝利种也，名补罗稽舍，谋猷弘远，仁慈广被，臣下事之，尽其忠矣。今戒日大王东征西伐，远宾迩肃，惟此国人独不臣伏。屡率五印度甲兵，及募召诸国烈将，躬往讨伐，犹未克胜。其兵也如此，其俗也如彼。人知好学，邪正兼崇。伽蓝百余所，僧徒五千余人，大小二乘兼功综习。天祠百所，异道甚多。
一、附近诸迹
大城内外五窣堵波，并过去四佛坐及经行遗迹之所，无忧王建也。自余石砖诸窣堵波，其数甚多，难用备举。
城南不远有故伽蓝，中有观自在菩萨石像，灵鉴潜被，愿求多果。
二、阿折罗伽蓝及石窟
国东境有大山，叠岭连嶂，重峦绝巘。爰有伽蓝，基于幽谷，高堂邃宇，疏崖枕峰，重阁层台，背岩面壑，阿折罗(唐言所行。)阿罗汉所建。罗汉，西印度人也，其母既终，观生何趣，见于此国受女人身。罗汉遂来至此，将欲导化，随机摄受。入里乞食，至母生家，女子持食来施，乳便流汁，亲属既见，以为不祥。罗汉说本因缘，女子便证圣果。罗汉感生育之恩，怀业缘之致，将酬厚德，建此伽蓝。
伽蓝大精舍高百余尺，中有石佛像，高七十余尺，上有石盖七重，虚悬无缀，盖间相去各三尺余。闻诸先志曰：斯乃罗汉愿力之所持也。或曰神通之力，或曰药术之功。考厥实录，未详其致。精舍四周雕镂石壁，作如来在昔修菩萨行诸因地事。证圣果之祯祥，入寂灭之灵运，巨细无遗，备尽镌镂。伽蓝门外南北左右，各一石象。闻之土俗曰：此象时大声吼，地为震动。昔陈那菩萨多止此伽蓝。
自此西行千余里，渡耐袜陁河，至跋禄羯呫(昌叶反。)婆国。(南印度境。)
○跋禄羯呫婆国
跋禄羯呫婆国周二千四五百里，国大都城周二十余里。土地咸卤，草木稀疏。煮海为盐，利海为业。气序暑热，回风飙起。土俗浇薄，人性诡诈，不知学艺，邪正兼信。伽蓝十余所，僧徒二百余人，习学大乘上座部法。天祠十余所，异道杂居。
从此西北行二千余里，至摩腊婆国。(即南罗罗国，南印度境。)
○摩腊婆国
摩腊婆国周六千余里，国大都城周三十余里，据莫诃河东南。土地膏腴，稼穑殷盛，草木荣茂，花果繁实，特宜宿麦，多食饼麨。人性善顺，大抵聪敏，言辞雅亮，学艺优深。五印度境，两国重学，西南摩腊婆国，东北摩揭陁国，贵德尚仁，明敏强学。而此国也，邪正杂信。伽蓝数百所，僧徒二百余人，习学小乘正量部法。天祠数百，异道寔众，多是涂灰之侣也。
一、戒日王遗事
国志曰：六十年前，王号尸罗阿迭多，(唐言戒日。)机慧高明，才学赡敏，爱育四生，敬崇三宝。始自诞灵，洎乎没齿，貌无瞋色，手不害生。象马饮水，漉而后饲，恐伤水性也。其仁慈如此。在位五十余年，野兽狎人，举国黎庶咸不杀害。居宫之侧建立精舍，穷诸工巧，备尽庄严，中作七佛世尊之像。每岁恒设无遮大会，招集四方僧徒，修施四事供养，或以三衣道具，或以七宝珍奇。奕世相承，美业无替。
二、贤爱破邪论故事
大城西北二十余里，至婆罗门邑，旁有陷坑，秋夏淫滞，弥淹旬日，虽纳众流，而无积水。其旁又建小窣堵波。闻诸先志曰：昔者大慢婆罗门生身陷入地狱之处。昔此邑中，有婆罗门，生知博物，学冠时彦，内外典籍，究极幽微，历数玄文，若视诸掌，风范清高，令闻遐被。王甚珍敬，国人宗重。门人千数，味道钦风。每自言曰： 吾为世出，述圣导凡，先贤后哲，无与我比。彼大自在天、婆薮天、那罗延天、佛世尊者，人皆风靡，祖述其道，莫不图形，竞修祗敬。我今德逾于彼，名擅于时，不有所异，其何以显？ 遂用赤旃檀刻作大自在天、婆薮天、那罗延天、佛世尊等像，为座四足，凡有所至，负以自随。其慢傲也如此。时西印度有苾刍跋陁罗缕支。(唐言贤爱。)妙极因明，深穷异论，道风淳粹，戒香郁烈，少欲知足，无求于物，闻而叹曰： 惜哉！时无人矣。令彼愚夫，敢行凶德。 于是荷锡远游，来至此国，以其宿心，具白于王。王见弊眼，心未之敬，然高其志，强为之礼。遂设论座，告婆罗门。婆罗门闻而笑曰： 彼何人斯，敢怀此志？ 命其徒属，来就论场，数百千众，前后侍听。贤爱服弊故衣，敷草而坐。彼婆罗门踞所持座，非斥正法，敷述邪宗。苾刍清辩若流，循环往复，婆罗门久而谢屈。王乃谓曰： 久滥虚名，罔上惑众，先典有记，论负当戮。 欲以炉铁，令其坐上。婆罗门窘迫，乃归命求救。贤爱愍之，乃请王曰： 大王仁化远洽，颂声载途，当布慈育，勿行残酷，恕其不逮，唯所去就。 王令乘驴，巡告城邑。婆罗门耻其戮辱，发愤欧血。苾刍闻已，往慰之曰： 尔学苞内外，声闻遐迩，荣辱之事，进退当明。夫名者，何实乎？ 婆罗门愤恚，深詈苾刍，谤毁大乘，轻蔑先圣。言声未静，地便拆裂，生身坠陷，遗迹斯在。
自此西南入海交，西北行二千四五百里，至阿吒厘国。(南印度境。)
○阿吒厘国
阿吒厘国周六千余里，国大都城周二十余里。居人殷盛，珍宝盈积，稼穑虽备，兴贩为业。土地沙卤，花果稀少。出胡椒树，树叶若蜀椒也。出薰陆香树，树叶若棠梨也。气序热，多风埃。人性浇薄，贵财贱德。文字语言，仪形法则，大同摩腊婆国。多不信福，纵有信者，宗事天神。祠馆十余所，异道杂居。
从摩腊婆国西北行三百里，至契吒国。(南印度境。)
○契吒国
契吒国周三千余里，国大都城周二十余里。人户殷盛，家室富饶。无大君长，役属摩腊婆国，风土物产，遂同其俗。伽蓝十余所，僧徒千余人，大小二乘，兼功习学。天祠数十，外道众多。
从此北行千余里，至伐腊毗国。(即北罗罗国，南印度境。)
○伐腊毗国
伐腊毗国周六千余里，国大都城周三十余里。土地所产，气序所宜，风俗人性，同摩腊婆国。居人殷盛，家室富饶，积财百亿者乃有百余室矣。远方奇货，多聚其国。伽蓝百余所，僧徒六千余人，多学小乘正量部法。天祠数百，异道寔多。
一、附近遗迹
如来在世，屡游此国，故无忧王于佛所止，皆树旌表，建窣堵波。过去三佛坐及经行说法之处，遗迹相间。
二、常睿王崇佛
今王，刹帝利种也，即昔摩腊婆国尸罗阿迭多王之侄，今羯若鞠阇国尸罗阿迭多王之子婿，号杜鲁婆跋吒。(唐言常睿。)情性躁急，智谋浅近，然而淳信三宝，岁设大会七日，以殊珍上味，供养僧众。三衣医药之价，七宝奇贵之珍，既以总施，倍价酬赎。贵德尚贤，尊道重学，远方高僧，特加礼敬。
三、阿折罗伽蓝
去城不远，有大伽蓝，阿折罗阿罗汉之所建立，德慧、坚慧菩萨之所游止，于中制论，并盛流布。
自此西北行七百余里，至阿难陁补罗国。(西印度境。)
○阿难陁补罗国
阿难陁补罗国周二千余里，国大都城周二十余里。人户殷盛，家室富饶。无大君长，役属摩腊婆国。土宜气序，文字法则，遂亦同焉。伽蓝十余所，僧徒减千人，习学小乘正量部法。天祠数十，异道杂居。
从伐腊毗国西行五百余里，至苏剌侘国。(西印度境。)
○苏剌侘国
苏剌侘国周四千余里，国大都城周三十余里，西据莫醯河。居人殷盛，家产富饶。役属伐腊毗国。地土咸卤，花果稀少。寒暑虽均，风飘不静。土俗浇薄，人性轻躁。不好学艺，邪正兼信。伽蓝五十余所，僧徒三千余人，多学大乘上座部法。天祠百余所，异道杂居。国当西海之路，人皆资海之利，兴贩为业，贸迁有无。
去城不远，有郁鄯多山。顶有伽蓝，房宇廊庑，多疏崖岭。林树郁茂，泉流交境，圣贤之所游止，灵仙之所集往。
从伐腊毗国北行千八里余里，至瞿折罗国。(西印度境。)
○瞿折罗国
瞿折罗国周五千余里，国大都城号毗罗摩罗，周三十余里。土宜风俗，同苏剌侘国。居人殷盛，家产富饶。多事外道，少信佛法。伽蓝一所，僧百余人，习学小乘法教说一切有部。天祠数十，异道杂居。王，刹帝利种也，年在弱冠，智勇高远，深信佛法，高尚异能。
从此东南行二千八百余里，至邬阇衍那国。(南印度境。)
○邬阇衍那国
邬阇衍那国周六千余里，国大都城周三十余里。土宜风俗，同苏剌侘国。居人殷盛，家室富饶。伽蓝数十所，多以圮坏，存者三五。僧徒三百余人，大小二乘，兼功习学。天祠数十，异道杂居。王，婆罗门种也，博览邪书，不信正法。
去城不远有窣堵波，无忧王作地狱之处。
从此东北行千余里，至掷枳陁国。(南印度境。)
○掷枳陁国
掷枳陁国周四千余里，国大都城周十五六里。土称沃壤，稼穑滋植，宜菽麦，多花果。气序调畅，人性善顺。多信外道，少敬佛法。伽蓝数十，少有僧徒。天祠十余所，外道千余人。王，婆罗门种也，笃信三宝，尊重有德，诸方博达之士，多集此国。
从此北行九百余里，至摩醯湿伐罗补罗国。(中印度境。)
○摩醯湿伐罗补罗国
摩醯湿伐罗补罗国周三千余里，国大都城周二十余里。土宜风俗，同邬阇衍那国。宗敬外道，不信佛法。天祠数十，多是涂灰之侣。王，婆罗门种也，不甚敬信佛法。
从此还至瞿折罗国，复北行荒野险碛，经千九百余里，渡信度大河，至信度国。(西印度境。)
○信度国
信度国周七千余里，国大都城号毗苫婆补罗，周三十余里。宜谷稼，丰宿麦，出金、银、鍮石，宜牛、羊、橐駞、骡畜之属。橐驼卑小，唯有一峰。多出赤盐，色如赤石，白盐、黑盐及白石盐等，异域远方以之为药。人性刚烈而质直，数斗诤，多诽讟。学不好博，深信佛法。伽蓝数百所，僧徒万余人，并学小乘正量部法，大抵懈怠，性行弊秽。其有精勤贤善之徒，独处闲寂，远迹山林，夙夜匪懈，多证圣果。天祠三十余所，异道杂居。王，戍陁罗种也，性淳质，敬佛法。如来在昔颇游此国，故无忧王于圣迹处建窣堵波数十所。乌波毱多大阿罗汉屡游此国，演法开导，所止之处，皆旌遗迹，或建僧伽蓝，或树窣堵波，往往间起，可略而言。
一、法服俗行户
信度河侧千余里陂泽间，有数百千户，于此宅居，其性刚烈，唯杀是务。牧牛自活，无所系命。若男若女，无贵无贱，剃须发，服袈裟，像类苾刍而行俗事，专执小见，非斥大乘。闻诸先志曰：昔此地民庶安忍，但事凶残。时有罗汉悯其颠坠，为化彼故，乘虚而来，现大神通，示希有事，令众信受，渐导言教。诸人敬悦，愿奉指诲。罗汉知众心顺，为授三归，息其凶暴，悉断生杀，剃发染衣，恭行法教。年代浸远，世易时移，守善既亏，余风不殄，虽服法衣，尝无戒善。子孙奕世，习以成俗。
从此东行九百余里，渡信度河东岸，至茂罗三部卢国。(西印度境。)
○茂罗三部卢国
茂罗三部卢国周四千余里，国大都城周三十余里。居人殷盛，家室富绕。役属磔迦国。土田良沃，气序调顺。风俗质直，好学尚德。多事天神，少信佛法。伽蓝十余所，多已圮坏，少有僧徒，学无专习。天祠八所，异道杂居。
一、日天祠
有日天祠，庄严甚丽。其日天像铸以黄金，饰以奇宝。灵鉴幽通，神功潜被，女乐递奏，明炬继日，香花供养，初无废绝。五印度国诸王豪族，莫不于此舍施珍宝，建立福舍，以饮食医药给济贫病。诸国之人来此求愿，常有千数。天祠四周，池沼花林，甚可游赏。
从此东北行七百余里，至钵伐多国。(北印度境。)
○钵伐多国
钵伐多国周五千余里，国大都城周二十余里。居人殷盛，役属磔迦国。多旱稻，宜宿麦。气序调适，风俗质直，人性躁急，言含鄙辞。学艺深博，邪正杂信。伽蓝十余所，僧徒千余人。大小二乘，兼功习学。四窣堵波，无忧王之所建也。天祠二十，异道杂居。
一、城侧大伽蓝
城侧有大伽蓝，僧徒百余人，并学大乘教。即是昔慎那弗呾罗(唐言最胜子。)论师子此制《瑜伽师地释论》，亦是贤爱论师、德光论师本出家处。此大伽蓝为天火所烧，摧残荒圮。
从信度国西南行千五六百里，至阿点婆翅罗国。(西印度境。)
○阿点婆翅罗国
阿点婆翅罗国周五千余里，国大都城号朅〈齿齐〉湿伐罗，周三十余里。僻在西境，临信度河，邻大海滨。屋宇庄严，多有珍宝。近无君长，统属信度国。地下湿，土斥卤，秽草荒茂，畴垄少垦，谷稼虽备，宿麦特丰。气序微寒，风飙劲烈。宜牛、羊、橐驼、骡畜之类。人性暴急，不好习学。语言微异中印度。其俗淳质，敬崇三宝。伽蓝八十余所，僧徒五千余人，多学小乘正量部法。天祠十所，多是涂灰外道之所居止。
一、大自在天祠及佛遗迹
城中有大自在天祠，祠宇雕饰，天像灵鉴，涂灰外道游舍其中。
在昔如来颇游此国，说法度人，导凡利俗，故无忧王于圣迹外建六窣堵波焉。
从此西行减二千里，至狼揭罗国。(西印度境。)
○狼揭罗国
狼揭罗国东西南北各数千里，国大都城周三十余里，号窣菟黎湿伐罗。土地沃润，稼穑滋盛。气序风俗，同阿点婆翅罗国。居人殷盛，多诸珍宝。临大海滨，入西女国之路也。无大君长，据川自立，不相承命，役属波剌斯国。文字大同印度，语言少异。邪正兼信。伽蓝百余所，僧徒六千余人，大小二乘兼功习学。天祠数百所，涂灰外道，其徒极众。城中有大自在天祠，庄严壮丽，涂灰外道之所宗事。
自此西北至波剌斯国。(虽非印度之国，路次附见。旧曰波斯，略也。)
○波剌斯国
波剌斯国周数万里，国大都城号苏剌萨傥那，周四十余里。川土既多，气序亦异，大抵温也。引水为田，人户富饶。出金、银、鍮石、颇胝、水精、奇珍异宝，工织大锦、细褐、氍毹之类，多善马、橐驼。货用大银钱。人性躁暴，俗无礼义。文字、语言异于诸国，无学艺，多工技，凡诸造作，邻境所重。婚姻杂乱，死多弃尸。其形伟大，齐发露头，衣皮褐，服锦氎。户课赋税，人四银钱。天祠甚多，提那跋外道之徒为所宗也。伽蓝二三，僧徒数百，并学小乘教说一切有部法。释伽佛钵在此王宫。
国东境有鹤秣城，内城不广，外郭周六十余里。居人众，家产富。
西北接拂懔国，境壤风俗，同波剌斯。形貌语言，稍有乖异，多珍宝，亦福饶也。
拂懔国西南海岛有西女国，皆是女人，略无男子。多诸珍宝货，附拂懔国，故拂懔王岁遣丈夫配焉，其俗产男皆不举也。
自阿点婆翅罗国北行七百余里，至臂多势罗国。(西印度境。)
○臂多势罗国
臂多势罗国周三千余里，国大都城周二十余里。居人殷盛，无大君长，役属信度国。土地沙卤，寒风凄劲。多宿麦，少花果。而风俗犷暴，语异中印度。不好艺学，然知淳信。伽蓝五十余所，僧徒三千余人，并学小乘正量部法。天祠二十余所，并涂灰外道也。
一、城北诸遗迹
城北十五里大林中，有窣堵波，高数百尺，无忧王所建也。中有舍利，时放光明。是如来昔作仙人，为国王所害之处。
此东不远有故伽蓝，是昔大迦多延那大阿罗汉之所建立。其傍则有过去四佛座及经行遗迹之处，建窣堵波以为旌表。
从此东北行三百余里，至阿軬荼国。(西印度境。)
○阿軬荼国
阿軬荼国周二千四五百里，国大都城周二十余里。无大君长，役属信度国。土宜稼穑，宿麦特丰，花果少，草木疏。气序风寒，人性犷烈。言辞朴质，不尚学业，然于三宝，守心淳信。伽蓝二十余所，僧徒二千余人，多学小乘正量部法。天祠五所，并涂灰外道地。
一、大竹林附近诸遗迹
城东北不远，大竹林中伽蓝余趾，是如来昔于此处听诸苾刍着亟缚屣。(唐言靴。)傍有窣堵波，无忧王所建也，基虽倾陷，尚高百余尺。其旁精舍，有青石立佛像，每至斋日，或放神光。次南八百余步。林中有窣堵波，无忧王之所建也。如来昔日止此，夜寒，乃以三衣重覆，至明旦，开诸苾刍著复纳衣。此林之中，有佛经行之处，又有诸窣堵波，鳞次相望，并过去四佛坐处也。其窣堵波中有如来发爪，每至斋日，多放光明。
从此东北行九百余里，至伐剌拿国。(西印度境。)
○伐剌拿国
伐剌拿国周四千余里，国大都城周二十余里。居人殷盛，役属迦毕试国。地多山林，稼穑时播。气序微寒，风俗犷烈。性急暴，志鄙弊，语言少同中印度。邪正兼崇，不好学艺。伽蓝数十，荒圮已多，僧徒三百余人，并学大乘法教。天祠五所，多涂灰外道也。
城南不远有故伽蓝，如来在昔于此说法，示教利喜，开悟含生。其侧有过去四佛座及经行遗迹之处。
闻诸土俗曰：从此国西接稽疆那国，居大山间，川别立主，无大君长。多羊、马，有善马者，其形殊大，诸国希种，邻境所宝。
复此西北，逾大山，涉广川，历小城邑，行二千余里，出印度境，至漕矩吒国。(亦谓漕利国。)


总载居处
◇总载居处
《易》曰：上古穴居而野处，后世圣人，易之以宫室，上栋下宇，以待风雨。
《楚辞》曰：像设居室静闲安，高堂邃宇槛层轩，层台累榭临高山，网户朱缀刻方连，冬有突夏［《太平御览》一百七十四作奥突，后同。］夏室寒，经堂入奥朱尘筵，［承尘筵席也。］砥室翠翘挂曲琼，蒻阿拂壁罗帱张，翠帷翠帱饰高堂，红壁沙板玄玉梁，仰观刻桷画龙蛇，坐堂伏槛临曲池，芙蓉始发杂芰荷，紫茎屏风文绿波。
又曰：筑室兮水中，葺之兮以荷盖，荃壁兮紫坛，播芳椒兮成堂，桂栋兮兰橑，辛夷楣兮药房。
《盐铁论》曰：贵人之家，梓匠斫巨为小，以圆为方，上成云气，下成山林。
《汉武故事》曰：上起神屋，铸铜为柱，黄金涂之，赤玉为阶，椽亦以金，刻玳瑁为禽兽，以薄其上，椽首皆作龙首，衔铃，流苏悬之，铸铜如竹，以赤白石脂为泥，椒汁和之，以火齐薄其上，扇屏悉以白琉璃作之，光照洞彻，以白珠为帘薄，玳瑁压之，以象牙为床，以琉璃珠玉明月夜光，杂错天下珍宝为甲帐，其次为乙帐，甲以居神，乙上自御之，前庭植玉树，珊瑚为枝，以碧玉为叶，或青或赤，悉以珠玉为之，子皆空其中，如小铃，鎗鎗有声，甍摽作凤皇，轩翥若飞状。
《汉书》曰：赵皇后娣为昭仪，居昭阳舍，其中庭彤采，而砌皆铜沓黄金涂，白玉阶，壁带往往为黄金棋函，蓝田璧明珠翠羽饰之。
又曰：五侯大治第宅，起土山渐台，洞门高廓［汉书九十八元后传作廊。］阁道，百姓歌之曰：五侯初起，曲阳家［汉书作最。］怒，坏决高都，［决高都，使水入长安城，高都在城西。］连竟外杜，［杜陵也。］成都侯商尝病，欲避暑，从上借明光宫。又穿长安城，引内漕水以行舡，立羽盖，张周帷，楫擢越歌，上幸商第，见赤墀青琐。
又曰：梁孝王筑东苑，方三百里，广睢阳城七十里，大治宫室，为複道，自宫连属於平台，三十馀里。
《东观汉记》曰：琅邪孝王京就国都，雅好宫室，穷极技巧，壁带玉饰以金银。
张璠《汉记》曰：山阳督邮张俭，奏中常侍侯览，起第十六区，皆高楼四周，连阁洞门，文井莲华，璧柱采画，鱼池台苑，拟诸宫阙。
《董生书》曰：礼，天子之宫在清庙，左凉室，右明堂，后路寝，四室者，足以避寒暑而不高大也，夫高近阳，广室多阴，故室適形而正。
仲长《昌言》曰：今为宫室者，崇台数十层，长阶十百仞，延袤临浮云，上树九丈旗，珠玉翡翠以为饰，连帷为城，构帐为宫，起台树则高数百丈，壁带珠玉，土被缇锦。
曹植表曰：诏使周观，初玩云盘，北观疏圃，遂步九华，神明特处，谲诡天然，诚可谓帝室皇居者矣，虽昆仑阆风之丽，文昌之居，不是过也。
罗含别传曰：桓宣武以含为别驾，以官廨寺喧扰，非静默所处，乃於城西池小洲上，立茅茨之屋，竹果荫宇，戕木之床，织苇为席，布衣蔬食，晏若有馀。
【诗】陈孔奂名都一何绮诗曰：京洛信名都，佳丽拟蓬壶，九华彫玳瑁，百福上椒涂，黄金络騕褭，莲花装鹿卢，咸言仪服盛，无胜执金吾，陈沈蜅名都一何绮诗曰：名都一何绮，春日吐光辉，高楼云母扇，複殿琉璃扉，昭仪同辇出，高安连骑归，欲知天子贵，千门应紫微。
陈周弘正诗曰：名都宫观绮，金壁藻华珰，吹台望鳷鹊，舞殿接披香，绣毂游丹水，彫辇出平阳，陆离徒照眼，何解忧人伤。
【赋】汉杨雄蜀都赋曰：蜀都之地，古曰梁州，禹治其江，渟皋弥望，郁乎青葱，丹凤青龙，石亸水螭，於近则有瑕英菌芝，玉石江珠，於远则有银铅锡碧，马犀象僰，西有盐泉铁冶，橘林铜陵，其傍则有期牛光旄，金马碧鸡，其竹则宗生族攒，俊茂丰美，夹江缘山，寻卒而起，其深则有猵獭沉鳝，水豹蛟蛇，其都门二九，四百馀闾，两江饰其市，九桥带其流，苴竹浮流，龟鳖碛石，风胎雨鷇，众物骇目，百华投春，隆急芳芬，螭烛若挥，锦布绣望，芒芒兮无幅，其布则筩中黄润，一端数金，雕镂铅器，百技千工，上乃使有伊之徒，调夫五味，甘甜之和，勺药之羹，江东鲐鲍，陇西牛羊，五肉七菜，朦厌腥臊，若其吉日嘉会，期於倍春之阴，迎夏之阳，置酒于荣川之间宅，设坐于华都之高堂，延帷扬幕，接帐连冈，郄［《文选》四蜀都赋刘逵注作郤。］公之徒，相与如平［○《文选》四南都赋注作乎。］阳氵颍［南都赋注作濒。］臣诏，［蜀都赋刘注作巨野。］罗车百乘，期会投宿，观者方防，行舡竞逐也。
后汉班固西都赋曰：赋者古诗之流，或以抒下情而通讽谕，或以宣上德而尽忠孝，雍容揄扬，亦雅颂之亚也，西土耆老，有陋洛邑之议，故臣作两都之赋，汉之西都，在乎雍州，左据函谷二崤之阻，表以太华终南之山，右界褒斜陇首之险，带以洪河泾渭之川，披三条之广路，立十二之通门，英俊之域，绂冕所兴，冠带如云，七相五公，其阳则崇山隐天，幽林空谷，陆海珍藏，蓝田美玉，其阴则冠以九嵕，陪以甘泉，下有郑白之沃，衣食之源，提封五万，疆埸绮分，沟塍刻镂，原隰龙鳞，决渠降雨，荷锸成云，离宫别馆，神池灵沼，其中则有九真之鳞，大宛之马，黄支之犀，条枝之鸟，其宫室也，体象乎天地，经纬乎阴阳，树中天之华阙，丰冠山之朱堂，因朅材而究奇，抗应龙之虹梁，列棼橑以布翼，荷栋桴而高骧，彫玉瑱以居楹，裁金璧以饰珰，左墄［仓勒反，阶级也。］右平，重轩三阶，闺房周通，门闼洞开，列锺虡於中庭，立金人於端闱，增盘崔嵬，登降炤烂，殊形诡制，每各异观，乘茵步辇，唯所息宴，后宫则有掖庭椒房后妃之室，茝若椒风，披香发越，兰林蕙草，鸳鸾飞翔之列，昭阳特盛，隆乎孝成，随侯明月，错落其间，金棋衔璧，是为列钱，翡翠火齐，流燿含英，珊瑚碧树，周阿而生，后宫之号，十有四位，窈窕繁华，更盛迭贵。又有天禄石渠典籍之府，讲论乎六艺，稽合乎异同，周以钩陈之位，卫以严更之署，周庐千列，徼道绮错，辇路经营，脩途飞阁，堎墱道而超西墉，混建章而连外属，神明［台名也。］郁其特起，遂偃蹇而上跻，轶云雨於太半，虹霓回带於棼楣，攀井幹而未半，目眩转而意迷，灵草冬华，神木丛生，抗仙掌以承露，擢双立之金茎，尔乃盛娱游之壮观，曜威灵而讲武事，命荆州使起鸟，诏梁野而驱兽，毛群肉填，飞羽上覆，列卒周匝，星罗云布，矢不单杀，中必叠双，风毛雨血，洒野蔽天，於是天子乃登属玉之馆，历长杨［上林也。］之榭，陈轻骑以行炰，腾酒车以斟酌，割鲜野飨，举烽命爵，大辂鸣銮，容与徘徊，集乎豫章之宇，临乎昆明之池，左牵牛而右织女，似云汉之无涯。茂树阴蔚，芳草被隄，若摛锦与布绣，烛燿乎其陂，玄鹤白鹭，凫鹥鸿雁，沉浮往来，云集雾散，郁郁相望，邑邑相属，国籍十世之基，家承百年之业。
又东都赋曰：王莽作逆，汉祚中缺，於是圣皇握乾符，辟坤珍，披皇图，稽帝文，赫然发愤，应若兴云，遂超大河，跨北岳，立号高邑，建都河洛，系唐统，接汉绪，茂育群生，恢复彊宇，若乃顺时节而蒐狩，简车徒以讲武，历驺虞，览驷铁，嘉车攻，采吉日，礼官整仪，乘舆乃出，於是发鲸鱼，铿华锺，登玉辂，乘时龙，元戎竟野，戈鋋彗云，羽毛扫蜺，旌旗拂天，然后举烽伐鼓，申令三驱，轻车霆激，骁骑电骛，指顾倏忽，获车已实，乐不极般，杀不尽物，於是荐三牺，效五牲，礼神祇，怀百灵，觐明堂，临辟雍，登灵台，考休徵，列百僚而赞群后，究皇仪而展帝容。
明堂诗曰：於昭明堂，明堂孔阳，圣皇宗祀，穆穆煌煌。
辟雍诗曰：乃流辟雍，辟雍汤汤，圣皇莅止，造舟为梁。
灵台诗曰：三光宣精，五行布序，习习祥风，祁祁甘雨。
宝鼎诗曰：岳脩贡兮川效珍，吐金景兮敲浮云，宝鼎见兮色纷纭，焕其炳兮被龙文。
白雉诗曰：启灵篇兮披瑞图，获白雉兮效素乌，嘉祥阜兮集皇都，发皓羽兮奋翘英。
后汉张衡西京赋曰：昔班固睹世祖迁都于洛邑，惧将必逾溢制度，不能遵先圣之正法也，故假西都宾盛称长安旧制，有陋洛邑之议，而为东都主人折礼衷以答之，张平子薄而陋之，故更造焉，有凭虚公子者，［无此公子，但依凭言之。］言於安处先生曰：［亦无此先生也。］秦据雍而强，周即豫而弱，高祖都西而泰，光武处东而约，先生独不闻西秦之事欤，汉氏初都，在渭之涘，秦里其朔，寔为咸阳，［里，居，朔，北也，高帝六年，改曰长安。］左有崤函重险，桃林之塞，缀以二华，巨灵赑屃，高掌远蹠，以流河曲，厥迹犹存，右有陇坻之隘，隔阂华戎，岐梁汧雍，［皆山名。］陈宝鸣鸡在焉，於前则终南大一，隆嚬崔崒，隐辚郁律，连冈兮嶓冢，爰有蓝田珍玉，是之自出，於后则高陵平原，据渭踞泾，其远则九嵕甘泉，固阴沍寒，日北至而含冻，此焉清暑，寔为地之奥区神皋，昔者太帝悦秦穆公而觐之，飨以钧天广乐，帝有醉焉，乃为金策，锡用此土，而剪诸鹑首，自我高祖之始入也，乃览秦制，跨周法，正紫宫於未央，表峣阙於阊阖，疏龙首以抗殿。状嵬瓘以岌嶪，蒂倒茄於藻井，披红葩之狎猎，饰华榱与璧珰，流景曜之暐晔，彫楹玉磶，绣栭云楣，三阶重轩，镂槛文〈媲 女改木 〉，右平左墄，青琐丹墀，仰福帝居，阳曜阴藏，洪锺万钧，猛虡趪々，负笋业而馀怒，乃奋翅而腾骧，若夫长年神仙，宣室玉堂，麒麟朱鸟，龙兴含章，正殿路寝，用朝群辟，嘉木树庭，芳草如积，高门有闶，列坐金狄，［秦时长狄见於临洮，铸铜作其象。］后宫则昭阳飞翔，增成合欢，兰林披香，凤皇鸳鸯，［皆后宫殿名。］故其馆室次舍，采饰纤缛，总以藻绣，文以朱绿，翡翠火齐，络以美玉，流悬黎之夜光，缀随珠以为烛，於是钩陈之外，阁道穹隆，属长乐与明光，径北通乎桂宫，恣意所幸，下辇成燕，穷年忘归，犹不能遍，覛［音脉。］往昔之遗馆，获林光於秦馀，处甘泉之爽垲，乃隆崇而弘敷，既新作於迎风，增露寒与储胥，通天眇以竦峙，径百常而茎擢，翔鹍仰而不建，［《文选》二西京赋作逮。］况青鸟与黄雀，伏棂槛而俯听，闻雷霆之相激，柏梁既灾，越巫陈方，建章是经，用厌火祥，圜阙竦以造天，若双碣之相望，凤骞翥於甍标，咸溯风而欲翔，干云雾而上达，状亭亭以迢迢，神明嚬其特起，井幹叠而百层，上飞闼而仰眺，正睹瑶光与玉绳，列瀛洲与方丈，夹蓬莱而骈罗，长风激於别岛，起洪涛而飏波，海若游於玄渚，鲸鱼失流而蹉跎，立脩茎之仙掌，承云表之清露，屑琼蕊以朝餐，必性命之可度，尔乃廓开九市，通闤带阓，旗亭五重，俯察百隧，［隧，列肆道也。］上林禁苑，跨谷弥阜，东至鼎湖，邪界细柳，掩长扬而联五柞，绕黄山而款牛首，乃有昆明灵沼，黑水玄沚，周以金隄，树以柳杞，豫章珍馆，揭焉中跱，牵牛立其左，织女处其右，日月於是乎出入，象扶桑与濛汜，其鱼则鲔鲵鲿魦，脩额短项，大口折鼻，诡类殊种，鸟则鹔鹴鸹鸨，鴐鹅鸿鶤，南翔衡阳，北栖雁门，於是孟冬作阴，寒风肃杀，雨雪飘飖，冰霜惨烈，天子乃驾雕轸，六骏駮，戴翠帽，倚金较，华盖承辰，天罼先驱，千乘雷动，万骑龙趋。纵猎徒，赴长莽，迾卒清候，武士赫怒，河渭为之波荡，吴岳为之阤堵，百禽忄夌遽，骙瞿奔触，丧精亡魂，失归忘趣，矢不虚舍，鋋不苟跃，当足见蹍，值轮被轹，乃使迅羽轻足，寻景追括，鸟不暇举，兽不得发，青骹挚於韝下，韩卢噬於緤末。於是鸟兽殚，目观穷，迁延邪睨，集乎长杨之间，酒车酌醴，方驾授邕，升觞举燧，既釂鸣锺，儴佯乎五柞之馆，旋憩乎昆明之池，浮鹢首，翳云芝，垂翟葆，建羽旗，齐栧女，纵棹歌，奏淮南，度阳阿，大驾幸乎平乐，张甲乙而袭翠被，临回注之广场，程角抵之妙戏，乌获扛鼎，都卢寻橦，冲狭燕濯，焜突銛锋，跳丸剑之挥霍，走索上而相逢，度曲未终，云起雪飞，巨兽百寻，是为曼延，神山崔嵬，欻从背见，白象行孕，垂鼻辚囷，海鳞变而成龙，状蜿蜿以蝹々，［於云反，龙形貌。］含利［兽名，性，○《文选》二西京赋注性下有吐金二字。］颬々，化为仙车，骊驾四鹿，芝盖九葩，奇幻倏忽，易濬分形，吞刀吐火，云雾杳冥，画地成川，流渭通泾，百马同辔，骋足并驰，撞末之妓，态不可弥，秘舞更奏，妙材骋妓，始徐进而羸形，似不任乎罗绮，纷纵体而迅赴，若惊鹤之群罴，要绍修态，丽服飏菁，昭邈流盼，一顾倾城，列爵十四，竞媚取荣，盛衰无常，唯爱所丁，卫后兴於鬒发，飞燕宠於轻体。又东京赋曰：是时也，七雄并争，竞相高以奢丽，楚筑章华於前，赵建丛台於后，秦政利觜长距，终得擅场，思专其侈，以莫己若也，乃构阿房，起甘泉，结云阁，观南山，百姓不能忍，是用息肩於大汉，高祖应录受图，顺天行诛，扫项军於垓下，绁子婴於轵途，因秦宫业，据其府库，且夫天子有道，狩在海外，守位以仁，不恃隘害，秦负阻於二关，卒开项而受沛，彼偏据而规小，岂若宅中而图大，昔先王之经邑也，掩观九隩，靡地不营，土圭测影，不缩不盈，总风雨之所交，然后以建王城，审曲面势，溯洛背河，左伊右瀍，西阻九阿，盟津达其后，大谷通其前，回行道乎伊阙，斜径捷乎轘辕，太室作镇，揭以熊耳，厎柱辍流，镡以大岯，汉初弗之宅也，故宗绪中圮，巨猾间衅，窃弄神器，历载三六，偷安天位，我世祖忿之，乃龙飞白水，凤翔参墟，授钺四七，共工是除，区宇乂宁，思和求中，睿哲玄览，都兹洛宫，逮至显宗，六合殷昌，既新崇德，遂作德阳，昭仁惠於崇贤，抗义声於金商，建象魏之两观，旌六典之旧章，濯龙芳林，九谷八谿，芙蓉覆水，秋兰被涯，永安离宫，修竹冬青，阴池幽流，玄泉冽清，鵯鶋秋栖。鹘雕春鸣，鵙鸠鸝黄，关关嘤嘤，於南则前殿云台，和懽安福，謻门曲榭，斜阻城洫，奇树珍果，钩盾所职，於东则洪池清篽，渌水澹澹，内阜川禽，外丰葭菼，其西则平乐都场，示远之观，龙雀蟠蜿，天马半汉，乃营三宫，布政颁常，複庙重屋，于斯胥洎，龙辂充庭，云旗拂蜺，夏正三朝，庭燎晢晢，［章列反。］春日载阳，合射辟雍，设业设虡，宫悬金镛，鼖［音汾。］鼓路鼗，［音桃。］树羽幢幢，张大侯，制五正，设三乏，厞［音翡。］司旌，天子乃抚玉辂，时承六龙，发鲸鱼，铿华锺，摄提运衡，徐至於射宫，礼事展，乐物具，王夏阕，驺虞奏，决拾既次，彫弓斯彀，［古侯反。］达馀萌於暮春，昭诚心以远喻，三农之隙，耀威中原，岁惟仲冬，大阅西园，乃驭小戎，抚轻轩，戈矛若林，牙旗缤翻，迄乎上林，结徒为营，叙和树表，司铎授钲，坐作进退，节以军声，火烈具举，武士星敷，鹅鹳鱼丽，箕张翼舒，驭不诡遇，射不翦毛，升献六禽，时膳四膏，成礼三驱，解罘放麟，不穷乐以训俭，不殚物以昭仁，尔乃卒岁大傩，驱除群疠，侲子万童，丹首玄制，桃弧棘矢，所发无臬，飞砾雨散，刚瘅必毙，煌火驰而星流，逐赤疫於四裔。
又南都赋曰：於显乐都，既丽且康，陪京之南，居汉之阳，剖周楚之丰壤，跨荆豫而为疆，其宝利珍怪，则金采玉璞，隋珠夜光，太一馀粮，中黄瑴玉，松子神陂，赤灵解角，耕父扬光於清泠之泉，游女弄珠於汉皋之曲，其水虫则有蠳龟鸣蛇，潜龙伏螭，其鸟则有鸳鸯鹄鹥，鸿鸨鴐鹅，嘤嘤和鸣，澹澹随波，其香草则薜荔蕙若，{艹糜}芜荪苌，晻暧蓊蔚，含芬吐芳，酒则九酝甘醴，十旬兼清，醪敷径寸，浮虮若萍，其甘不爽，醉而不酲，献酢既交，率礼无违，弹琴析籥，流风徘徊，於是暮春之禊，元巳之辰，方轨齐轸，祓［音弗。］于阳滨，朱帷连网，曜野映云，脩岫绕缭而满庭，罗穇蹑蹀而容与，翩绵绵其若绝，眩将坠而复举，於是群士放逐，驰乎沙场，俯贯鲂鱮，仰落双鸧，鱼不及窜，鸟不暇翔，车雷震而风厉，马鹿超而龙骧，夕暮而归，其乐难忘。
后汉杜笃论都赋曰：天命有圣，讬之大汉，大汉开基，高祖有勋，斩白蛇，屯黑云，蹈沧海，跨昆仑，刘敬建策，初都长安，太宗承流，守之以文，孝武因其馀财，府帑之畜，深入匈奴，割裂三庭，连缓耳，锁雕题，摧天竺，拏象犀，沃野千里，原隰弥望，保植五穀，桑麻条畅，滨据南山，带以泾渭，号曰陆海，蠢生万类，城池百尺，阨塞要害，一人奋戟，三军沮败，于时圣帝，赫然申威，南禽公孙，北胁强胡，西平陇冀，东据洛都，今天下新定，矢石之勤始瘳，未遑於论都，而遗思雍州。
后汉崔骃反都赋曰：汉历中绝，京师为墟，光武受命，始迁洛都，客有陈西土之富，云洛邑褊小，故略陈祸败之机，不在险也，建武龙兴，奋旅西驱，虏赤眉，讨高胡，斩铜马，破骨都，收翡翠之驾，据天下之图，上圣受命，将昭其烈，潜龙初九，真人乃发，上贯紫宫，徘徊天阙，握狼狐，蹈参伐，陶以乾坤，始分日月，观三代之馀烈，察殷夏之遗风，背崤函之固，即周洛之中，兴四郊，建三雍，禅梁父，封岱宗。
后汉傅毅洛都赋，惟汉元之运会，世祖受命而弭乱，体神武之圣姿，握天人之契赞，寻往代之规兆，仍险塞之自然，被昆仑之洪流，据伊洛之双川，挟成皋之严阻，扶二崤之崇山，分画经纬，开正涂轨，序立庙祧，面朝后市，叹息起雰雾，奋袂生风雨，览正殿之体制，承日月之皓精，骋流星於突陋，追归雁於轩軨，带螭龙之疏镂，垂菡萏之敷荣，顾濯龙之台观，望永安之园薮，渟清沼以汎舟，浮翠虬与玄武，桑宫茧馆，区制有矩，后帅九嫔，躬敕工女，近则明堂辟雍灵台之列，宗祀扬化，云物是察，其后则有长冈芒阜，属以首山，通谷岌岢，石濑寒泉，於是乘舆鸣和，按节发轫，列翠盖，方龙辀，备五路之时副，槛三辰之旗斿，傅说作仆，羲和奉时，千乘雷骇，万骑星铺，络驿相属，挥沫扬镳，群仙列於中庭，发鱼龙之巨伟，羡门拊鼓，偓佺操麾，讲武农隙，校猎因田，搜幽林以集禽，激通川以御兽，跨乘黄，射游麋，弦不虚控，目不徒睎，解腋分心，应箭殪夷，然后弭节容与，渌水之滨，垂芳饵於清流，出旋濑之潜鳞。
魏徐幹齐都赋曰：齐国实坤德之膏腴，而神州之奥府，其川渎则洪河洋洋，发源昆仑，惊波沛厉，浮沫扬奔，南望无垠，北顾无鄂，蒹葭苍苍，莞菰沃若，瑰禽异鸟，群萃乎其间，戴华蹈缥，披紫垂丹，应节往来，翕习翩翻，灵芝生乎丹石，发翠华之煌煌，其宝玩则玄蛤抱玑，駮〈虫半〉含珰，构厦殿以宏覆，起层榭以高骧，龙楹螭桷，山{巳山}云墙，其后宫内庭，嫔妾之馆，众伟所施，极巧穷变，然后脩龙榜，游洪池，折珊瑚，破琉璃，日既仄而西舍，乃反宫而栖迟，欢幸在侧，便嬖侍隅，含清歌以咏志，流玄眸而徵眄，竦长袖以合节，纷翩翻其轻迅，王乃乘华玉之辂，驾玄駮之骏，武骑星散，钲鼓雷动，旌旂虹乱，盈乎灵圃之中，於是羽族咸兴，毛群尽起，上蔽穹庭，下被皋薮。
魏刘桢鲁都赋曰：昔大廷氏肇建厥居，少昊受命，亦都兹焉，山则连冈属岭，曀〈鬼分〉峡北，紫金扬晖於鸿崖，水精潜光乎云穴，岱宗邈其层秀，干气雾以高越，其木则赤桋青松，文茎蕙棠，洪幹百围，高径穹皇，竹则填彼山垠，陔弥阪域，夏簜攒包，劲条并殖，翠实离离，凤皇攸食，水产众夥，各有彝伦，颁首华尾，丰颅重龂，戴兵挟刃，盘甲曲鳞，且观其时谢节移，和族绥宗，招欢合好，肃戒友朋，蛾眉清眸，颜若雪霜，插曜日之珍笄，珥明月之珠珰，舞人就列，整饰容华，和颜扬眸，眄风长歌，飘乎猋发，身如转波，寻虚骋迹，顾与节和，纵脩袖以终曲，若奔星之赴河，及其素秋二七，天汉指隅，民胥祓禊，国于水游，缇帷弥津，丹帐覆洲，盖如飞鹤，马如游鱼，应门岩岩，朱扉含光，路殿岿其隆崇，文陛巘其高骧，听迅雷於长除，若有闻而复亡，其园囿苑沼，骈田接连，渌池分浪，以带石垠，文隅琼岸，华玉依津，邦乃大狩，振扬炎威，教民即戎，讲习兴师，落幕包括，连结营围，毛群陨殪，羽族歼剥，填崎塞畎，不可胜录。
魏刘邵赵都赋曰：且敝邑者，固灵州之敞宇，而天下之雄国，南则有洪川巨渎，黄水浊河，发河积石，径拂太华，洒为九流，入于玄波，其东则有天浪水府，百川是锺，包络坤维，连薄太濛，其北则有陶林玄坛，增冰冱寒，其西则有灵丘平圃，邪接昆仑，其近则有天井句注，飞壶太行，璀错蛇累硌，属阜连冈，龙首嵯峨以岪郁，羊坂仑〈山囷〉以〈山厷〉嵣，清漳发源浊滏汨越，汤泉涫沸，洪波漂厉，尔乃都城万雉，百里周回，九衢交错，三门旁开，层楼疏阁，连栋结阶，峙华爵以表甍，若翔凤之将飞，正殿俨其造天，朱棂赫以舒光，盘虬螭之蜿蜒，承雄虹之飞梁，结云阁於南宇，立丛台於少阳，及至暮秋涉冬，则风烈寒猛，豺鸷攫，［句有脱文。］鹰隼奋翰，国乃讲武，狩于清源，驾骛冥之骏驳，抗冲天之旌旃，北连昭馀，南属呼池，西眄太陵，东结缭河，然后嵠子放机，戈矛乱发，决班鬐，破文頞，当手毙僵，应弦倒越，尔乃进夫中山名倡，襄国妖女，狄鞮妙音，邯郸才舞，六八骈罗，递奏迭举，体凌浮云，声哀激楚，其珍玩服物，则昆山美玉，玄珠曲环，轻绡启缯，纤纊綈纨，其器用良马，则六弓四弩，绿沉黄间，堂嵠鱼肠，丁令角端，飞兔奚斯，常骊紫燕，丰鬒确颅，龙身鹄颈，目如黄金，兰筋参精，迅蹑飞浮，轶响追声，若乃至季春元巳，辰火炽光，挺新赠往，祓于水阳，朱幕蔽野，采帷连冈，妖冶呈饰，颜如春英。
晋左思蜀都赋曰：夫蜀都者，盖兆基於上世，开国於中古，廓灵关而为门，包玉垒而为宇，带二江之双流，抗峨眉之重阻，於前则跨蹑犍〈牜羊〉，枕倚交趾，经涂所亘，五千馀里，於是乎邛竹缘岭，菌桂临崖，旁挺龙目，侧生荔枝，布绿叶之萋萋，结朱实之离离，孔翠群翔，犀象竞驰，白雉朝雊，猩猩夜啼，金马骋先而绝影，碧鸡倏忽而曜仪，火井沉荧於幽泉，高爓飞煽於天垂，於后则却背华容，北指昆仑，缘以剑阁，阻以石门，流汉汤汤，惊浪雷奔，望之天回，即之云昏，水物殊品，鳞介异族，或藏蛟螭，或隐碧玉，其树则有木兰梫［七林反。］桂，杞櫹椅桐，楩柟幽蔼於谷底，松柏蓊蔚於山峰，棹脩幹，竦长条，扇飞云，拂轻霄，羲和假道於峻岐，阳乌回翼乎高摽，於东则左绵巴中，百濮所充，外负铜梁宕渠，内函要害於膏腴，丹砂赩炽出其坂，蜜房都郁被其阜，山图采而得道，赤斧服而不朽，交壤［《文选》四蜀都赋作让。］所植，蹲鸱所伏，百药灌丛，寒卉冬馥，其中则有青珠黄环，碧砮芒消，或丰绿荑，或蕃丹椒，红葩紫饰，柯叶渐苞，敷蕊葳蕤，落英飘飖，沟洫脉散，疆里绮错，黍稷油油，粳稻漠漠，指渠口以为云门，洒滮池而为陆泽，尔乃邑居隐轸，夹江傍山，家有盐泉之井，户有橘柚之园，百果甲坼，异色同荣，朱樱春就，素柰夏成，若乃大火流，凉风厉，白露凝，微霜结，紫藜津润。樼栗罅发，蒲萄乱溃，石留竞裂，晨凫旦至，候雁衔芦，木落南翔，冰泮北徂，云飞水宿，哢吭［胡浪反。］清渠，其深则有鳣鲔鳟鲂，鮷鱧魦鲿，差鳞次色。锦质报章，辟二九之通门，画方轨之广涂，营新宫於爽垲，拟承明而起庐，结阳城之延阁，飞观榭乎云中，开高轩以临山，列绮窗以瞰江，内则宣化之闼，崇礼之闱，华阙双邈，重门洞开，金铺交映，玉题相晖，亚以少城，接乎其西，列隧百重，罗肆巨千，贿货山积，纤丽星繁，都人士，［《文选》士下有女字。］袨服靓［才性反。］庄，布有橦华，面有桄榔，邛竹传节於大夏之邑，蒟酱流味於番隅之乡，闤阓之里，伎巧之家，百室离房，机杼相和，贝锦斐成，濯色江波，若夫王孙之属，郤公之伦，从禽于外，巷无居人，并乘骥子，俱服鱼文，西逾金隄，东越玉津，戟食铁之兽，射噬毒之鹿，拍犭区氓於葽草，弹言鸟於森木，拔象齿，戾［历结反。］犀角，乌铩翮，兽废足，殆而朅，来相与，第如滇［丁田反。］池，集于江洲，试水客，漾轻舟，娉江妃，与神游，将飨獠者，张弈幕，会平原，酌醪酤，割芳鲜，饮御酣，宾旅旋，车马雷骇，轰轰阗阗，近则江汉炳灵，世载其英，蔚若相如，皭若君平，王褒炜烨而秀发，扬雄含章而挺生，幽思绚道德，摛藻掞天庭。
又吴都赋曰：东吴王孙，辴々［忍反，大笑也。］然而咍曰：夫上图景宿。辩於天文者也，下料物土，析於地理者也，鸟策篆素，玉谍石记，乌闻梁岷有陟方之馆，行宫之基欤，而吾子独未闻大吴之壮丽乎，且有吴之开国也，造自泰伯，宣於延陵，固其经略，上当星纪，拓土画疆，指衡岳以镇野，同龙川而带埛，百川泒别，归海而会，控清引浊，混涛并濑，濆薄沸腾，寂寥长迈，出乎大荒之中，行乎东极之外，於是乎长鲸吞航，脩鲵吐浪，跃龙腾蛇，蛟鯔琵琶，溯洄顺流，噞喁沉浮，鸟则鹍鸡鸀〈火霍〉，鹴［音霜。］鹄鹭鸿，鶢鶋避风，候雁造江，湛淡羽仪，随波参差，理翮整翰，容与自玩，彫啄蔓藻，刷荡漪澜，蚌蛤珠胎，与月亏全，巨鼇赑屃，首冠灵山，大鹏缤翻，翼若垂天，洪桃盘屈，丹桂灌丛，琼枝抗茎而敷蕊，珊瑚幽茂而玲珑，增冈重阻，列真之宇，江妃於是往来，海童於是宴语，草则藿蒳豆蔻，姜汇非一，石帆水松，东风扶留，布濩皋泽，蝉联陵丘，寅缘山岳之{巳山}，［音节。］幂［音觅。］棡［烟貌。］江海之流，木则平仲君迁，松梓古度，楠榴之木，相思之树，宗生高冈，族茂幽阜，擢本千寻，垂荫万亩，与风飖飏，〈风幼〉浏飕飗，鸣条畅律，飞音响亮，盖象琴筑并奏，笙竽俱唱，其竹则筼筜林箊，［音於。］桂箭射筒，柚梧有篁，篻簩有丛，苞笋抽节，往往萦结，绿叶翠茎，冒霜停雪，梢云无以逾，嶰谷不能连，鸑鷟食其实，鹓雏扰其间，其果则丹橘馀甘，荔枝之林，槟榔无柯，椰叶无阴，其琛赂则琨瑶之阜，铜锴［白铁也。］之垠，火齐之宝，骇鸡之珍，赪丹明玑，金华银朴，紫贝流黄，缥碧素玉，其荒陬谲诡，则有龙穴内蒸，云雨所储，陵鲤若兽，浮石若桴，双则比目，片则王馀，穷陆饮木，极沉水居，泉室潜织而卷绡，渊客慷慨而泣珠，象耕鸟耘，此之自改，煮海为盐，采山铸钱，国税再熟之稻，乡贡八蚕之绵，造姑苏之高台，临四远而特建，带朝夕之濬池，佩长洲之茂苑，闚东山之府，则朅宝溢目，〈丽见〉海陵之仓，则红粟流衍，彫栾镂楶，［音节。］青锁丹楹，图以云气，画以仙灵，高闱有闶，洞门方轨，朱阙双立，驰道如砥，树以青槐，亘以渌水，桃笙象簟，韬於筒中，蕉葛升越，弱於罗纨，命官师而拥铎，将校猎兮具区，吴王乃巾玉辂，轺骕骦，羽毛扬蕤，雄戟燿芒，贝胄象弭，织文鸟章，六军袀服，四骐龙骧，猩猩啼而就擒，狒狒［扶沸切。］笑而被格，屠巴蛇，出象骼，斩鹏翼，掩广泽，结轻舟而竞逐，迎潮水而振緍，精卫衔石而遇缴，文鳐夜飞而触纶，指包山以为期，集洞庭而掩留，数军实乎桂林之苑，飨戎旅乎落星之楼。
又魏都赋曰：魏国先生，有睟其容，乃盱衡而诰曰：异乎交益之士，剑阁虽嶛，［嶛，险也。］凭之者蹶，洞庭虽濬，负之者北，且魏土者，毕昴之所应，虞夏之馀人，先王之桑梓，烈圣之遗尘，尔其彊域，则旁极齐秦，结凑冀道，开胸殷卫，跨蹑燕赵，墨井盐池，玄滋素液，厥田惟中，厥壤惟白，思重爻，摹大壮，览荀卿，采萧相，枌橑複结，栾栌叠施，丹梁虹申以并亘，朱桷林布而支离，绮井列疏以悬蒂，华莲重葩而倒披，於前宣明显阳，顺德崇礼，重闱洞出，锵锵济济，於后椒鹤文石，永巷壶术，楸梓木兰，次舍甲乙，增构瓘瓘，清尘剽剽，云雀踶甍而矫首，壮翼摛镂於青霄，雷雨杳冥於未半，曒日笼光於绮寮，硕果灌丛，围木竦寻，篁筱怀风，蒲萄结阴，丹藕凌波而的皪，绿芰汎涛而浸潭，羽翮颉颃，鳞介浮沉，磴流十二，同原异口，蓄为屯云，泄为行雨，内则街衢辐凑，朱阙结嵎，石杠［杠，桥，也。］飞梁，出控漳渠，疏通沟以滨路，萝青槐以荫途。
晋庾阐杨都赋曰：子未闻杨都之巨伟也，左沧海，右岷山，龟鸟津其落，江汉演其源，碣金摽乎象浦，注桐柏乎玄川，昔句吴端委，延州俪臧，高让殆於庶几，英风亚乎颖阳，土映黄旗之景，峦吐紫盖之祥，岩栖赤松之馆，岫启缙云之堂，龙符涣而夏德兴，群神萃而玉帛昌也，天包龙轸，地奄衡霍，玄圣所游，陟方所讬，我皇晋之中兴，而骏命是廓，灵运启於中宗，天网振其绝络，於是乎源泽浩瀁，林阜隐薈，彭蠡吞江，荆牙吐濑，赴三峡之隘，洞九川之会，泮五岭而分流，鼓沱潜而碎沛，漨渤氵郁滃，潢漾拥涌，惊波霆激，骇浪川动，东注尾闾，呼吸洞庭，茫若云汉，窈若青城，其山则重冈峨屼，峻岭嵦崿，阳侯鳞萃，龙涛绮错，嵭〈山弗〉磊砢，嵬峞鄱薄，旁带千溪，下同万壑，木则灌以杞梓，被以沙裳，结根九疑，布叶天柱，林为五岳之苑，材为八都之府，扫飞虹，亏阳景，拂白雪而增翠，凌广莫而敷颖，竹则{聆}风箘簵，筱簜林箊，单棘箜{杪}，蓊蔚萧疏，贞条梢风，劲节集雾，望之猗猗，即之倩倩，苍浪之竿，东南之箭，其林可游，其芳可荐，草则陵苔海藻，山英江蓠，纶组菁茅，繁露卷施，兽则騊駼狻猊，锯牙披蹄，登重巘。蹲嶪嶬，噫气则风生，喷沫则雨洒，其间则有腾猿夭峤，闪儵柯杪，风母杲然，星流电迁，或陵虚赴绝，或缭绕希闻，鸟则鹪鹏孔翠，丹穴之羽，鸣凤自歌，翔鸾自舞，鱼则鲛鳣〈鱼朁〉鲔，比目鲿魦，脩鲲横海，徵鲸偃波，其中则有灵蛟白鼋之族，种繁六眸，类丰三足，鹦螺蜕骨，寄居负敖，馀泉如轮，文蚳如琢，果则黄甘朱橙，杨桃琵琶，林蔚八桂之丛，色燿三珠之华，尔其宝怪，则有瑶琨琅玕，青碧素珉，阳珠散火，阴甲潜珍，云英水玉，错燿龙鳞，焕若金膏，晃若烛银，琉璃冰朗而外映，珊瑚触石而构翘，牙簟裂文於象齿，火布濯秽於炎焱，西岨石城，则丹车之所混并，东尽金塘，则方驾之所连箱，其中则有龙坻华屋，晨凫之舸，青雀飞舻，馀皇鼓施，鹢首铺於黄宫，盘蛟缠於赤马，爰有兰堂华室，高门重构，罗鼎玉食，丝竹并奏，龙骥汗血於广涂，朱轮击毂而辐凑。
晋傅玄正都赋曰：抚琴瑟，陈锺虡，吹鸣箫，击灵鼓，奏新声，理秘舞，乃有材童妙妓，都卢迅足，缘脩竿而上下，形既变而景属，忽跟挂而倒绝，若将坠而复续，虬萦龙蜿，委随纡曲，杪竿首而腹旋，承严节之繁促，於是神岳双立，冈岩岑崟，灵草蔽崖，嘉木成林，东父翳青盖而遐望，西母使三足之灵禽，丹蛟吹笙，文豹鼓琴，素女抚瑟而安歌，声可意而入心，偓佺企而鹤立，和清响而哀吟。


牙剑刀匕首铗弓箭弩弹槊
◇牙
《兵书》曰：牙旗者，将军之精，凡始竖牙，必以刚日，刚日者，谓上剋下也，立牙之日，吉气来应，大胜之徵，《黄帝出军决》曰：始立牙之日，旗幡指敌，或从风而举，晖晖绝［《太平御览》三百三十九作终。］日，不绝［御览作绕。］竿，勇气奔逸。
又曰：将军出兵，有所讨伐，引兵出城门，望见白云及白水者，举白牙旗，五色牙旗，随天气四时。
《魏志》曰：典韦初为张邈士属，赵宠牙门长大，莫能胜，韦一手建之，宠异才力。
《吴志》曰：陆逊为右部督，会丹阳贼帅费栈，扇动山越，权遣逊讨栈，栈支党多，所往兵少，逊乃益施牙幢，分付鼓角，夜潜出谷间，鼓譟而前，应即破散。
《抱朴子》曰：军所始举牙立旗，风气和调，幡校飘飘，终日不息者，其军有功。
【赋】吴胡综大牙赋曰：黄初八年，黄龙见夏口，孙权称号，因瑞改元，作黄龙大牙，常在军中，进退视其所向，命综为赋曰：狼狐［《初学记》二十二作弧。］垂蒙，［《初学记》作象，《太平御览》三百三十九作曜。］实惟兵精，圣人观法，是效是营，始作器械，爰求厥成，明明大吴，实天生德，仍律天时，制其神军，取象太一，五将三门，疾则如电，迟则如云，进止有度，约而不烦，四灵既布，黄龙处中，周制日月，实曰太常，杰然特立，六军四望。
【祭文】后汉滕辅祭牙文曰：恭羌太守，［《初学记》二十二作恭脩太牢，太平御览三百三十九作恭羞太牢，此讹。］絜荐遐灵，推毂之任，实讨不庭，天道助顺，正直聪明。
晋袁宏祭牙文曰：天生五材，治道所司，废一不可，静乱辅时。
晋顾恺之祭牙文曰：维某年某月日，录尚书事豫章公裕，敢告黄帝蚩尤五兵之灵，两仪有政，四海有王，奉命在天，世德重光，烈烈高牙，阗阗伐鼓，白气经天，简扬神武。
宋王诞伐广固祭牙文曰：敬建崇牙，显兹威灵，使鸣金辍衅，无战有宁，皇风幽被，凯旆归旌。
宋郑鲜祭牙文曰：絜牲先事，荐兹敬祭，崇牙既建，义锋增厉，人鬼一揆，三才同契，惟兹灵鉴，庶必有察，逆顺幽辩，忠孝显节，使凶丑时歼，主宁臣悦，振旅上京，凯归西蕃，神器增晖，四境永安。
◇剑
《释名》曰：剑，检也，所以防检非常也。
《韵集》曰：镡，剑口也。
《字林》曰：瑑，剑鼻也。
《龙鱼河图》曰：流州在西海中，上多积石，名为昆吾石，治其石成铁，作剑，光明四照，洞如水精，［事具地部石篇。］
又曰：剑名飞扬，《管子》曰：葛天卢之山，发而出金，蚩尤受而制之，以为剑铠矛戟。
《山海经注》曰：汲郡冢中，得铜剑一枚，长三尺五寸，今所名干将剑，明古者通以锡铜为兵器。
又曰：君子之国，其人衣冠带剑，［事具人部让篇。］
《周官》曰：郑之刀，宋之斤，鲁之削，吴越之剑，迁乎其地而不能为良，地气然也。
《管子》曰：羽剑珠饰者，斩生之斧也。
《吴越春秋》曰：越王允常，聘区冶子作名剑五枚，一曰纯钩，二曰湛卢，三曰豪曹，或曰盘郢，四曰鱼肠，五曰巨阙，秦客薛烛善相剑，王取纯钩示之，薛烛矍然望之曰：沉沉如芙蓉始生於湖，观其文，如列星之行，观其光，如水之溢塘，观其文色，涣涣如冰将释，见日之光，王曰：客有卖此剑者，有市之乡三十，骏马千疋，千户之都二，其可与乎，薛烛曰：不可，臣闻王之造此剑，赤堇之山，破而出锡，若耶之溪，涸而出铜，吉日良时，雨师洒道，雷公发鼓，蛟龙捧炉，天帝壮炭，太一下观，於是区冶子因天地之精，造为此剑，取湛卢视之，薛烛曰：善哉，衔金铁之英，奇［《初学记》二十二作寄。］气讬灵，服此剑者，可以折冲伐敌，人君有逆谋则去之，允常以鱼肠湛卢豪曹献吴王僚，后阖闾为一女，杀生以送死，湛卢之剑恶其无道，乃去如楚，昭王寐而得之，召风胡子问之，此剑直几何，对曰：赤堇之山已合，若耶之溪，深而不测，群神一［《太平御览》三百四十三作上。］天，区冶子已死，虽有倾城量金珠玉，犹不可与，况骏马万户之都乎。
《越绝书》曰：楚王召风湖子而问之曰：寡人闻吴有干将，越有区冶子，寡人原请此二人作铁剑，乃令风湖子之吴，见区冶子干将，使之作为铁剑，曰泰阿，晋郑闻而求之，不得，兴师围楚，於是王引泰阿之剑，登城而麾之，三军破败，士卒迷惑，流血千里，江水抑扬，折晋郑之头毕日，［《太平御览》三百四十三作白。］《列子》曰：卫孔周，其祖得殷帝之宝剑，童子服之，却三军之众，其一曰含光，视之不可见，运之不知其所触，泯然无际，经物而物不觉，二曰承影，将旦昧爽之交，日夕昏明之际，北面察之，淡焉若有物在，莫识其状，其触物也，寂无有声，而物不疾，三曰霄练，方昼，见其影，不见光，驴［字衍。］騞然而过，随合，觉疾而不血刃，此三宝传之十三世矣。
又曰：宋王有兰子者，以技干宋元君，弄七剑，迭跃之，五剑常在空中，元君大惊，立赐金帛。
又曰：周穆王征西戎，西戎献昆吾之剑，赤刃，切玉如泥。
《庄子》曰：昔赵文王喜剑，《庄子》曰：臣闻大王喜剑，臣有三剑，惟王所用，有天子剑，有诸侯剑，有庶人剑，天子之剑，以燕谿石城为锋，齐代为锷，晋卫为脊，周宋为镡，韩魏为铗，统以渤海，带以常山，此剑一用，匡诸侯，天下服矣，诸侯之剑，以智勇士为锋，以精廉士为锷，以贤良士为脊，以忠圣士为镡，以豪杰为铗，此剑一用，如雷霆之震也，庶人之剑，蓬头突鬓，垂冠曼胡之缨，短后之衣，瞋目而语难，相击於前，此无异斗鸡，一旦命以绝矣，今大王有天子之位，而好庶人之剑，臣窃为大王薄之。
《孙卿子》曰：桓公之慈，太公之阙，文王之琢，庄君之忽，阖闾子干将莫耶，巨阙辟闾，皆古良剑也。
《尸子》曰：水试断鹄雁，陆试断牛马，所以观良剑也。
《吕氏春秋》曰：楚人有涉江者，其剑自舟中坠於水，遂刻其舟曰：是吾剑之所从坠也，舟止，从其所契刻者入水求之，舟已行矣，而剑不行，求剑若此，不亦惑乎。
又曰：荆有佽飞者，得宝剑於江干，遂还反，涉江至於中流，而两蛟夹绕其舡，佽飞攘臂袪衣，拔宝剑赴江，刺蛟杀之，荆王闻之，仕以执圭。
《史记》曰：吴季札之初使，北过徐，徐君好季札剑，口不敢言，季札知之，为使上国，未献，还至徐，徐君已死，乃解其宝剑，系徐君冢树而去。
又曰：秦昭王临朝叹息，应侯进曰：臣闻主忧臣辱，主辱臣死，今大王中朝而忧，臣敢请其罪，王曰：吾闻楚之铁剑利而倡优拙，夫铁剑利则士勇，倡优拙则思虑远矣，以远思虑而御勇士，恐楚之图秦。
又曰：高祖送徒骊山，到丰而夜，径泽中，令一人行前，行前者还报曰：前有大蛇当径，原还，高祖曰：壮士行何畏，乃前拔剑斩蛇，蛇分为两，道开，［事具帝王部。］
又曰：高祖击英布时，为流矢所中，高祖问医，曰：病可治，於是高祖慢骂之曰：吾从布衣，提三尺剑，取天下，此非天命乎，命乃在天，虽扁鹊何益。
又曰：陈平间行杖剑，亡渡河，舡人见其美丈夫独行，疑其亡将，腰中有金宝，因之欲杀平，平恐，解衣佐刺舡，舡人知其无，乃止。
《说苑》曰：经侯往过魏太子，左带玉具剑，右带环佩，左光照右，右光照左，［事具衣冠部觖佩篇。］《异苑》曰：晋惠帝元康三年，武库火，烧孔子履高祖斩白蛇之剑，咸见此剑，穿屋飞去，莫知所向。
《汉书》曰：隽不疑，字曼倩，帝使暴胜之为直指使者，素闻不疑贤，遣吏请与相见，不疑冠进贤冠，带衤畾具剑，［衤畾磊落壮大之濬。］
又曰：陆贾常乘安车驷马，从歌鼓琴瑟侍者十人，宝剑直百金，其游汉庭，名声藉甚，［言狼藉其盛。］
《汉武内传》曰：西王母带分景之剑，上元夫人带流黄择精之剑。
《东观汉记》曰：世祖时，有献名马宝剑，直百金，马以驾鼓车，剑以赐骑士。
《吴越春秋》曰：伍子胥过江，解其剑与渔父曰：此剑中有七星北斗，其直百金。
《典论》曰：建安二十四年二月壬午，魏太子丕造百辟宝剑，长四尺二寸，淬以清漳，厉以蛇监诸，饰以文玉，表以通犀，光似流星，名曰飞景。
雷次宗豫章记曰：吴未亡，恒有紫气见牛斗之间，张华闻雷孔章妙达纬象，乃要宿，问天文，孔章曰：惟牛斗之间有异气，是宝物也，精在豫章丰城，张华遂以孔章为丰城令，至县，掘深二丈，得玉匣，长八尺，开之，得二剑，其夕斗牛气不复见，孔章乃留其一匣，而进之，剑至，光曜炜晔，焕若电发，后张华遇害，此剑飞入襄城水中，孔章临亡，戒其子，恒以剑自随，后其子为建安从事，经浅濑，剑忽於腰间跃出，遂视，见二龙相随焉。
《文士传》曰：魏文帝爱杨脩才，脩诛后，追忆脩，脩曾以宝剑与文帝，帝后佩之，告左右曰：此杨脩剑也。
沈约《宋书》曰：初世祖赐谢庄宝剑，庄以与豫州刺史鲁爽，别后，爽反叛，世祖因宴集，问剑所在，答曰：昔以与鲁爽别，窃为陛下杜邮之赐，上甚悦，当时以为知言。
【诗】宋鲍昭诗曰：双剑将别离，先在匣中鸣，雌沉吴江里，雄飞入楚城，吴江深无底，楚阙有崇扃，一为天地别，岂直限幽明，神物终不隔，千祀傥还并。
梁吴筠咏宝剑诗曰：我有一宝剑，出自昆吾溪，照人如照水，切玉如切泥，锷边霜凛凛，匣上风凄凄，寄语张公子，何当来见携。
【铭】后汉士孙瑞剑铭曰：天生五材，金德惟刚，从革庚辛，含景吐商，辩物利用，勋伐弥彰，暨彼良工，区冶干将，爰造宝剑，巨阙墨阳，精通皓灵，获兹休祥，剖山竭川，虹蜺消亡，曜威燿武，震动遐荒，楚以定霸，越以取强。
晋裴景声文身剑铭曰：器以利显，实以名举，长剑耿介，体文经武，陆断玄犀，水截轻羽，九功斯像，七德是辅。
晋张协太阿剑铭曰：太阿之剑，世载其美，淬以清波，砺以越砥，如玉斯曜，若影在水，不运自肃，率土从轨。
【启】梁简文帝谢敕赉方诸剑等启曰：才发紫函，彫奇溢目，始开泥检，丽饰交陈，已匹丹霞之晖，乍比青云之制，身文且贵，器用惟宜，寒暑兼华，左右相照。
梁沈约为东宫谢敕赐孟尝君剑启曰：田文重气徇名，四豪莫及，宝剑雄身，故能威陵秦楚，人高事远，遗物足奇，谨加玩服，以深存古之怀。
◇刀
《字林》曰：琫，佩刀下饰也，天子以玉，诸侯以金，琕，佩刀上饰也。
《太公兵法》曰：刀子之神，名曰脱光。
《礼记》曰：割刀之用，鸾刀之贵，贵其义也。
《论语》曰：子之武城，闻弦歌之声，夫子莞尔而笑曰：割鸡焉用牛刀，［事具人部笑篇。］
《楚辞》曰：铅刀进御，遥弃太阿。
《孔丛子》曰：秦王得西戎利刀，以之割玉，如割木焉，《汉书》曰：龚遂为渤海太守，民有带持刀剑者，使卖剑买牛，卖刀买犊，何为带牛而佩犊。
班固与弟超书曰：窦侍中遗仲叔，楚滕陵错横刀玉〈王戚〉早削一枚，金错半垂刀一枚。
《东观汉记》曰：马严为陈留太守，建初中，严病，遣功曹，史李龚，奉章诣阙，上召见龚，问疾病形状，以黄金十斤，葛缚佩刀书刀革带付龚，赐严。
又曰：赐邓遵金对［东观汉记作刚。］鲜卑绲带一具，金错［东观汉记，《太平御览》三百四十五下有刀字，此脱。］五十，辟把刀墨再屈环横刀金镜［○《东观汉记》、《御览》作错。］屈尺八佩刀各一。
魏武帝令曰：往岁作百辟刀五枚，適成，先以一与五官将，其馀四，吾诸子中有不好武而好文学，将以次与之。
《典论》曰：昔者周鲁宝赤刀孟劳。
又曰：平造百辟宝刀，名灵宝，其二采似丹霞，名曰含章，其三铿似崩霜，名曰素质。
费袆别传曰：孙权以手中常所执宝刀赠之。
《蜀志》曰：初孙权以妹妻先主，妹才捷刚猛，有诸兄风，侍婢百馀人，皆亲执刀侍立，先主每入，心常栗栗。
《物理论》曰：古有阮师之刀，天下之所宝贵也，初阮之作刀，受法於金精之灵，七月庚辛，见金神於冶监之门，其人光色炜燿，向而再拜，神执其手曰：子可教也，既致之，闲宴设馔而问焉，神教以水火之齐，五精之陶，用阴阳之候，取刚软之和。
陆机《晋书》曰：王濬之在郡也，梦悬四刀於其上，甚恶之，濬主簿李穀，拜贺曰：夫三刀为州，而见四，益一也，明府其临益州乎。
圣证论曰：昔国家有优曰史利，汉氏旧优也，云梁冀有火浣布切玉刀，一朝以为诞而不信也，正始初，得火浣布，乃信。
《晋中兴书》曰：初魏徐州刺史吕虔，有佩刀，工相之，以为必三公可服此刀，虔谓别驾王祥曰：苟非其人，刀或为害，卿有公辅之量，故以相与。
蒲元传曰：君性多奇思，於斜谷，为诸葛亮铸刀三千口，刀成，自言汉水钝弱，不任淬用，蜀江爽烈，是谓大金之元精，天分其野，乃命人於成都取江水，君以淬刀，言杂涪水，不可用，取水者捍言不杂，君以刀画水，言杂八升，取水者叩头云，於涪津覆水，遂以涪水八升益之，以竹筒内铁珠满中，举刀断之，应手虚落，因曰神刀，金屈耳环者，乃是其遗范。
【赋】魏陈王曹植宝刀赋曰：建安中，魏王命有司造宝刀五枚，以龙熊鸟雀为识，太子得一，余及余弟饶阳侯，各得一焉，有皇汉之明后，思潜达而玄通，飞文义而博致，扬武备以御凶，然后砺以五方之石，鉴以中黄之壤，规圆景以定环，摅神功而造像，陆斩犀象，水断龙舟，轻击浮截，刃不瀸流，逾南越之巨阙，超西楚之太阿，寔真精之攸御，永天禄而是荷。
【铭】后汉冯敬通刀阳铭曰：脩尔甲兵，用戒不虞，见危致命，临事而惧，文不可匿，武不可黩，文武孔纯，荷天子禄。
又刀阴铭曰：温温穆穆，配天之威，苗裔无疆，福报永绥。
后汉李尤错佩刀铭曰：佩之有错，抑武扬文，岂为丽好，将戒有身。又金马书刀铭曰：巧冶炼刚，金讬於刑，［《初学记》二十二，《太平御览》三百四十六作金马讬形。］黄又［御览作文。］错镂，兼勒工名。
魏文帝露陌刀铭曰：於铄良刀，胡炼亶时，譬诸麟角，靡所任兹，不逢不若，永世宝持。
魏陈王曹植宝刀铭曰：造兹宝刀，既砻既砺，匪以尚武，予身是卫，麟角匪独，鸾距匪蹶。
魏王粲刀铭曰：相时阴阳，制兹利兵，和诸色刳，考诸浊清，陆剸犀兕，水截鲵鲸，君子服之，式章威灵。
魏何晏斫猛兽刀铭曰：徒抟不兵，作戒宣丘，用造斯器，螭兽是刘，制禽允良，昏明亶时，永釐厥后，蠲民之灾。
晋张协文身刀铭曰：宝刀既成，穷理尽妙，繁文波回，流光电照。
又把刀铭曰：弈弈名金，昆吾遗璞，裁为把刀，利亚切玉，时文斯偃，含精内烛，威助虽化，武不可黩。
晋裴景声文身刀铭曰：良金百炼，乙名［《太平御览》三百四十六作名工。］展巧，宝刀既成，理［御览作穷。］理尽妙，文繁波流，回光电照，在我皇世，戢而不耀。
【启】梁简文帝谢敕赉善胜威胜刀启曰：冰锷含采，雕琰表饰，名均素质，神号脱光，五宝初成，曹丕先荷其一，二胜今造，愚臣总被其恩，锡韩非之书，未足为比，给博山之笔，方此更轻。
梁刘孝仪为晋安王谢东宫赐玉环刀启曰：苗峰珍铤，利极钩铓，谨当拥以雄身，藉而安体，不令北海小雍，孤擅穿滕之寄，庐江佩刀，独表不欺之验。
◇匕首
《通俗文》曰：匕首，剑属，其头类匕，故曰匕首，短而便用。
《说苑》曰：秦王以五十里封鄢陵之君，辞不受，使唐且谢秦，秦王怒曰：尝见天子之怒乎，一怒伏尸百万，流血千里，唐且曰：大王尝闻布衣韦带之士怒乎，一怒伏尸二人，流血五步，即按其匕首起曰：今将是矣，王变色曰：先生就坐，寡人喻矣，秦破韩灭魏，鄢陵独以五十里存者，徒用先生故也。
诸葛故事曰：成都作匕首五百枚，以给骑士。
《典论》曰：昔周鲁宝雍狐之戟，屈卢之矛，孤父之戈，徐氏匕首，凡斯皆上世名器，君子虽有文事，必有武备矣。
又曰：魏太子造百辟匕首二，其一理似坚冰，名曰清刚，其二曜似朝日，名曰扬文。
《神仙传》曰：有书生姓张，就李仲文学隐术，久无所得，患之，张怀匕首斫之，仲文笑曰：我宁可杀。
【铭】晋张载匕首铭曰：元民造制，戒豫惟谨，匕首之设，应速用近，既不忽备，亦无轻忿，利以形彰，切以道隐。
◇铗
《战国策》曰：冯谖为孟尝客，弹剑铗而歌曰：长铗归来乎食无鱼。
【铭】晋张协长铗铭曰：五才并建，金作明威，长铗陆离，弭凶防违，素刃霜厉，溢景横飞。
又短铗铭曰：器用多品，诡制殊观，亦有短铗，清晖载烂，昔在先朝，戢兵静乱，惟皇宝之，优而弗玩。
◇弓
《释名》曰：弓，穹也，张之穹隆然，其末曰箫，言箫稍，［原讹邪，据冯校本改。］又谓之弭，以骨为之，滑弭弭也，中央曰弣，弣，抚也，所抚持也。
《山海经》曰：少皞生股，是始弓矣，［世本云，牟夷作矢，挥作弓，弓矢一器，作者两人，於义有疑，此言股作之是也。］
《世本》曰：挥作弓，［挥，黄帝臣。］
《龙鱼河图》曰：弓之神，名曰曲张。
《尔雅》曰：弓有缘谓之弓，无缘者谓之弭，以金者谓之铣，以蜃者谓之珧，以玉者谓之圭。
《方言》曰：弓藏谓之鞬，式谓之韇。
《说文》曰：角端兽，状似豕，角善为弓，出胡休夕［《太平御览》三百四十七作胡尸国，注云一曰出休尸国，按说文作胡休多国。］国。
《易》曰：弦木为弧，剡木为矢，弧矢之利，以威天下。
《广雅》曰：繁弱钜黍弓也。
《周官》曰：司弓，掌六弓四弩八矢之法，辨其名物，而掌其守藏，与其出入，中春献弓弩，中秋献矢箙，［箙，盛矢器。］天子之弓，合九而成规，诸侯合七而成规，大夫合五而成规，士合三而成规。
又曰：弓人为弓，取六材，必以其时，六材既聚，巧者和之，幹者以为远也，角者以为疾也，筋者以为深也，胶者以为和也，丝者以为固也，漆者以为受霜露也，凡取幹之道七，柘为上，檍次之，檿桑次之，橘次之，木瓜次之，荆次之，竹为下。
《毛诗》曰：彤弓，天子赐有功诸侯也。
《左传》曰：颜高之弓六钧，［颜高，鲁人也，三十斤为钧。］
又曰：分鲁公以大路大旂，夏后氏之璜，封父之繁弱。
郭璞毛诗拾遗曰：象弭鱼服，毛云，弭弓反末，以象骨为之，盖俗说之误也，《左传》曰：左执鞭弭，弭者弓之别名，谓以象牙为弓，今西方有以犀角及鹿角为弓者。
《列子》曰：纪昌学射於飞卫，飞卫曰：尔先学不瞬而后能。又使学视小如大，纪昌以氂悬虱於牖，南面而望之，三年之后如轮，睹物皆山丘也，乃以燕角之弧，朔蓬之幹射之，贯虱之心，而悬不绝。
《楚辞》曰：带长剑，挟秦弓。
《孙卿子》曰：天子彫弓，诸侯彤弓，大夫黑弓，礼也。
《战国策》曰：楚人有好以弱弓微缴加归雁之上者，顷襄王闻而召问之，对曰：见鸟六双，王何不以圣人为弓，以勇士为缴，时张而射之，此六双者，可得而囊载也。
《家语》曰：楚共王出游，亡其乌号之弓，［乌号，良弓名也。］左右请求之，王曰：楚人失弓，楚人得之。又何求焉。
《孔丛子》曰：楚王张繁弱之弓，载忘归之矢，以射蛟兕於云梦。
《列女传》曰：晋平公使工为弓，三年乃成，射不穿一札，公怒，将杀工，其妻见公曰：妾之夫造此弓，亦劳矣，幹生太山之阿，一日三睹阴三睹阳，傅以燕牛之角，缠以荆麋之筋，糊以河鱼之胶，此四者天下之选也，而不穿一札，是君不能射也，妾闻射之道，左手如拒，右手如附支，右手发，左手不知，公以其仪而穿七札，弓工立得出，赐金三镒。
阙子曰：宋景公使弓工为弓，九年来见，公曰：为弓亦迟，对曰：臣不得见公矣，曰：臣之精尽於弓矣，献弓而归，三日而死，公张弓登台，东西而射，矢逾孟霜之山，集彭城之东，其馀力逸劲，饮羽於石梁。
《淮南子》曰：淇卫箘簵，［箘簵，箭竹也，出於淇地，衔箭羽。］饰以金银锡，虽有薄缟之幨，然独不能穿也，若假之筋角之力，弓弩之势，则贯兕甲而经於革楯矣。
《新序》曰：楚熊渠夜行，见寝石，弯弓射之，没矢饮羽，下视知石也，却复射之。矢摧无迹，［事具地部石篇。］
《东观汉记》曰：盖延，字巨卿，身长八尺，弯弓三百斤。
张璠《汉记》曰：陈球为零陵太守，州兵朱盖等反，球守城，弦大木为弓，羽矛为矢，机发之，远射千馀人，［《太平御览》三百四十七作步。］斩朱盖等。
《风俗通》曰：乌号弓者，柘桑之枝，枝条畅茂，乌登其上，乘下着地，乌適飞去，从后拨杀，取以为弓，因为乌号耳。
◇箭
《释名》曰：矢，指也，其有所指向迅疾也。又谓之箭，箭，进也，其本曰足，矢形似木，木以下为本，以根为足，其末曰括，括，会也，与弦相会也。
《说文》曰：矢，弓弩矢也，象镝括羽之形。
《世本》曰：夷牟作矢也。
《太公兵法》曰：箭之神，名续长。
《易》曰：弦木为弧，剡木为矢也。
《周官》曰：庭氏，掌射国中之妖鸟，若不见其鸟兽，则以救日之弓，救月之矢，夜射之。
《礼记》曰：故男子生，桑弧蓬矢六，以射天地四方，天地四方者，男子之所有事也，故必先有志於其所有事。
《六韬》曰：陷坚阵，败强敌，大黄参连弩，飞凫电影自副，飞凫赤茎白羽，以铁为首，电影青茎赤羽，以铜为首。
《国语》曰：仲尼在陈，有隼集于陈侯之庭而死，楛矢贯之，石弩，其长尺有咫，陈惠公使人以隼如仲尼之馆问之，仲尼曰：此肃慎之矢也，昔武王克商，通道于九夷八蛮，肃慎氏贡楛矢石弩，以分大姬，配虞胡公，而封诸侯於陈。
《孟子》曰：矢人岂不仁於函人哉，矢人唯恐不伤人，函人唯恐伤人。
鲁连子曰：齐田单破燕军，复齐城，唯聊城不下，燕将守数月，鲁仲连乃为书，着之於矢，以射城中，遗燕，［《太平御览》三百五十燕下有将字。］燕将得书，泣三日，乃自杀。
《韩子》曰：智伯将伐赵，赵襄子召张孟谈曰：奈无箭何，孟谈曰：董安于之治晋阳，公宫之垣，皆以楛楚，其楛高十尺，於是登而试之，其坚则幹之劲不能適也，君曰：奈无金何，孟谈曰：董安于之治晋阳，宫舍之堂，皆以铜为柱质，君登而用之，有馀金矣。
《淮南子》曰：楚王有白猿，王自射之，则抟矢而阜，［《太平御览》三百五十作熙。］使养由基射之，始调弓矫矢，未发，而猿拥柱号矣。
又曰：水激则旱，矢激则远，夫淇卫箘簵，饰以银锡，虽有薄缟之襜，然犹不能穿也，若假之弓弩之势，则贯兕甲革楯也。
《汉书》曰：李陵击匈奴，一日五十万矢皆尽，虏攻急，陵叹曰：复人数十矢，足以脱矣。
《东观汉记》曰：耿弇与张步战，矢中弇眼，［《太平御览》三百四十九作股。］以佩刀摧之，左右无知者。
三齐略记曰：城东南五十里，有蒲台，高八丈，秦始皇所顿处，时在台下，萦蒲系马，夹道数百步，到今蒲生犹萦，蒲似水杨而劲，堪为箭也。
【赞】梁昭明太子弓矢赞曰：弓用筋角，矢制良工，亦以观德，非止临戎，伤叶命中，猿随张空。
【铭】后汉李尤弧矢铭曰：弦木为弧，剡木为矢，弧矢协并，八极同纪。
晋嵇含木弓铭曰：乌号之朴，丰条足理，弦鸣走括，截飞骇止，射隼高墙，出有拟议，既用御武，亦以招士。
晋李充良弓铭曰：弓矢之作，爰自曩时，乡射载礼，招命在诗，力称颜高，功发由基，不争之美，亦以详疑。
【启】齐王融谢武陵王赐弓启曰：殿下摛藻蕙楼，畅艺兰苑，敷缋玉於风筵，叠连珠於月［《初学记》二十二下有的字，此脱。］兔园掩秀，邺水惭奇，融揖让未工，滥升饮之赏，操弧反矢，奉招贤之锡，文韬镂景，逸幹梢云，玩溢百龄，佩流千载。
◇弩
尚书帝今［《太平御览》三百四十八作命。］验曰：玉弩发，惊天下。
《释名》曰：弩，怒也，有势怒之，钩弦者牙以［御览作似。］齿牙也，牙外曰郭，为牙郭也，含括之口曰机，言机之巧也，亦言如门户之枢机，开阖有节。
《史记》曰：庞涓追孙膑，膑量其暮当至马陵，马陵道狭，可伏兵，乃斫大树，白而书之曰：庞涓死此下，令万弩夹道而伏，期曰：暮见火举而俱发，庞涓夜至斫木，见白书，乃钻火烛之，齐君万弩俱发，庞涓自知智穷，乃自刎曰：遂成竖子之名。
《史记》曰：项羽伏弩，射中汉王，伤焜，乃扪足曰：虏中吾指。
古史考曰：黄帝作弩。
《战国策》曰：苏秦为楚合从，元戎以铁为矢，长八寸，一弩十矢俱发，［○按元戎以下系魏氏春秋文，见《太平御览》三百四十八引，此有脱文。］
《吴志》曰：甘宁招合轻薄少年，为之渠帅，群聚相随，挟持弓弩，负毦带铃，民闻铃声，即知是宁也。
《晋阳秋》曰：初高祖勒兵阙下，经曹爽门，爽帐下督严世，引弩将射高祖，孙谦止之曰：事未可知，三注三止，高祖车乃过。
日南传曰：南越王尉他［《太平御览》三百四十八他下有攻字。］安阳王，有神人皋通，［御览通下有为字。］安阳王治神弩一张，一发大［御览作万人二字。］死，三发杀三万人。
《华阳国志》曰：邓芝征涪陵，见玄猿抱子在树上，引弩射之，中猿母，其子为拔箭，以木叶塞创，芝乃叹曰：吾违物之性，其将死矣，投弩水中。
《会稽典录》曰：锺离牧谓朱育曰：大皇帝以中国多骑，欲得骑而当之，然吴神锋弩，射三里，贯洞三四马，骑敢近之乎。
《南越志》曰：龙川当［《太平御览》三百四十八作尝。］有铜弩牙流出水，皆所［御览作以。］银黄雕镂，取之者祀而后得，父老云，越王弩营处也。
《太公兵法》曰：弩之神，名远望。
《文子》曰：狡兔得而猎犬死，高鸟得而强弩藏。
《风俗通》曰：波［《太平御览》三百四十八作汲。］令应郴，请主簿宣，赐酒，北壁上悬赤弩，照於杯中，其形如蛇，宣畏恶之，然不敢不饮，因得病，郴后知之，思惟必悬弩所为也，使致宣，於故处设酒，杯中犹有蛇，因谓曰：此壁上弩影耳，非有他怪，宣意解，病即愈，［事具方术部疾篇一。］
蔡邕幽州刺史议曰：幽州突骑冀州弩，天下精兵，国家赡核，四方有事，未尝不取辨不［字衍。］於二州也。
【铭】后汉李尤弩铭曰：放自近古，发意所睹，前圣制弓，后世建弩，机牙发矢，执破丑虏，充获虽屡，犹不可常，忘战者危，极武者伤。
◇弹
《韩诗外传》曰：楚庄王将兴师伐晋，敢谏者罪至死，孙叔敖进谏曰：臣之国中有榆，其上有蝉，蝉方奋翼悲鸣，欲饮清露，不知螳螂在后，螳螂方欲食蝉，而又不知黄雀在后，黄雀方欲食螳螂，不知童子挟弹丸在榆下，童子欲弹黄雀，不知前有深坑，后有掘株也，皆贪前之利，不顾后害也，楚国不征，而晋国以宁，孙叔敖之力也。
《左传》曰：晋灵公从台上弹人，观其避丸也。
《吴越春秋》曰：陈音对越王云，弩生於弓，弓生於弹，弹生於古之孝子，古者人民质朴，死裹以白茅，投之中野，孝子不忍父母为禽兽所食，则作弹以守之，故古人歌之，断竹属木，飞土逐害。
张璠《汉记》曰：班超使于外，原将三十六人，以为蒿矢弹丸之用。
《东方朔记》曰：东方朔对骠骑难曰：以珠弹，不如泥丸，各有所用也。
《太玄经》曰：明珠弹於飞害，其复［《太平御览》三百五十作得。］不复。
《世说》曰：前辈人忌日，惟不饮酒作乐，王世将以忌日送客，至新亭，主人欲作音乐，王便起去，持弹往卫洗马墓下弹鸟。
萧子显《齐书》曰：桓崇祖善弹，弹鸟毛尽而鸟不死，海鹄群翔，崇祖登城楼弹之，无不折翅。
【诗】晋桓玄南林弹诗曰：散带蹑良驷，挥弹出长林，归翮赴旧栖，乔木转翔禽，落羽寻绝响，屡中转应心。
【赋】晋夏侯孝若缴弹赋曰：张弱弓，理繁缴，望大群以送丸，审遣放而必获。
【铭】后汉李尤弹铭曰：昔之造弹，起意弦木，以丸为矢，合竹为朴，漆饰以霑，不用筋角，丸弹之利，以弋凫鹜，晋灵骄悖，群臣是弹，乐其如跃，趋如避丸。
◇槊
《通俗文》曰：矛丈八者谓之槊。
《后魏书》曰：于栗磾筑垒於河上，亲自守焉，裕甚惮之，遗栗磾书，假道西上，题书曰黑槊公麾下，栗磾以闻太宗，太宗因授黑槊将军。
《灵鬼志》曰：河间王颙，既败於关中，有给使陈安者，常乘一赤马，俊快非常，双持二刀，皆长七尺，驰马运刀，所向披靡，关西为之歌曰：垄上健儿字陈安，头细面狭肠中宽，丈八大槊左右盘。
【诗】晋傅玄诗曰：弯我繁弱弓，弄我丈八槊，一举覆三军，再举殄戎貊。
【书】晋庾翼与燕王书曰：今致朱漆銏三十张，绛碧书幡黑眊副也。
【序】梁简文帝马槊谱序曰：马槊为用，虽非远法，近代相传，槊已成艺，邓蔍荣［《太平御览》三百五十四作蔗萦。］魏后之逢，［御览作庭。］武而犹质，种［御览作桓。］马入丹阳之寺，雄而未巧，聊以馀暇，复撰斯法，援操抑扬，斟酌烦简，至春亭落景，秋皋晚静，严霜尽降，密雨初暗，［御览作晴。］纤骊沃若，天马半盼，［御览作汉。］叹［御览作盼。］金精而转态，交流汗血，爱连乾而自息，不畏衣，［御览衣下有春字。］镂衢与白刃晖，［御览晖上有争字，此脱。］翠眊与红尘俱动，足使武夫愤气，观者冲冠，巴童留玩，不待轻舟之楫，越女踟蹰，无假如皋之箭。


论乐
◇论乐
《说文》曰：乐，五声八音总□［说文作名。］也。
《易》曰：雷出地奋豫，先王以作乐崇德，殷荐上帝。
《礼记》曰：夔始作乐，以赏诸侯。
又曰：凡音之起，由人心生也，人心之动，物使之然，感於物而动，故形於声，声相应，故生变，变成方，谓之音，比音而乐之，及干戚羽旄，谓之乐。
又曰：审声以知音，审音以知乐，审乐以知政，而治道备矣。
又曰：大乐必易，大礼必简，锺鼓管磬，羽籥干戚，乐之器也，屈伸俯仰，缀兆疾舒，乐之文也，故知礼乐之情者能作，识礼乐之文者能述，作者之谓圣，述者之谓明，明圣者，述作之谓也，五帝殊时，不相沿乐，三王异世，不相袭礼。
《孝经》曰：移风易俗，莫善於乐。
乐纬曰：黄帝乐曰咸池，帝喾曰六英，颛顼曰五茎，尧曰大章，舜曰箫韶，殷曰濩，周曰酌，是以清和上升，天下乐其风俗，凤皇来仪，百兽率舞，神龙升降，灵龟晏宁。
《尚书》曰：帝曰：夔，命汝典乐，教胄子，诗言志，歌永言，声依永，律和声，八音克谐，无相夺伦，神人以和，夔曰：於，予击石拊石，百兽率舞。
《周官》曰：凡六乐者，一变而致羽物及川泽之祇，再变而致臝物及山林之祇，三变而致鳞物及丘陵之祇，四变而致毛物及坟衍之祇，五变而致介物及土示，六变而致象物及天神，九德之歌，九磬之舞，於宗庙之中奏之，若乐九变，则人鬼可得而礼矣。
又曰：锺师，掌金奏，凡乐事，以锺鼓奏九夏。
《穆天子传》曰：天子西征，至于玄池之上，乃奏广乐，三日而终，是曰乐池。
《论语》曰：子在齐，闻韶，三月不知肉味，曰：不图为乐之至於斯。
《楚辞》曰：陈锺案鼓造新歌，涉江采菱发阳阿，二八齐容起郑舞，衽若交竿抚案下，竽瑟狂会填鸣鼓，宫庭震惊发激楚。又，代奏［楚辞大招作秦。］郑卫鸣竽张，伏戏驾辨楚劳商。
《韩子》曰：昔卫灵公之晋，於濮水之上宿，夜闻有新声者，召师涓抚瑟写之，公遂之晋，晋平公觞之，灵公乃召师涓，坐师旷之傍，援琴鼓之，未终，师旷曰：不如清徵，平公曰：原试听之，师旷援琴一奏，有玄鹤二八来集，再奏而列，三奏而延颈鸣，舒翼而舞，音中宫商，师旷曰：不如清角，师旷一奏之，有云从西北方来，再奏之，大风至，大雨随之，裂帷幕，破俎豆，堕廊瓦。
《史记》曰：赵简子疾，五日不知人，居二日半，简子寤，语大夫曰：我之帝所，甚乐，与百神游于钧天，广乐九奏万舞。
《盐铁论》曰：贵人之家，中山索女，抚流徵於堂，与鸣鼓巴渝交作堂下。
《汉武故事》曰：未央庭中，设角抵戏，享外国，三百里内观，角抵者，使角力相触也，其云雨雷电，无异於真，画地为川，聚石成山，倏忽变化，无所不为。
汉官典职曰：正旦，天子行阳德殿，作九宾乐，舍利从东来，戏於庭，入殿前，激水化成比目鱼，跳跃漱水作雾，化成黄龙，高八十丈，出水戏於庭，以两大丝缠系两头，中间相去数丈，两倡女对舞，行於绳上，道逢功［续汉书礼仪志引汉仪改切。］肩不倾。又踏跼屈身，藏形於斗中，锺磬普唱，乐毕，作鱼龙曼延，黄门吹三匝。
《淮南子》曰：奏雅乐者，始於阳阿采菱。
《五经通义》曰：舞四夷之乐，明德泽广被四表也，东夷之乐曰抹［太平御览五百六十七作侏。］离，南夷之乐曰任，西夷之乐曰禁，北夷之乐曰昧。
又曰：受命而王者六乐焉，以太一乐天，以咸池乐地，以肆夏乐人，以大夏乐四时，以大濩乐五行神明，以大武乐六律，各象其性分，而为之制，以乐其先祖。
又曰：王者之乐有先后者，各尚其德也，以文得之，先文乐，天绣［北堂书钞一百零七作衣绣衣，此有讹脱。］持羽而舞，以武得之，先武乐，持朱干玉戚而舞。
五经要义曰：周礼锺磬皆编悬之，二八十六而在一虡，谓之堵磬，一堵谓之肆，春秋传曰：歌锺二肆，此之谓也。
又曰：凡乐音有八，鼓谓之革，锺谓之金，磬谓之石，琴瑟谓之丝，箫鼓谓之竹，埙谓之土，柷敔谓之木，笙谓之匏，是谓八音。
袁淮招公子曰：燕倡赵舞齐商歌，五色纷华曳纤罗。
挚虞决疑曰：汉末丧乱，绝无金石之乐，魏武帝至汉中，得杜夔，识旧法，始复设轩悬锺磬，至于今用之。
【乐府古诗】饮马长城窟行曰：青青河畔草，绵绵思远道，远道不可思，宿昔梦见之，梦见在我旁，忽觉在他乡，他乡各异县，展转不相见，枯桑知天风，海水知天寒，入门各自媚，谁肯相与言，客从远方来，遗我双鲤鱼，呼儿烹鲤鱼，中有尺素书，长跪读素书，书中竟何如，上有加餐饭，下有长相思。
魏文帝饮马长城窟行曰：浮舟横大江，讨彼犯荆虏，武将齐贯錍，征人伐金鼓，长戟十万队，幽冀百石弩，发机若雷电，一发连四五。
晋傅玄饮马长城窟行曰：青青河边草，悠悠万里道，草生在春时，还道还有期，春至草不生，期尽漠无声，感物怀思心，梦想发中情，梦君如鸳鸯，比翼云间翔，既觉寂无见，旷若参与商。
晋陆机饮马长城窟行曰：驱马陟阴山，山高马不前，往问阴山候，劲虏在燕然，末德争先鸣，凶德无两全，师克薄赏行，军没微躯捐，将军甘陈迹，收功单于旃。
梁沈约饮马长城窟行，介马渡龙堆，涂萦马屡回，前访昌海驿，杂种寇轮台，旌幕倦烟雨，徒御犯冰埃。
晋陆机董桃行六言曰：和风习习薄林，柔条布繁垂阴，鸣鸠拂羽相寻，仓鹒喈喈弄音，感时悼逝伤心。
又长安有狎斜行曰：伊洛有岐路，岐路交朱轮，轻盖承华景，腾步蹑飞尘，鸣玉岂朴儒，凭轼皆俊民，烈心厉劲秋，丽服鲜芳春，余本倦游客，豪彦多旧亲，倾盖承芳讯，欲鸣赏及晨。
宋谢惠连长安有狭斜行曰：纪郢有通逵，通逵并轩车，弈弈彫轮驰，轩轩翠盖舒，撰策之五尹，振辔从三闾，推剑凭前轼，鸣佩专后舆。
梁沈约长安有狭斜行曰：青槐金陵陌，丹毂贵游士，方骖万乘臣，炫服千金子，咸阳不足称，临淄孰能拟。
梁庾肩吾长安有狭斜诗曰：长安有曲陌，曲陌不容幰，路逢双绮襦，问君居近远，我居临御沟，可识不难求，长子登麟阁，次子待龙楼，少子无高位，聊从严驾游，大妇襞云裘，中妇卷罗帱，少妇多妖艳，当钿椠石榴，夫君且安坐，欢娱方未周。
宋鲍昭结客少年场行曰：骢马金络头，锦带佩吴钩，失意杯酒间，白刃起相雠，追兵一旦至，负剑远行游，去乡三十载，复得还旧丘，升高临四野，表里望皇州，九衢平若水，双阙似云浮，扶宫罗将相，夹道列王侯，日中市朝满，车马如川流，击锺陈鼎食，方驾自相求，今我独何为，埳壈怀百忧。
梁刘孝威结客少年场行曰：少年本六郡，遨游遍五都，插腰铜匕首，障日锦涂苏，鹫羽装银镝，犀胶饰象弧，近发连双兔，高弯落九乌，边城多惊急，节使满郊衢，居延箭服尽，疏勒井泉枯，千金募恶少，一麾擒骨都，勇馀聊蹙鞠，战罢戏投壶，昔为北边将，今成南面孤，邦君行负弩，县令且前驱。
宋鲍昭出自蓟北门行曰：羽檄起边亭，烽火入咸阳，徵骑屯广武，分兵救朔方，严秋筋竿劲，虏阵精且彊，天子案剑怒，使者遥相望，雁行缘石径，鱼贯度飞梁，箫鼓流汉思，旌甲被胡霜，疾风冲塞起，沙砾自飘扬，马毛缩如猬，角弓不可张，时危见臣节，世乱识忠良，投躯报明主，身死为国殇。
周庾信出自蓟北门行曰：蓟门还北望，徭役尽伤情，笳寒芦叶脆，弓冻纻弦鸣，梅林能止渴，複姓可防兵，燕山犹有石，须勒几人名。
陈徐陵出自蓟北门行曰：蓟北聊长望，黄昏心独愁，燕山对古刹，代郡倚城楼，屡战桥恒断，长冰巉不流，天云如地阵，汉月带胡秋，请土泥函谷，桉绳缚凉州，生平燕颔相，会自得封侯。
宋鲍昭苦热行曰：赤阪横西阻，火山赫南威，身热头且痛，鸟堕魂来归，汤泉发云泽，焦烟起石圻，丹蛇逾百尺，玄蜂盈十围，含沙射流影，吹蛊病行晖，戈船荣既薄，伏波赏亦微，君轻君尚惜，士重安可希。
又白头行吟曰：直如朱丝绳，清如玉壶冰，何惭宿昔意，猜恨坐相仍，人情贱恩旧，世议逐衰兴，毫发一为瑕，丘山不可胜，凫鹤远成美，薪刍前见陵，申黜褒女进，班去赵姬升，古来共如此，非君独抚膺。
魏文帝钓竿行曰：东越河济水，遥望大海崖，钓竿何珊珊，鱼尾何簁簁，行路之好者，芳饵欲何为。
梁沈约钓竿行曰：桂舟既容与，绿浦复回纡，轻丝动弱芰，微楫起单凫，扣舷志日暮，卒岁以为娱。
梁戴嵩钓竿篇曰：试持玄渚钓，蹔罢池阳猎，翠羽饰长纶，蕖花装小緤，钜利断莼丝，汎举牵菱叶，聊载前鱼童，过看后舟妾。
梁刘孝威钓竿篇曰：钓舟画采鹢，鱼子服冰纨，金辖茱萸网，银钩翡翠竿，敛桡随水脉，急桨度沙湍，湍长自不辞，前浦有佳期，莲交棹影合，浦深鱼出迟。
魏陈王曹植太山梁甫行曰：八方各异气，千里殊风雨，剧哉边海民，寄身於草墅，妻子象禽兽，行止依林阻，柴门何萧条，狐兔翔我宇。
梁沈约梁甫吟行曰：龙驾有驰策，日御无停阴，寒光稍眇眇，秋海日沉沉，哀歌涉梁甫，叹绝有遗吟。
魏陈王曹植豫章行曰：穷达难豫图，祸福信亦然，虞舜不逢尧，耕耘处中田，太公未遭文，渔钓经渭川，不见鲁孔丘，穷困陈蔡间，周公下白屋，天下称其贤。
又曰：鸳鸯自用亲，不若比翼连，他人虽同盟，骨肉天性然，周公穆康叔，管蔡则流言，子臧让千乘，季札慕其贤。
晋傅玄豫章行曰：苦相身为女，早［冯校本作平，按乐府诗集三十四作卑，当作卑。］陋难再陈，男儿当门户，堕地自生神，雄心志四海，万里望风尘，女育无欣庆，不为家所珍，玉颜随年变，丈夫多好新，昔为形与影，今为胡与秦。
晋陆机豫章行曰：汎舟清川渚，遥望南山阴，川陆殊涂轨，懿亲将远寻，三荆欢同株，四鸟悲异林，乐会良自古，悼别岂独今。
宋谢灵运豫章行曰：短生旅长世，恒觉白日欹，览镜睨颓容，华颜岂久期，苟无回戈术，坐观落崦嵫。
梁沈约豫章行曰：燕陆平而远，易河清且驶，一见尘波阻，临涂引征思，双剑爱匣同，孤鸾悲影异，往欢坠壮心，来戚满衰志。
魏陈王曹植薤露行曰：天地无穷极，阴阳转相因，人居一世间，忽若风吹尘，原得展功勤，输力於明君，怀此王佐才，慷恺独不群，鳞介尊神龙，走兽宗骐麟，虫兽岂知德，何况於士人，孔氏删诗书，王业粲已分，骋我径寸翰，流藻垂华芬。
魏文帝秋胡行曰：尧任舜禹，当复何为，百兽率舞，凤皇来仪，得人则安，失人则危，唯贤知贤，人不易知，歌以咏言，诚不易移，鸣条之役，万举必全，明德通灵，福降自天。
又曰：朝与佳人期，日夕殊不来，嘉肴不尝，旨酒停杯，寄言飞鸟，告余不能，俯折兰黄，仰结桂枝，佳人不在，结之何为，从尔何所之，乃至大海隅，灵若道言，贻尔明珠，企予望之，步立躇蹰，佳人不来，何得何须。
又曰：汎汎渌池，中有浮萍，寄身流波，随风靡倾，芙蓉含芳，菡萏垂荣，朝采其实，夕佩其英，采之谁遗，所思在庭，双鱼比目，鸳鸯交颈，有美一人，婉如青阳，知音识曲，善为乐方。
又丹霞蔽日行曰：丹霞蔽日，采虹垂天，谷水潺潺，木落翩翩，孤禽失群，悲鸣云间，月盈则冲，华不再繁，古来有之，嗟我何言。
魏陈王曹植曰：纣为昏乱，残忠虐正，周室何隆，一门三圣，牧野致功，天亦革命，汉祖之兴，阶秦之衰，虽有南面，王道陵夷，炎光再幽，忽灭无遗。
晋傅玄秋胡行曰：秋胡子，娶妇三日，会行仕宦，既享显爵，保兹德音，以禄颐亲，韫此黄金，睹一好妇，采桑路傍，遂下黄金，诱以逢卿，玉磨逾絜，兰动弥馨，源流洁清，水无浊波，奈何秋胡，中道怀邪，美此节妇，高行瓘瓘，哀哉可愍，自投长河。
晋陆机秋胡行曰：道虽一致，涂有万端，吉凶纷蔼，休咎之源，人鲜知命，命未易观，生亦何惜，功名所勤。
宋谢惠连秋胡行曰：春日迟迟，桑何萋萋，红桃含妖，绿柳舒荑，邂逅粲者，游渚戏蹊，华颜易改，良原难谐。
又曰：系风捕景，诚知不得，念彼奔波，意虑回惑，汉女倏忽，洛神飘扬，空勤交甫，徒劳陈王。
魏陈王曹植蒲生行曰：浮萍寄绿水，随风东西流，结发辞严亲，来为君子仇，恪勤在朝夕，中年获愆尤，茱萸自内芳，不若桂与兰，佳人虽成列，不若故所欢，行云有返期，君恩傥中还。
又妾薄命行曰：携玉手，喜同车，比上云閤飞除，钓台蹇产清虚，池塘灵沼可娱，仰汎龙舟渌波，俯棹神草枝柯，想彼宓妃洛河，退咏汉女湘娥，日既逝矣西藏，更会兰室洞房，华灯先置舒光，皎若日出扶桑，促酒合座行觞，屡舞仙仙体轻，解裳履遗绝缨，齐举金爵翠槃，腕弱不胜珠环。
梁简文帝妾薄命行曰：名都多雅质，本自恃容姿，荡子行不至，秋胡无定期，玉貌歇红缕，长嚬串翠眉，毛嫱貌本绝，踉跄入毡帷，卢姬嫁日晚，非复少年时。
梁刘孝威妾薄命行曰：去年从越漳，今岁没朝［乐府诗集六十二作胡。］廷，严霜封碣石，惊沙暗井陉，玉簪久落鬓，罗衣长挂屏，勿言戎夏隔，但令心契冥，不见酆城剑，千祀复同形。
又古陌上桑罗敷行曰：日出东海隅，照我秦氏楼，秦氏有好女，自名为罗敷，罗敷喜蚕桑，采桑城南隅，青丝为笼绳，桂枝为笼钩，头上緌堕髻，耳中明月珠，缃绮为下裾，紫绮为上襦，使君从南来，五马立踟蹰，使君遣使往，问是谁家姝，二十尚未然，十五颇有馀，使君谢罗敷，宁可共载不，罗敷前致词，使君一何愚，使君自有妇，罗敷自有夫，东方千馀骑，夫婿居上头，何用识夫婿，白马从骊驹，青丝系马尾，黄金络马头，腰中鹿卢剑，可直千万馀，十五府小吏，二十朝大夫，三十侍中郎，四十专城居，为人洁白晳，鬓鬓颇有须，盈盈公府步，冉冉府中趋。
晋陆机日出东南隅行曰：扶桑升朝晖，照此高台端，涉貌曜皎日，蕙心清且闲，美目扬玉泽，娥眉象翠翰，暮春春服成，霞粲绮与纨，金雀垂藻翘，琼珮结瑶璠，方驾扬清尘，濯足洛水澜，悲歌吐清响，雅韵播幽兰，赴曲迅惊鸿，蹈节如集鸾，俯仰纷阿那，顾步咸可欢。
宋谢灵运日出东南隅行曰：柏梁冠南山，桂宫燿北泉，晨风拂幨幌，朝日照闺轩，美人卧屏席，怀兰秀瑶璠，皎洁秋松气，淑德春景暄。
梁沈约日出东南隅行曰：朝日出邯郸，照我丛台端，中有倾国艳，顾影织罗纨，幸有同匡好，西仕服秦官，宝剑垂玉贝，汗马饰金鞍，萦场类转雪，逸控写腾鸾，罗衣夕解带，玉钗暮垂冠。
梁萧子显日出东南隅行曰：大明上迢迢，阳城射凌霄，光照窗中妇，绝世同阿娇，逶迤梁家髻，冉弱楚宫腰，蚕笼拾芳翠，桑陌采柔条，路逢车马客，飞盖动襜轺，单衣鼠毛织，宝剑羊头销，大夫疲应对，御者辍衔镳，女本西家宿，君自上宫要，汉马三万疋，夫婿仕嫖姚，十五张内侍，十八贾登朝。
晋陆机君子有所思行曰：命驾登北山，延伫望城郭，鄽里一何盛，街巷纷漠漠，甲第崇高闼，洞房结阿阁，曲池何湛湛，清川带花薄，人生诚行迈，容华随年落，善哉膏粱士，荣生奥且博，无以酒肉资，取笑葵与藿。
宋鲍昭代君子有所思行曰：西山登旧台，东下望云阙，屑阁肃天君，驰道直如发，绣甍结飞霞，璇题纳行月，陈锺陪夕宴，歌笙待明发，年貌不可留，身意会盈歇。
齐王融有所思曰：如何有所思，而无相见期，宿昔梦颜色，阶庭寻履綦，高张更何已，引满终自欹，欲知忧里老，为视镜中丝。
齐刘绘有所思行曰：别离安可再，而我更重之，佳人不相见，明月空在帷，共衔满堂酌，独敛向隅眉，心中乱如雪，宁知有所思。
梁庾肩吾赋得有所思行曰：佳期竟不归，春物坐芳菲，拂匣看离扇，开箱见别衣，井桐生未合，宫槐卷复稀，不及衔泥燕，从来相逐飞。
梁沈约君子有所思行曰：晨策终南首，顾望咸阳川，戚里溯曾阙，甲馆负崇轩，複涂希紫阁，重台拟望仙，巴姬幽兰奏，郑女阳春弦，共矜红颜日，俱忘白发年，寂寥茂陵宅，照曜未央蝉，无以五鼎盛，顾嗤三经玄。
梁王僧孺有所思行曰：夜风吹熠燿，朝光照昔邪，几销蘼芜叶，空落蒲桃花，不堪长织素，谁嗟独澣纱，光阴复何极，望促反成赊，知君自荡子，奈妾亦倡家。
晋陆机东武吟行曰：投迹短世间，高步长生闱，濯发冒云冠，洗身被羽衣，饥从寒众餐，寒就佚女栖。
宋鲍昭东武吟行曰：主人且勿喧，贱子歌一言，仆本寒乡士，出身蒙汉恩，始随张校尉，召募到河源，后逐李轾车，追虏穷塞垣，密涂亘万里，宁岁犹七奔，将军既即世，部曲亦罕存，时事一朝异，孤绩谁复论，少壮辞家去，穷老还入门，昔如韝上鹰，今似槛中猿，徒结千载恨，空负百年怨，弃席思君幄，疲马恋君轩，原垂晋主惠，不媿田子魂。
梁沈约东武吟行曰：天德深且旷，人世贱而浮，东枝裁拂景，西壑已停辀，游辞金门宠，去饮玉池流，宵辔绝永矣，俗累从此休。
晋陆机顺东西门行曰：日出西门望天庭，阳谷既虚崦嵫盈，逝者若斯安得停，迨未年暮及世平，置酒高堂宴友生，取乐今日尽欢情。
宋谢惠连顺东西门行曰：哀朝囷，愍颓力，迁化常然焉肯息，及壮齿，遇世直，酌酩华堂集亲识，舒情尽欢遣凄恻。
又都东西门行曰：慷恺发想思，惆怅恋音徽，四节竞阑候，六龙引颓机，人生随时变，迁化焉可祈，百年难必保，千虑盈怀之。
梁沈约都东西门行曰：驱马西城阿，回眺想京阙，望极烟原尽，地远山河没，岁华委徂邈，年霜移暮发。
魏文帝上留田行曰：居世一何不同，上留田，富人食稻与粱，上留田，贫子食糟与糠，贫贱亦何伤，上留田，禄命悬在苍天，上留田，命尔叹息将欲谁怨，上留田。
晋陆机上留田行曰：［平徵调。］嗟行人之蔼蔼，骏马陟原风驰，轻舟汎川雷迈，寒往暑来相寻，零雪霏霏集宇，悲风徘徊入襟，岁华冉冉方除，我思缠绵未纾，感时悼逝凄如。
又齐讴行曰：营丘负海曲，沃野爽且平，洪川控河济，崇山入高冥，东被姑尤侧，南界聊摄城，孟诸吞楚梦，百二侔秦京，惟师恢东表，桓后定周倾，天道有迭代，人道无久盈，行行将复去，长存非所营。
梁沈约齐讴行曰：东秦称右地，川隰固夷昶，层峰驾苍云，浊河流素壤，青丘良杳郁，淄宫信疏敞，王佐改殷命，霸功缪周网。
晋陆机陇西行曰：我静如镜，民动如烟，事以形兆，应以象悬，岂曰无才，世鲜兴贤。
宋谢惠连陇西行曰：运有荣枯，道有舒屈，潜保黄裳，显服朱黻，谁能守静，弃华辞荣，穷谷是处，考槃是营，千金不回，百代传名，厥包者柚，忘忧者萱，何为有用，自乖中原，实摘柯摧，叶殒条烦。
梁简文帝陇西行曰：边秋胡马肥，雪中惊寇入，勇气时无侣，轻兵救边急，沙平不见虏，嶂崄还相及，出塞岂成歌，经川未遑汲，乌孙涂更阻，康居路犹涩，月晕抱龙城，星眉照马邑，长安路远书不还，宁知征人独伫立。
晋陆机吴趍行曰：楚妃且勿叹，齐娥且莫讴，四坐并清听，听我歌吴趍。吴趍自有纪，请从昌门起，昌门何瓘瓘，飞阁跨通波，重栾承璇极，回轩启曲阿，大伯导仁风，仲雍扬其波，穆穆延陵子，灼灼光其华，大皇自富春，矫手顿世罗。邦彦应运兴，粲若春林葩，属城咸有士，吴邑最为多。
汉班婕妤怨歌行曰：新裂齐纨素，皎絜如霜雪，裁为合欢扇，团团似明月，出入君怀袖，动摇微风发，常恐秋节至，凉风夺炎热，弃捐箧笥中，恩情中道绝。
梁江淹拟班婕妤咏扇曰：纨扇如团月，出自机中素，画作秦王女，乘鸾向烟雾，窃愁秋凉至，吹我玉阶树，君子恩未毕，零落委中路。
魏陈王曹植怨歌行曰：为君既不易，为臣良独难，忠信事不显，乃有见疑患，周旦佐文武，金縢功不刊，推心辅王政，二叔反流言，待罪居东国，泣涕当留连，皇灵天动变，震雷风且寒，拔树偃秋稼，天威不可干，素服开金縢，感悟求其端，公旦事既显，成王乃哀叹，吾欲竟此曲，此曲悲且长，今日乐相乐，别后莫相忘，晋傅玄怨诗曰：昔为春蚕绪，今为秋女衣，丹唇形素齿，翠采发娥眉，玉颜亏有时，秀色随年衰，常恐新间旧，变故兴细微，浮萍本无根，非水将何依。
梁沈约怨歌行曰：时屯宁易犯，俗险信难群，坎壈元淑赋，顿挫敬通文，遽论班姬宠，夙窆贾生坟，短俗同如此，长叹欲何云。
魏文帝苦寒行曰：北上太行山，艰哉何巍巍，羊肠坂诘屈，车轮为之摧，垅树何萧瑟，北风声正悲，溪谷少人民，雪落何霏霏，檐囊行取薪，斧冰待作麋，哀彼东山诗，悠悠使我悲。
晋陆机苦寒行曰：北游幽朔城，凉野多险艰，凝冰结重涧，积雪被长峦，阴云兴岩侧，悲风鸣树端，渴饮坚冰浆，饥食零露餐，剧哉人行役，慊慊恒苦寒。
宋谢灵运苦寒行曰：岁岁曾冰合，纷纷霰雪落，浮阳灭清晖，寒禽叫悲壑，饥爨烟不兴，渴汲水枯涸。
魏文帝善哉行曰：有美一人，婉如青阳，知音识曲，善为乐方，流郑激楚，度宫中商，感心动耳，绮丽难忘。
魏陈思王曹植善哉行曰：来日大难，口燥唇乾，今日相乐，皆当喜欢，径历名山，芝草翩翩，仙人王乔，奉药一丸，自惜袖短，内手知寒，惭无灵辄，以救赵宣，月没参横，北斗阑干，亲友在门，饥不及餐。
宋谢惠连善哉行曰：凉来温谢，寒往暑却，阴灌阳藂，彫华坠萼，击节当歌，对酒亲酌，鄙哉愚人，戚戚怀瘼，善哉达士，滔滔处乐。
魏文帝苦哉行曰：上山采薇，薄暮苦饥，溪谷多风，霜露霑衣，高山有林，崖木有枝，忧来无方，人莫知之，今我不乐，岁月若驰，汤汤川流，中有行舟，随波转泊，有似客游。
魏陈思王曹植君子行曰：君子防未然，不处嫌疑间，瓜田不纳履，李下不正冠，周公下白屋，吐哺不及餐，一沐三握发，后人称圣贤。
晋陆机君子行曰：天道夷且简，人道险而艰，休咎相乘蹑，翻覆各波澜，去疾苦不远，疑似实生患。
梁简文帝君子行曰：君子怀琬琰，不使涅尘淄，从容子云阁，寂寞仲舒帷，多谢悠悠子，管窥良可悲。
梁沈约君子行曰：良御或燕楚，妙察乱渑淄，隄倾由漏坏，垣隙自危基，嚣途或妄践，谠义勿轻持。
梁戴暠君子行曰：画野依德星，开鄽对廉水，接越称交让，连树名君子，数非唯二失，升阶无三止，探甑不凝尘，正冠还避李，寄言蘧伯玉，无为嗟独耻。
魏文帝猛虎行曰：与君媾新欢，讬配於二仪，充列于紫微，升降焉可知，何梧攀凤翼，云雨散洪池。
晋陆机猛虎行曰：渴不饮盗泉水，热不息恶木阴，恶木岂无枝，志士苦用心，整驾肃时命，振策将远寻，饥食猛虎窟，寒栖野雀林。
宋谢惠连猛虎行曰：贫不攻九疑玉，倦不憩三危峰，九疑有或号，三危无安容，美物摽贵用，志士厉奇踪，如何抵远役，王命宜肃恭，伐鼓功未著，振旅何时从。
魏陈王曹植平陆东行曰：阊阖开，天衢通，被我羽衣乘飞龙，飞龙与仙期，东上蓬莱采灵芝，灵芝采之可服食，年若王父无终极。
又苦思行曰：绿萝缘玉树，光曜粲相晖，下有两真人，举翅翻高飞，我心何踊跃，思欲攀云追，郁郁西岳颠，石室青怱与天连，中有耆年隐士须发皆皓然，策杖从吾游，教我要忘言。
魏文帝甄皇后塘上行曰：蒲生我池中，蒲叶何离离，傍能行仁义，莫若妾自知，众口烁黄金，使君生别离，莫以毫发故，弃捐素所爱，莫以鱼肉贱，弃捐葱与薤，莫以麻枲贱，弃捐菅与蒯。
晋陆机塘上行曰：江蓠生幽渚，微芳不足宣，被蒙风云会，移居华池边，天道有迁易，人理无常全，男稚智倾愚，女爱衰避妍，不惜微驱［《文选》二十八作躯。］退，但惧苍蝇前，原君广末光，照妾薄暮年。
宋谢惠连塘上行曰：芳萱秀凌阿，菲质不足营，幸有忘忧用，移根讬君庭，垂颖临清池，擢彩仰华甍，霑渥云雨润，葳蕤吐芳馨，原君春倾叶，留景惠馀明。
梁沈约塘上行曰：泽兰被荒径，孤芳岂自通，幸逢瑶池旷，得与金芝丛，既美脩嫮女，复怳繁华童，夙昔玉霜满，旦暮翠条空，财殚交易绝，华落色难终，所原昭阳景，时照长门宫。
梁刘孝威塘上行苦辛篇曰：蒲生伊何陈，曲中多苦辛，黄金坐销铄，白玉遂淄磷，裂衣工毁嫡，掩袖切谗新，嫌成迹易已，爱去理难申，秦云犹变色，鲁日尚回轮，妾歌已唱断，君心终未亲。
古相逢行曰：相逢狭路间，道隘不容车，不知何年少，夹毂问君家，君家诚易知，易知复难忘，黄金为君门，璧玉为君堂，中庭生桂树，华灯何煌煌，兄弟两三人，中子为侍郎，五日因来归，道上自生光，黄金络马头，观者盈道傍，入门一左顾，但见双鸳鸯，大妇织绮罗，中妇织流黄，小妇无所为，挟瑟上高堂，丈人且安坐，调弦未遽央。
宋谢灵运相逢行曰：行行即长道，长道息班草，邂逅赏心人，与我倾怀抱，夷世信难值，浮生不可保。
梁张率相逢行曰：相逢夕阴街，独趋尚冠里，高门既如一，甲第复相似，凭轼日欲昏，何处访公子，公子之所在，所在良易知，青楼出上路，渐台临曲池，兄弟两三人，冠佩纷陆离，朝从禁中出，车骑并驱驰，金鞍马脑勒，聚观路傍儿，大妇刺方领，中妇抱婴儿，小妇尚娇稚，端坐吹参差，丈人幸无遽，神凤且来仪。
古驱车上东门行曰：驱车上东门，遥望北郭墓，白杨何萧萧，松柏夹广路，下有陈死人，杳杳即长暮，潜寐黄泉下，千载不觉寤，浩浩阴阳移，年命如朝露，服食求神仙，多为药所误，不如饮美酒，被服纨与素。
晋陆机驾言出北阙行曰：驱马上东门，［冯校本云，意是题下注，今混写耳。］驾言出北阙，踯躅遵山陵，长松何郁郁，丘墓互相承，念昔徂殁子，悠悠不可胜，人生何所促，忽如朝露凝，求仙鲜克仙，太虚不可凌。
宋鲍昭驱马上东门行曰：伤禽见弦惊，倦客恶离声，离声断客情，宾御皆涕零，涕零心断绝，将去复还诀，一息不相知，何况异乡别，遥遥征驾远，杳杳落日晚，居人掩闺卧，行子野中饭，食梅常苦酸，衣葛常苦寒，丝竹徒满座，忧人不解颜，长歌欲自慰，弥起长恨端。
晋陆机从军行曰：苦哉远征人，飘飖穷西河，南涉五岭颠，北戍长城阿，胡马如云屯，越旂亦星罗，朝食不免胄，夕息常负戈，苦哉远征人，拊心悲如何。
宋颜延之从军行曰：苦哉远征人，毕力输时艰，秦初略阳越，汉世争阴山，羽檄旦暮急，旌旗昼夜悬，卧伺金柝响，起候亭燧燃，悲矣远征人，苦哉私自怜。
梁简文帝从军行曰：贰师惜善马，楼兰贪汉财，前年出右地，今岁谢轮台，鱼云望旗聚，龙沙随阵开，冰城朝浴铁，地道夜衔枚，将军号令密，天子玺书催，何时反旧里，遥见下机来。
又曰：云中亭障羽檄惊，甘泉烽火通夜明，贰师将军新筑营，嫖姚校尉初出征，复有山西将，绝世爱雄名，三门应遯甲，五垒学神兵，白云随旆色，苍山答鼓声，先平小月阵，却灭大宛城，善马还长道，黄金付水衡，小妇赵人能鼓瑟，侍婢初笄解郑声，庭前柳絮飞欲合，必应红妆来起迎。
梁萧子显从军行曰：左角名王侵汉边，轻薄良家恶少年，纵横向沮泽，凌厉取山田，黄尘不见景，飞蓬恒满天，边功封浞野，窃宠劫祁连，春风春月将进酒，夭姬舞女乱君前。
梁戴暠从军诗曰：长安夜刺闺，胡骑白铜鞮，诏书发陇右，召募取关西，剑悬三尺鞘，铠累七重犀，侵星出柳塞，际晚入榆溪，阴山日不着，长城风自凄，弓寒折锦鞬，马冻滑斜蹄，登山试下赵，凭轼且平齐，当今函谷上，唯见一丸泥。
晋陆机悲哉行曰：游客芳春林，春芳伤客心，和风飞清响，鲜云垂薄阴，蕙草饶淑气，时鸟多好音，伤哉游客士，忧思一何深，原讬归风响，寄言遗所钦。
宋谢灵运悲哉行曰：萋萋春草生，王孙游有情，差池燕始飞，夭袅柳初荣。
梁沈约悲哉行曰：旅游媚年春，年春媚游人，徐光旦垂彩，和露晓凝津，时嘤起稚叶，蕙气动初蘋，一朝阻旧国，万里隔良辰。
晋张华门有车马客行曰：门有车马客，问君何乡士，捷步往相讯，果是旧邻里，语昔有故悲，论今无新喜，清晨相访慰，日暮不能已，词端竞未究，忽唱分途始，前悲尚未弭，后忧方复起。
晋陆机门有车马客行曰：门有车马客，驾言发故乡，念君久不归，濡迹涉江湘，投袂起门途，揽衣不及装，借问邦族间，恻怆论存亡，天道信崇替，人生安得长。


鉴诫
◇鉴诫
《书》曰：兢兢业业，一日二日万机。
《易》曰：君子乾乾，夕惕若厉。
又曰：天道恶盈而福谦。
《尚书》曰：帝曰：来，禹，降水儆予，成允成功，克勤于邦，克俭于家，不自满假，惟汝贤，汝惟不矜，天下莫与汝争能，汝惟不伐，天下莫与汝争功。
又曰：无稽之言勿听，弗询之谋勿庸。
又曰：玩人丧德，玩物丧志，不作无益害有益，功乃成，不贵异物贱用物，民乃足，犬马非其土性不畜，珍禽奇兽不育于国，不宝远物，则远人格，所宝惟贤，则迩人安，不矜细行，终累大德，为山九仞，功亏一篑。
又曰：功崇惟志，业广惟勤，位不期骄，禄不期侈。
又曰：作德心逸日休，作伪心劳日拙，居宠思危。
又曰：戒慎无虞，冈失法度。
又曰：戒之用休，董之用威。
《毛诗》曰：惴惴小心，如临于谷。
又曰：殷鉴不远，在夏后之世。
《左传》曰：晋既胜楚，范宣子立於戎马之前曰：君幼，诸臣不佞，何以及此，天命不于常，有德之谓也。
又曰：祸福无门，唯人所召。
又曰：臧孙云，季孙之爱我，疾疹也，孟孙之恶我，药石也，美疹不如恶石，孟孙死，吾亡无日矣。
《礼记》曰：好田好女者，亡其国。
《孝经》曰：在上不骄，高而不危，所以长守贵也。
《论语》曰：君子有三戒，少之时，戒之在色，及其壮也，戒之在斗，及其老也，戒之在得。
又曰：如有周公之才之美，使骄且吝，其馀不足观也。
太公《金匮》曰：武王问师尚父曰：五帝之戒，可得闻乎，师尚父曰：舜之居民上，矜矜如履薄冰，禹之居民上，栗栗如恐不满，汤之居民上，翼翼乎惧不敢息。
又曰：吾闻道自微而生，祸自微而成，《家语》曰：孔子去周，而老子送之曰：凡当世之士，聪明深察而死者，好议人者也，博辩宏大而危者，好发人之恶者也，孔子曰：敬奉教。
又曰：舟非水不行，水入舟没，民非君不治，民犯上则君危，故君子不可不严也。
又曰：颜回谓子路曰：力猛於德而得其死者，鲜矣，子慎诸。
又曰：以富贵而下人，何人不与，富贵而敬爱，何人不亲，发言不逆，可谓知言矣。
又曰：《曾子》曰：狎甚则简，庄甚则不亲，是故君子之狎足以交其劝，庄足以成礼而已矣。
《韩诗外传》曰：昔者禹以夏王，桀以夏亡，汤以殷王，纣以殷亡，故无常安之国，宜治之民，得贤则昌，不肖则亡，夫明镜所以照形也，往古所以知今也，鄙语曰：不知为吏，视已成事，前车覆，后车诫。
又曰：《曾子》曰：君子有三言，可实［韩诗外传二作贯。］而佩也，一曰无内疏而外亲，二曰身不善而怨他人，三曰患已至而后呼天。
《战国策》曰：昔仪狄作酒而美，进之於禹，禹饮而甘之，遂疏仪狄绝旨酒，曰：后世必有以酒亡其国者。
《管子》曰：齐桓公与管仲鲍叔牙甯戚四人饮，公曰：何不为寡人寿，鲍叔牙奉杯而起曰：使公无忘在莒，管仲无忘其束缚在鲁，甯戚无忘饭牛车下，公避席再拜。
鬻子曰：昔周公使康叔守殷，戒之曰：无煞不辜，宁失有罪，亦有无罪而见诛，无有有功而不赏，慎之。
《晏子》曰：君子居必择邻，游必就士，可以避患也。
又曰：其文好者身必剥，其角美者身见煞，甘泉必竭，直木必伐。
又曰：夫爵益高者意益下，官益大者心益小，禄益厚者施益博。
又曰：人之将疾，必先不甘粱肉之味，国之将亡，必先恶忠臣之语。
《孙卿子》曰：孔子对鲁哀公曰：君者，舟也，庶人者，水也，水则载舟，水则覆舟，君以此思危，则不危焉。
又曰：得师者王，得疑者霸，自为谋莫己若者亡。
又曰：伯禽将归於鲁，周公谓伯禽曰：君子力如牛，不与牛争力，走如马，不与马争走，智如士，不与士争智，我文王之子，武王之弟，成王之叔父，吾於天下，亦不贱也，常握发吐餐，以接天下之士矣。
《韩子》曰：西门豹性急，佩韦以自缓，董安于心缓，佩带以自急，故能以有馀补不足，以长续短之谓明主。
《淮南子》曰：天下有至贵，而非势位也，有至富，而非金玉也，有至寿，而非千岁，愿恕反性，则贵矣，適情知足，则富矣，明死生之分，则寿矣。
《说苑》曰：魏武侯浮西河，中流，谓吴起曰：美哉河山之固，此魏国之宝也，对曰：在德不在险，昔夏桀之君，左河济，右太华，伊阙在其南，羊肠在其北，不循仁政，汤放之，武侯曰：善。
又曰：有身贵而骄人者，民去之，位高而擅权者，君恶之，禄厚而不知足者，患处之。
《新序》曰：齐王聘田巴先生而将问政焉，对曰：政在正身，正身之本，在於群臣，王召臣，臣改制鬋饰，问於妾，奚若，妾爱臣，谀臣曰佼，臣临淄水而观，然后自知丑恶也，今齐之臣谀王者众，王能临淄水见己之恶，过而自改，斯齐国治矣。
《汉书》曰：扬惲失官居家，治产业，起室宅，孙会宗戒之曰：为大臣废退，当阖门惶恐，为可怜之意，不当通宾客，有称誉也。
《东观汉记》曰：冯勤迁司徒，是时三公多见罪退，上欲见令以善自矜，乃因宴见，从容戒之曰：朱浮上不忠於君，下凌轹同列，竟以中伤人臣，放逐受诛，虽追加赏赐，不足以偿不訾之身，忠臣孝子之览照前世以为镜诫，能尽忠於国，事君无二，则爵赏光乎当世，功名列於不朽，可不勉哉。
又曰：樊宏为人谦慎，常戒其子曰：富贵盈溢，未有能终者，天道恶满而好谦，前世贵戚，皆明戒也，保身全己，岂不乐哉。
又曰：班超为都护，以任尚代超，尚谓超曰：君在外国三十馀年，而小人猥承君后，宜有以诲之，超曰：塞外吏士，本非孝子顺孙，皆以过罪徙补边，而蛮夷怀鸟兽之心，难禁易败，今君性严急，水清无大鱼，察政不及得下和，宜阳为简易，宽小过，总大纲而已。
【诗】后汉傅毅迪志诗曰：咨尔庶士，迨时斯勖，日月逾迈，岂云旋复，於赫我祖，显于殷国，二迹阿衡，克光其则，咨予小子，秽陋靡逮，惧我世烈，於兹以坠，於戏君子，无恒自逸，徂年如流，鲜兹暇日。
魏陈王曹植矫志诗曰：芝桂虽芳，难以饵鱼，尸位素餐，难以成居，磁石引铁，於金不连，大朝举士，愚不闻焉。
又矫志诗曰：抱璧涂乞，无为贵宝，履仁遘福，无为贵道，鸳雏远害，不羞卑栖，灵虬避难，不耻汙泥，都蔗虽甘，杖之必折，巧言虽美，用之必灭，济济唐朝，万邦作孚，逢蒙虽巧，必得良弓，贤主虽智，亦待英雄，螳螂见叹，齐士轻战，越王轼蛙，国以死献，道远知骥，世伪知贤，覆之焘之，顺天之矩，泽如凯风，惠如时雨，口为禁闼，舌为发机，门机之阙，［冯校本作关。］楛矢不追。
魏繁钦远戍劝戒诗曰：肃将王事，集此扬土，凡我同盟，既文既武，郁郁桓桓，有规有矩，务在和光，同尘共垢，各竞其心，为国蕃辅，訚訚衎衎，非法不语，可否相济，阙则云补。
又杂诗曰：世俗有险易，时运有盛衰，老氏和其光，蘧瑗贵可怀。
魏应璩杂诗曰：细微可不慎，隄溃自蚁隙，腠理早从事，安复劳针石，哲人睹未形，愚夫闇明白，曲突不见宾，燋烂为上客，思原献良规，江海傥不逆，狂言虽寡善，犹有如鸡跖，鸡跖食不已，齐王为肥泽。
晋张华励志诗曰：仁道不遐，德輶如羽，求焉斯至，众鲜克举，复礼终朝，天下归仁，若金受砺，若泥在钧，进德修业，晖光日新。
晋潘安仁家风诗曰：绾发绾发，发亦鬓止，日祗日祗，敬亦慎止，靡专靡有。受之父母，鸣鹤匪和，析薪弗荷，隐忧孔疚，我堂靡构，义方既训，家道颖颖。岂敢荒宁，一日三省。
晋嵇绍赠石季伦诗曰：人生禀五常，中和为至德，嗜欲虽不同，成生所不识，仁者安其身，不为外物惑，事故诚多端，未若酒之贼，内以损性命，烦辞伤轨则屡饮致疲怠，清和自否塞，阳坚［按此用子反事，当作竖。］败楚军，长夜倾宗国，诗书著明戒，量体节饮食，远希彭聃寿，虚心处冲默，茹芝味醴泉，何为昏酒色。
【赋】魏文帝戒盈赋序曰：避暑东閤，延宾高会，酒酣乐作，怅然怀盈满之戒，乃作斯赋，惟应龙之将举，飞云降而下征，资物类之相感，信贯微之通灵，何今日之延宾，君子纷其集庭，信临高而增惧，独处满而怀愁，原群士之箴规，博纳我以良谋，吴杨泉赞善赋曰：伊善恶之所施，乃祸福之为阶，行德安而保身，忘为害而自危，故先民之有作，执温恭而不亏，云颜冉之遭命，怪祸福之参差，夫二贤之履道，历千载而见知，身既没而名存，厥复戚乎何为，夫死生之有命，非神明之所规，故积善之家，厥福惟昌，积恶之门，必有馀殃，是以赵武好善，厥胤以长，三郄好胜，厥身以亡，古人从善如不及，去恶如探汤，恐福德而难值，而祸恶之易当。
【赞】晋戴逵申三复赞曰：嗜好深则天机浅，名利集则纯白离，如此故识鉴逾昏，骄淫弥汰，心与慎乖，则理与险会，然后役智以御险，履险以逃害，故阴阳寇其内，人力攻其外，阴阳结则金石为之消，人事至则虽智不足赖，若然者，虽翠幄华堂，焉得而康之，列鼎重味，焉得而尝之。
周庾信周公伯禽赞曰：伯禽居鲁，鸣玉来朝，周公问政，治国风谣，北山有梓，南山有桥，礼容虽备，俯仰无骄。
【箴】梁武帝凡百箴曰：凡百众庶，尔其听之，事无大小，先当熟思，思之不熟，致成反覆，其心不定，不可施令，是曰乱常，是曰败政，弗止辱身，亦丧厥命，勿恃尔尊，骄慢淫昏，勿谓尔贵，长夜荒醉，日不恒中，月盈则亏，履邪念正，居安思危，莫言尔贱，而不受命，君子小人，本无定性，莫言人微，而以自轻，水清照净，表直影端，近取诸身，无假远观，猗欤哲人，勿谓斯难。
【训】晋潘岳两阶铜人训曰：言之有臧，讬乎多士，言之不臧，绝之由己，无曰莫传，宣于四海，无曰莫闻，响振万里，枢机之发，荣辱之徵，怨岂在大，纤介是兴。
【诫】汉东方朔诫子曰：明者处世，莫尚於中，优哉游哉，与道相从，首阳为拙，柳惠为工，饱食安步，以仕代农，依隐玩世，诡时不逢，是故才尽者身危，好名者得华，有群者累生，孤贵者失和，遗馀者不匮，自尽者无多，圣人之道，一龙一蛇，形见神藏，与物变化，随时之宜，无有常家。
后汉郑玄戒子曰：宿业衰落，仍有失误，年入此岁，而七十矣，於礼可传家事，今我告尔以老，将闲居以安性，覃思以终业，非拜国君之命，问族亲忧患，展敬坟墓，春秋观省野物，胡常扶杖出门乎，家事大小，汝一承之，求为君子之道，钻研勿替，敬顺威仪，以近有德，显誉成於僚友，德行立於己志，可不深念耶。
后汉高义方清诫曰：天长而地久，人生则不然。又不养以福，保全其寿年，饮酒病我性，思虑害我神，美色伐我命，利欲乱我真，神明无聊赖，愁毒於众烦，中年弃我逝，忽若风过山，形气各分离，一往不复还，上士愍其痛，抗志凌云烟，涤荡弃秽累，飘邈任自然，退修清以净，存吾玄中玄，澄心剪思虑，泰清不受尘，恍惚中有物，希微无形端，智虑赫赫尽，谷神绵绵存。
魏王肃家诫曰：夫酒所以行礼养性命欢乐也，过则为患，不可不慎，是故宾主百拜，终日饮酒，而不得醉，先王所以备酒祸也，凡为主人饮客，使有酒色而已，无使至醉，若为人所强，必退席长跪，称父诫以辞之，敬仲辞君，而况於人乎，为客又不得唱造酒史也，若为人所属，下坐行酒，随其多少，犯令行罚，示有酒而已，无使多也，祸变之兴，常於此作，所宜深慎。
魏王昶家诫曰：夫立功者有二难，功就而身不退，一难也，退而不静，务伐其功，二难也，且怀禄之士，躭宠之臣，苟患失之，何所不至，若乐毅帅弱燕之众，东破强齐，收七十馀城，其功盛矣，知难而退，保身全名，张良杖剑建策，光济大汉，辞三万户封，学养性之道，弃人间之事，卒无咎悔，何二贤绰绰有馀裕哉，治家亦有患焉，积而不能散，则有鄙吝之累，积而好奢，则离骄上之罪，大者破家，小者辱身，此二患也。
魏荀爽女诫曰：诗云，泉源在左，淇水在右，女子有行，远父母兄弟，明当许嫁，配適君子，竭节从理，昏定晨省，夜卧早起，和颜悦色，事如依恃，正身洁行，称为顺妇，以崇螽斯百叶之祉，婚姻九族，云胡不喜，圣人制礼，以隔阴阳，七岁之男，王母不抱，七岁之女，王父不持，亲非父母，不与同车，亲非兄弟，不与同筵，非礼不动，非义不行，是故宋伯姬遭火不下堂，知必为灾，傅母不来，遂成於灰，春秋书之，以为高也。
魏程晓女典篇曰：丈夫百行，以功补过，妇人四教，以备为成，妇德阙，则仁义废矣，妇言亏，则辞令慢矣，妇工简，则织纴荒矣，是以礼有功宫家室之教，诗有牖下蘋藻之奠，然后家道谐允，仪表则见於内，若夫丽色妖容，高才美辞，貌足倾城，言以乱国，此乃兰形棘心，玉曜瓦质，在邦必危，在家必亡。
晋嵇康家诫曰：人无志，非人也，但君子用心，有所准行，当量其善者，拟议而后动，若心之所之，则口与心誓，守死无贰，耻躬不逮，期於必济，若心疲体懈，或牵於外物，或累於内欲，不堪近患，不忍小情，则议於去就，议於去就，则二心交争，二心交争，则向所以见役之情胜矣，或有中道而废，或有未成而败，以之守则不固，以之攻则怯弱，与之誓则多违，与之谋则善泄，临乐则肆情，处逸则极意，故虽荣华熠熠，无结秀之勤，终年之勤，无一日之功，斯君子所以叹息也，若夫申胥之长吟，夷叔之全洁，展季之执信，苏武之守节，可谓固矣，故以无心守之，安而体之，若自然也，乃是守志盛者也。
吴姚信诫子曰：古人行善者，非名之务，非人之为，心自甘之，以为己度，崄易不亏，终始如一，进合神契，退同人道，故神明祐之，众人尊之，而声名自显，荣禄自至，其势然也。又有内析外同，吐实怀诈，见贤则暂自新，独居则纵所欲，闻誉则惊自饰，见尤则弃善端，凡失名位，恒多怨人而害善，怨一人则众人疾之，害一善则众人怨之，虽欲陷人而进己，不可得也，祗所以自毁耳，顾真伪不可掩，褒贬不可妄，舍伪从实，遗己察人，可以通矣，舍己就人，去否適泰，可以弘矣，贵贱无常，唯人所速，苟善，则疋夫之子，可至王公，苟不善，则王公之子，反为凡庶，可不勉哉。
吴陆景诫盈曰：富贵天下之至荣，位势人情之所趍，然古之智士，或山藏林窜，忽而不慕，或功成身退，逝若脱屣者，何哉，盖居高畏其危，处满惧其盈，富贵荣势，本非祸始，而多以凶终者，持之失德，守之背道，道德丧而身随之矣，是以留侯范蠡，弃贵如遗，叔敖萧何，不宅美地，此皆知盛衰之分，识倚伏之机，故身全名著，与福始卒，自此以来，重臣贵戚，隆盛之族，莫不离患构祸，鲜以善终，大者破家，小者灭身，唯金张子弟，世履忠笃，故保贵持宠，祚锺昆嗣。
蜀诸葛亮诫子曰：夫君子之行，静以修身，俭以养德，非澹泊无以明志，非宁静无以致远，夫学须静也，才须学也，非学无以广才，非志无以成学，慆慢则不能励精，险躁则不能治性，年与时驰，意与岁去，遂成枯落，悲叹穷虑，将复何及。
晋李充起居诫曰：温良恭俭，仲尼所以为贵，小心翼翼，文王所以称美，圣德周达无名，斯亦圣中之目也，中人而有斯行，则亦圣人之一隅矣，而末俗谓守慎为拘吝，退慎为怯弱，不逊以为勇，无礼以为达，异乎吾所闻也。
【诰】宋颜延之庭诰曰：若能服温厚而知穿弊之苦，周明之德也，厌滋旨而识空嗛之急，仁恕之功也，岂与夫比发肤於草石，方手足於飞走者，同其意哉，罚慎其滥，惠诫其偏，罚滥则无以为罚，惠偏则不如无惠，嫌或疑心，诚亦难分，动容窃斧，束装盗金。又何足论也，是以前王作典，明慎议狱，而僭滥易意，火含烟而烟妨火，桂怀蠹而蠹残桂，然火胜则烟灭，蠹壮则桂折，故性明者欲简，嗜繁者气昏，与善人居，如入芝兰之室，久而不知其芳，与之化矣，与不善人居，如入鲍鱼之肆，久而不知其臭，与之变矣，唯夫金贞玉粹者，乃能处而不汙其身耳，故曰：丹可灭而不能使无赤，石可毁而不能使无坚，苟丹石之性，必慎浸染之由。
【铭】后汉崔瑗座右铭曰：无道人之短，无说己之长，施人慎勿念，受施慎勿忘，俗誉不足慕，唯仁为纪纲，隐身而后动，谤议庸何伤，无使名过实，守愚圣所臧，柔弱生之徒，老氏诫刚强，在涅贵不缁，暧暧内含光，蛇巠蛇巠鄙夫介，悠悠故难量，慎言节饮食，知足胜不祥，行之苟有恒，久久自芬芳。
魏卞兰座右铭曰：重阶连栋，必浊汝真，金宝满室，将乱汝神，厚味来殃，艳色危身，求高反坠，务厚更贫，闭情塞欲，老氏所珍，周庙之铭，仲尼是遵，审慎汝口，戒无失人，从容顺时，和光同尘，无谓冥漠，人不汝闻，无谓幽冥，处独若群，不为福先，不与祸邻，守玄执素，无乱大伦，常若临深，终始惟纯。
【书】汉刘向诫子书曰：汝有厚德，蒙恩甚厚，将何以报，董生有云，吊者在门，贺者在闾，言有忧则恐惧敬事，敬事则必有善功而福至也。
又曰：贺者在门，吊者在闾，言受福则骄奢，骄奢则祸至，故吊随而来，齐顷公之始，藉霸者之馀威，轻侮诸侯，亏跂蹇之容，故被鞍之祸，遁服而亡，所谓贺者在门，吊者在闾也，兵败师破，人皆吊之，恐惧自新，百姓爱之，诸侯皆归其所夺邑，所谓吊者在门，贺者在闾。
后汉张奂诫兄子书曰：汝曹薄祐，早失贤父，财单艺尽，今適喘息，闻仲祉轻傲耆老，侮狎同年，极口恣意，当崇长幼，以礼自持，间敦煌有人来，同声相道，皆称叔时宽仁，闻之喜而且悲，喜叔时得美称，悲汝得恶论，经言孔於乡党，恂恂如也，恂恂者，恭谦之貌也，经难知，且自以汝资父为师，汝父宁轻乡里耶，年少多失，改之为贵，蘧伯玉年五十，见四十九年非，但能改之，不可不思吾言，不自克责，反云张甲谤我，李乙悉我，我无是过，尔亦已矣。
后汉司马徽诫子书曰：闻汝充役，室如悬磬，何以自辨，论德则吾薄，说居则吾贫，勿以薄而志不壮，贫而行不高也。
后汉马援诫兄子书曰：吾欲汝曹闻人过失，如闻父母之名，耳可得闻，而口不可得言也，好论议人长短，妄是非正法，此吾所大恶也，宁死不原闻子孙有此行也，汝曹知吾恶之甚矣，所以复言者，施衿结褵，申父母之诫，欲使汝曹不忘之耳，龙伯高敦厚周慎，口无择言，谦约节俭，公正有威，吾爱之重之，原汝曹效之，杜季良豪侠好义，忧人之忧，乐人之乐，清浊无所失，父丧致客，数郡毕至，吾爱之重之，不原汝曹效之也，效伯高不得，犹为谨敕之士，所谓刻鹄不成，尚类鹜者也，效季良不得，陷为天下轻薄子，所谓画虎不成，反类狗也。
后汉崔骃与窦宪书曰：骃闻交浅而言深者，愚也，在贱而望贵者，惑也，未信而纳忠者，谤也，皆所不宜，而或蹈之者，思效其区区愤盈而不能已也，窃见足下，体淳淑之姿，躬高明之量，意美志厉，有尚贤之风，骃幸得充下馆，序后陈，是以竭其拳拳，敢进一言，传曰：生而富者骄，生而贵者傲，生富贵而能不骄傲者，未之有也。
魏王脩诫子书曰：自汝行之后，恨恨不乐，何者，我实老矣，所恃汝等也，皆不在目前，意遑遑也，人之居世，忽去便过，日月可爱也，故禹不爱尺璧，而爱寸阴，时过不可还，若年大，不可少也，欲汝早之，未必读书，并学作人，欲令见举动之宜，观高人远节，志在善人，左右不可不慎，善否之要，在此际也，行止与人，务在饶之，言思乃出，行详乃动，皆用情实，道理违，斯败矣，父欲令子善，唯不能煞身，其馀无惜也。
晋羊祜诫子书曰：吾少受先君之教，能言之年，便召以典文，年九岁，便诲以诗书，然尚犹无乡人之称，无清异之名，今之职位，谬恩之加耳，非吾力所能致也，吾不如先君远矣，汝等复不如吾，谘度弘伟，恐汝兄弟未之能也，奇异独达，察汝等将无分也，恭为德首，慎为行基，原汝等言则忠信，行则笃敬，无口许人以财，无传不经之谈，无听毁誉之语，闻人之过，耳可得受，口不得宣，思而后动，若言行无信，身受大谤，自入刑论，岂复惜汝，耻及祖考，思乃父言，纂乃父教，各讽诵之。
晋殷裒书曰：大道也者，易寻而难穷，易知而难行也，故京房之徒，考步吉凶之变，而不能自见其祸，更为姚平所诫，此道之难知也，省尔之才，不及於房，而吾之言过於平矣，昔弗父何三命滋恭，晏平仲久而敬之，曾颜之徒，有若无，实若虚也，况尔析薪之智，欲弹射世俗，身为谤先，怨祸并集，使吾怀朝父之忧，为范武子所叹，亦非汝之美也，若朝益暮习，先人后己，恂恂如也，则吾闻音而识其曲，食旨而知其甘，永终吾馀年矣，复何恨哉，古人有言，思不出其位，尔其念之，尔其念之。
宋陶潜诫子书曰：少来好书，偶爱闲静，开卷有得，便欣然忘食，见树木交荫，时鸟变声，亦复欢尔有喜，尝言五六月中，北窗下卧，遇凉风暂至，自谓是牺皇上人，汝等虽不同生，当思四海皆兄弟之义，鲍叔敬仲，分财无吝情，归生伍举，班荆道旧，遂能以败为成，因丧立功，他人尚尔，况共父之人哉。
梁简文帝诫当阳公书曰：汝年时尚幼，所阙者学，可久可大，其唯学欤，所以孔丘言，吾尝终日不食，终夜不寝，以思无益，不如学也，若使墙面而立，沐猴而冠，吾所不取，立身之道，与文章异，立身先须谨重，文章且须放荡。
梁孝元帝与学生书曰：吾闻斫玉为器，谕乎知道，惟山出泉，譬乎从学，是以执射执御，虽圣犹然，为弓为箕，不无以矣，抑又闻曰：汉人流麦，晋人聚萤，安有挟册读书，不觉风雨以至，朗月章奏，不知爝火为微，所以然者，良有以夫，可久可大，莫过乎学，求之於己，道在则尊。
梁徐勉与大息山松书曰：家世清廉，故常居贫素，至於产业之事，所未尝言，中年聊於东田，欲穿池种树，少寄情赏。又以郊际闲旷，终可为宅，傥获悬车致仕，实欲歌笑於斯，经营历年，粗已成立，桃李茂密，桐竹成阴，塍陌交通。渠畎相属，茅楼迥榭，颇有临眺之美，孤岑藂薄，不无纠纷之兴，虽云人外，城阙密迩，凡为人长，殊复不易，当使中外谐缉，人无间言，先物后己，然后可贵，老生云，后其身而身先，若能尔者，更招巨利，汝当勉勖，见贤思齐，不宜忽略以弃日也，非徒弃日，乃是弃身，身名美恶，岂不大哉。
梁范缜与王仆射书曰：君侯匡辅圣朝，中夏无虞，既尽美矣。又尽善矣，唐尧非不隆也，门有谤木，虞舜非不盛也，庭悬谏鼓，周公之才也，乐闻讥谏，故明君贤宰，不惮谔谔之言，布衣穷贱之人，咸得献其狂瞽，先王所以有而勿亡，得而勿失，功传不朽，名至今者，用此道也。
【论】魏王粲安身论曰：盖崇德莫盛乎安身，安身莫大乎存政，存政莫重乎无私，无私莫深乎寡欲，是以君子安其身而后动，易其心而后语，定其交而后行，然则动者，吉凶之端也，语者，荣辱之主也，求者，利病之几也，行者，安危之决也，故君子不妄动也，必適於道，不徒语也，必经於理，不苟求也，必造於义，不虚行也，必由於正，夫然用能免或击之凶，厚自天之祐，故身不安则殆，言不顺则悖，交不审则惑，行不笃则危，四者存乎中，则患忧接乎外矣，忧患之接，必生於自私，而兴於有欲，自私者，不能成其私，有欲者，不能济其欲，理之至也。
晋袁宏去伐论曰：夫君者，必量才任以授官，参善恶以毁誉，课功过以赏罚者也，苟伐其善，必忘其恶，於是怨责之情，必存乎心，希望之气，必形乎色，此矜伐之士，自贤之人，所以为薄，而先王甚恶之者也，君子则不然，劳而不伐，施而不德，致恭以存其位，下人不隐其功，处不避汙，官不辞卑，唯惧不任，唯患弗能，故力有馀而智不屈，远咎悔而行成名立也。


据明本补
春夏秋冬
◇春
《尔雅》曰：春为青阳，一曰发生。
《尚书》曰：寅宾出日，平秩东作，日中星鸟，以殷仲春。
《礼记月令》曰：孟春之月，东风解冻，蛰虫始振，鱼上冰，獭祭鱼，鸿雁来，乃择元辰，天子躬耕帝籍，是月也，天气下降，地气上腾，天地和同，草木萌动，仲春之月，桃始华，仓庚鸣，鹰化为鸠，是月也，玄鸟至之日，祀于高禖，季春之月，桐始华，虹始见，萍始生，舟牧覆舟，五覆五反，天子始乘舟，布德行惠，鸣鸠拂其羽，戴胜降于桑。
《周礼》曰：仲春诏后，率外内命妇，始蚕于北郊，帅六宫之夫人，生穜稑之种而献之于王。
《释名》曰：春之为言蠢也，物蠢而生。
《尸子》曰：春为忠，东方为春，春，动也，是故鸟兽孕宁，草木华生，万物咸遂，忠之至。
《尚书大传》曰：东方者，动方也，物之动也，何以谓之春，春，出也，物之出，故谓东方春也。
《周官》曰：罗氏，仲春罗春鸟，献鸠，以养老也。
《易纬通卦验》曰：震，东方也，主春分，日出青气，出直震，此正气出也，气出右，万物半死，气出左，蛟龙出，震气不至，则岁中少雷，万物华而不实，人民疾热，应在其冲。
又曰：立春条风至，雉雊，鸡乳，冰解，杨柳津，春分明庶风至，雷雨行，桃李华。
《毛诗》曰：春日载阳，有鸣仓庚，春日迟迟，采蘩祁祁，女心伤悲，迨及公子同归。
《尚书纬》曰：东方春，龙房位，其规仁，好生不贼。
《庄子》曰：春气发而百草生，正得秋而万宝成，夫春与秋，岂得而然哉，天道已行矣。
《孝经纬》曰：周天七衡六间，曰立春，后十五日，斗指寅，为雨水，后十五日，斗指甲，为惊蛰，后十五日，斗指卯，为春分，后十五日，斗指乙，为清明，后十五日，斗指辰，为穀雨。
《论语》曰：暮春者，春服既成，冠者五六人，童子六七人，浴乎沂，风乎舞雩，咏而归。
《老子》曰：众人熙熙，若享大牢，如登春台。
《淮南子》曰：春女悲，秋士哀，知物化矣。
又曰：女夷鼓歌，以司天和，以养百穀禽兽草木。［女夷，主春夏长养之神。］
又曰：孟春之月，东宫御女青色，衣青采，鼓琴瑟。
《说苑》曰：管仲曰：吾穷必矣，吾不能以春风风人，不能以夏雨雨人，吾穷必矣。
《京房占》曰：春当退贪残，进柔良，恤幼孤，赈不足，求隐士，则万物应节而生，随气而长，所谓春令也。
又曰：正月建寅，律为太蔟，鸡雉孳尾，招摇生聚，少阳解冻，其气温柔，逆之则寒。
《白虎通》曰：嫁娶以春何也，春天地交通，物始生，阴阳交接之时也。
《临海异物志》曰：鶗窸，一名田鹃，春三月鸣，昼夜不止，音声自呼，俗言取梅子，涂其口两边皆赤，上天自言乞思，［《太平御览》十九作恩。］至当麦［御览作陆。］子熟，鸣乃止耳。
《汉书》曰：孟春之月，群居者将散，行人振木铎徇於路，以采诗，献之太师，比其音律，以闻於天子。
《东观汉记》曰：梁鸿将之会稽，作诗曰：维季春兮华色，麦含金兮方秀。
《续汉礼仪志》曰：立春之日，京都百官，皆衣青衣，立青幡，施土牛耕人于门外。
又曰：立春之日，下宽大书曰：方春东作，敬始慎微，罪殊死，且勿案验，皆须麦秋，退贪残，进柔良。
《博物志》曰：宋国有田夫，常衣黂缊以过冬，暨春东作，自暴於日，不知天下之有广厦隩室，绵纊狐貉，顾其妻曰：负日之暄，人莫知者，以献吾君，将有赏。
《楚辞》曰：献岁发春兮，汨吾南征，菉蘋齐叶兮白芷生，湛湛江水兮上有枫，目极千里兮伤春心。
又曰：开春发［楚辞九章发下有岁字。］兮，白日出之悠悠，吾且荡志而愉乐兮，遵江夏以娱忧。
又曰：王孙游兮不归，春草生兮萋萋。
又曰：青春受谢白日昭，春气奋发万物遽。
【诗】晋陆机诗曰：节运同可悲，莫若春气甚，和风未及燠，遗凉清且凛。
晋张协杂诗曰：大昊启东节，春郊礼青祗，鹰化日夜分，雷动寒暑离，飞泽洗冬条，浮飚解春澌，采虹缨高云，文虬鸣阴池，冲气扇九垠，苍生衍四垂，时至万实成，化周天地移。
晋郭璞诗曰：青阳畅和气，谷风穆以温，英茝晔林薈，昆虫咸启门，高台临迅流，四坐列王孙，羽盖停云阴，翠郁映玉樽。
晋顾凯之神情诗曰：春水满四泽，夏云多奇峰，秋月扬明辉，冬岭秀寒松。［摘句。］
梁简文帝春日想上林诗曰：春风本自奇，杨柳最相宜，柳叶恒著地，杨花好上吹，处处春心动，常惜光阴移，西京董贤馆，南宛习都［按据襄阳记，当作郁。］池，行间鱼共乐，桃上鸟相窥，香车云母幰，駃马黄金羁。
又晚春时诗曰：紫兰叶初满，娇莺弄不稀，石蹲还似兽，萝长更胜衣，水冻文鳐聚，山瞑雅鸟飞，渚蒲变新节，岩桐长旧围，风花落未已，山斋开夜扉。
又春日看梅诗曰：昨日看梅树，新花已自生，今旦闻春鸟，何啻两三声，冻解池开渌，云穿天半晴，游心不应动，为此欲逢迎。
又晚日后堂诗曰：幔阴通碧砌，日影度城隅，岸柳垂长叶，窗桃落细跗，花留蛱蝶粉，竹翳蜻蜓珠，赏心无与共，染翰独踟蹰。
又春日诗曰：花开几千叶，水覆数重衣，蝶飏萦空舞，燕作同心飞，歌妖弄曲罢，郑女挟琴归。
又春日诗曰：年还乐应满，春归思复生，桃含可怜紫，柳发断肠情，落花随燕入，游丝带蝶惊，邯郸歌管地，见许欲留情。
梁元帝春日诗曰：春还春节美，春日春风过，春心日日异，春情处处多，处处春芳动，日日春禽变，春意春已繁，春人春不见，不见怀春人，徒望春光新，春愁春自结，春结讵能申，欲道春园趣，复忆春时人，春人竟何在，空爽上春期，独念春花落，还似昔春时。
梁沈约咏春初诗曰：扶道觅阳春，相将共携手，草色犹自腓，林中都未有，无事逐梅花，空交信杨柳，且复归去来，含情寄杯酒。
又春咏曰：杨柳乱如丝，绮罗不自持，春草复黄绿，客心伤此时，青苔已结洧，碧水复盈淇，日华照赵瑟，风心动燕姬，襟中万行泪，故是一相思。
梁吴筠［按当作均，后同。］春诗曰：春从何处来，拂水复惊梅，云彰青琐闼，风吹承露台，美人隔千里，罗帷闭不开，无由得共语，空对相思杯。
梁王僧孺寄乡友诗曰：旅心已多恨，春至尚离群，翠枝结斜影，绿水散圆文，戏鱼两相顾，游鸟半藏云，何时不悯默，是日最思君。
又春思绝句诗曰：雪罢枝即青，冰开水便绿，复闻黄鸟声，全作相思曲。
梁萧子范春望古意诗曰：光景斜汉宫，横梁照采虹，春情寄柳色，鸟语出梅中，氛氲闺里思，逶迤水上风，落花徒入户，何解妾床空。
梁王筠春日诗曰：金堤草非旧，玉池泉已新，风生似羊［原讹牛，据冯校本改。］角，云上若鱼鳞，幽闺多怨思，停织坐娇春，芳华既零落，方作向隅人。
梁萧瑱春日贻刘孝绰诗曰：涧水初流碧，山樱早发红，新禽争弄响，落蕊乱从风，拂筵多软幹，映户悉花丛，谁云相去远，垂柳对高桐。
梁庾肩吾诗曰：桃红柳絮白，照日复随风，影出朱城外，香归青殿中，水映寄生竹，山横半死桐，颁文知渥重，搦札愧才空。
梁鲍泉奉和湘东王春日诗曰：新燕始新归，新蝶复新飞，新花满新树，新月丽新辉，新光新气早，新望新盈抱，新水新绿浮，新禽新听好，新景自新还，新叶复新攀，新枝虽可结，新愁讵解颜，新思独氛氲，新知不可闻，新扇如新月，新盖学新云，新落连珠泪，新点石榴裙。
梁闻人蒨春日诗曰：高台动春色，清池映日华，绿葵向光转，翠柳逐风斜，林有鸣心鸟，园多夺目花，相与咸知节，叹子独离家。
周庾信咏春诗曰：昨夜鸟声春，惊鸣动四邻，今朝梅树下，定有咏花人，流星浮酒泛，粟瑱绕杯唇，何劳一片雨，唤作阳台神。
又曰：逍遥游桂苑，寂绝想桃源，狭石分花迳，长桥映水门，管声惊百鸟，人衣香一园，定知欢未足，横琴坐树根。
陈徐陵诗曰：岸烟起暮色，岸水带斜晖，迳狭横枝度，帘摇惊燕飞，落花承步履，流涧写行衣，何殊九芝盖，薄暮洞庭归。
隋江总山庭春诗曰：洗沐唯五日，栖迟在一丘，古楂横近涧，危石耸前洲，峰绿开河柳，池红照海榴，野花宁待晦，山虫讵识秋，人生复能几，夜烛非长游。
【赋】晋傅玄阳春赋曰：虚心定乎昏中，龙星正乎春辰，嘉勾芒之统时，宣太皞之威神，素冰解而泰液洽，玄獭祭而雁北征，幽蛰蠢动，万物乐生，依依杨柳，翩翩浮萍，桃之夭夭，灼灼其荣，繁华烨而燿野，炜芬葩而扬英，鹊营巢於高树，燕衔泥於广庭，睹戴胜之止桑，聆布穀之晨鸣，习习谷风，洋洋绿泉，丹霞横景，文虹竟天。
晋湛方生怀春赋曰：夫荣彫之感人，犹色象之在镜，事随化而迁回，心无主而虚映，眄秋林而情悲，游春泽而心恧，虽四时之平分，何阳节之清淑，日婉娈以舒和，气有仁而无肃，雷发乡於南山，雨渐泽於四溟，启潜蛰於九泉，收灵蛇於天庭，修虹焕绿以东冏，幽涧泮冰而流清，鸿飘翮於归风，燕衔泥而来征，鸷鸟感仁而革性，鶗窸乘化而变声，麦芃芃而含秀，桑蔼蔼而敷荣。
周庾信春赋曰：宜春苑中春已归，披香殿里作春衣，新年鸟声千种啭，二月杨花满路飞，河阳一县并是花，金谷从来满园树，一丛香草足碍人，数尺游丝即横路，苔始绿而藏鱼，麦才青而覆雉，吹箫弄玉之台，鸣珮陵波之水，移戚里之家富，入新丰而酒美，石榴聊泛，蒲桃酦醅，芙蓉玉碗，莲子金杯，新芽竹笋，细核杨梅，绿珠捧琴至，文君送酒来，玉管初调，鸣弦暂抚，阳春绿水之曲，对凤回鸾之舞，更炙笙簧，还移筝柱，月入歌扇，花承节鼓，协律都尉，射雉中郎，停车小苑，连骑长杨，金鞍始被，柘月新张，拂尘看马埒，分朋入射堂，马是天池之龙种，带乃荆山之玉梁，艳锦安天鹿，新绫织凤皇，三日曲水向河津，日晚河边多解神，树下流杯客，沙头度水人，镂薄窄衫袖，穿珠帖领巾，百丈山头日欲斜，三晡未醉莫还家，池中水影悬胜镜，屋里衣香不如花。
晋夏侯湛春可乐曰：春可乐兮，乐东作之良时，嘉新田之启莱，悦中畴之发菑，桑冉冉以奋条，麦遂遂以扬秀，泽苗翳渚，原卉耀阜，春可乐兮，乐崇陆之可娱，登夷冈以回眺，超矫驾乎山嵎，缀杂华以为盖，集繁蕤以饰裳，散风衣之馥气，纳戢怀之潜芳，鹦交交以弄音，翠翾翾以轻翔，招君子以偕乐，携淑人以微行。
晋王廙春可乐曰：春可乐兮，乐孟月之初阳，冰泮涣以微流，土冒橛而解刚。野暄卉以挥绿，山葱蒨以发苍。
晋李颙悲四时曰：悲春日兮，悲阳泽之方宣，建灵威以延蛰，叩东震而响天。布和气之烟煴，舒朗景之淑鲜，云兴滋於秀石，飚鸣柯於崇山，平皋眇莽，中林葱青，野马飞涧，晨虹垂旌，阳燕南徂，阴雁北征，素华浩浩，丹秀荧荧。
◇夏
《尔雅》曰：夏为朱明，一曰长嬴。
《尸子》曰：夏为乐，南方为夏，夏，兴也，南，任也，是故万物莫不任兴，蕃殖充盈，乐之至也。
《尚书》曰：申命羲叔，宅南交，日永星火，以正仲夏，鸟兽希革。
《周书·时训》曰：夏至之日，鹿角解，蜩始鸣，大暑之日，腐草化为萤。
《礼记》曰：孟夏月，盛德在火，天子迎夏於南郊，还反，行赏，封诸侯，庆赐遂行，靡草死，麦秋至，断薄刑，决小罪，仲夏之月，天子羞以含桃，先荐寝庙，日长至，阴阳争，君子处必掩身，无躁，蝉始鸣，木槿荣，可以居高明，可以远眺望，可以升山陵，可以处台榭，季夏之月，温风始至，蟋蟀居壁，鹰乃学习，腐草化为萤。
又曰：南方者夏，夏之为言假也，养之长之，假之仁也。
尚书考灵耀曰：火星为夏期，专阳相［御览二十一相下有助字。］同精感符。
《易通卦验》曰：离，南方也，主夏，日中赤气出，直离，此正气，出右，万物半死，气出左，赤地千里。
《诗含神雾》曰：曹，地处季夏之位，土地劲急，音中徵，其声清以急。
太公《金匮》曰：纣尝以六月猎於西土，发民逐禽，民谏曰：今六月，天务覆施，地务长养，今盛夏发民逐禽，而元元悬於野，君践一日之苗，而民百日不食，天子失道，后必无福，纣以为妖言而诛之，后数月，天暴风雨，发屋折树。
皇览《逸礼》曰：夏则衣赤衣，佩赤玉，乘赤辂，驾赤龙，载赤旗，以迎夏於南郊，其祭。］先黍与鸡，居明堂正庙，启南户。
孝经纬，周天七衡六间，曰穀雨，后十五日，斗指戊，东南维，为立夏，后十五日，斗指己，以为小满。
《管子》曰：夏至而麦熟，天子祀太宗，其盛以麦，穀之始也。
《淮南子》曰：孟夏之月，南宫御女，赤色赤衣，吹竽笙。
又曰：邹衍事燕惠王尽忠，左右谮之，王系之，仰天而哭，夏五月，为之下霜。
又阳气为火，阴气为水，水胜故夏至温，火胜故冬至燥，八尺之表，景修尺五寸，景修则阴气胜，短则阳气胜，阴气胜则为水，阳气胜则为旱。
《文子》曰：政失於夏，荧惑逆行，夏政不失，降雨时。
续汉书律历志曰：日行南陆谓之夏。
蔡邕《独断》曰：夏至阴气始起，麋鹿解角，故寝兵鼓，身欲宁，志欲静，故不听事。
《续汉礼仪志》曰：夏至日，浚井改水，冬至日，钻燧改火。
《五经通义》曰：夏至阴始动，未达，故寝兵鼓，不设政事，所以助养阴气也，易曰：先王以至日闭关，后不省方，以此助之。
《楚辞》曰：滔滔孟夏，草木莽莽。
又曰：收恢台之盛夏。
【诗】晋郭璞诗曰：羲和聘丹衢，朱明赫其猛，融风拂晨霄，阳精一何冏，闲宇静无娱，端坐愁日永。
晋李颙诗曰：炎光灿南溟，溽暑融三夏，黮｛雨对｝重云荫，砰棱震雷吒。
宋颜延之夏夜呈从兄散骑诗曰：炎天方埃郁，暑晏阕尘纷，独静阙隅座，临堂对星分，侧听风薄木，遥睇月开云，夜蝉当夏急，阴虫先秋闻，岁候初过半，荃蕙岂久芬。
齐谢朓出下馆诗曰：麦候始清和，凉雨销炎燠，红莲摇弱荇，丹藤绕新竹，物色盈怀抱，方驾娱耳目。
梁萧子范夏夜独坐诗曰：节序值徂炎，兹宵在三伏，冯轩伫凉气，中筵倦烦燠，寂漠对空窗，清疏临夜竹，虫音乱阶草，萤光绕庭木，帘月渡斜辉，风花起馀馥，一伤年志罢，长嗟逝波速。
【赋】晋傅玄述夏赋曰：四月惟夏，运臻正阳，和气穆而扇物，麦含露而飞芒，清徵泛於琴瑟，朱鸟感於炎荒，鹿解角於中野，草木蔚其条长。
梁江淹四时赋曰：至如［如字据冯校本补。］炎云峰起，芳树未移，皋兰生坂，朱荷出池，忆上国之绮树，想金陵之蕙枝。
晋李颙悲四时赋曰：悲炎节之赫羲，览祝融之御辔，游井耀兮南离，睎辰凯之长吹，荫绿柳之杨枝，云郁律以泉涌，雨淋澡而方簁，奋骇霆之奔磕，舒惊电之横摛。
◇秋
《尔雅》曰：秋为白藏，一曰收成。
《礼记》曰：孟秋之月，凉风至，白露降，寒蝉鸣，鹰乃祭鸟，仲秋之月，鸿雁来，玄鸟归，群鸟养羞，季秋之月，鸿雁来宾，雀入大水为蛤，菊有黄花，豺乃祭兽。
《尸子》曰：秋为礼，西方为秋，秋，肃也，万物莫不礼肃，敬之至也。
《毛诗》曰：秋日凄凄，百草具腓。
又曰：一日不见，如三秋兮。
《春秋考异邮》曰：立秋趣织鸣。
《尚书》曰：分命和仲，宅西，曰昧谷，寅饯纳日，平秩西成，宵中星虚，以殷仲秋。
《周书·时训》曰：立秋之日，凉风至，后五日，白露降，后五日，寒蜩鸣，凉风不至，国无严政，白露不降，民多欬病，寒蜩不鸣，人臣力争，白露之日，鸿雁来，后五日，玄鸟归，后五日，群鸟养羞，鸿雁不来，远人背叛，玄鸟不归，室家离散，群鸟不羞，臣下骄慢，秋分之日，雷乃始收，后五日，蛰虫坯户，后五日，水始涸，雷乃不收，诸侯淫汰，蛰虫不坯，民靡有赖，水不始涸，介虫为害。
《周官》曰：司裘，掌为大裘，以供王祀天之服，仲秋献良裘，季秋献功裘。
又曰：籥章，掌仲秋击土鼓，籥豳诗，以迎寒。
皇览《逸礼》曰：秋则衣白衣，佩白玉，乘白辂，驾白骆，载白旗，以迎秋于西郊。
《诗含神雾》曰：秦，地处仲秋之位，男懦弱，女高膫，白色秀身，音中商，其言舌举而仰，声清以扬。
《文子》曰：日月欲明，浮云盖之，丛兰欲修，秋风败之。
《淮南子》曰：孟秋之月，西宫御女白色，衣白采，撞白锺，其兵钺，其畜狗，八月官尉，其树柘，九月官候，其树槐。
《汉书》曰：孙宝［原讹实，据本书九十一卷鹰篇引改。］为京兆尹，以立秋日，署侯文为东部督邮，入见，敕曰：今鹰隼始击，当从天气，取奸恶，以成严霜之诛，掾部其有人乎。
《尚书考灵耀》曰：虚星为秋候，昴为冬期，阴气相佐，德乃不邪，子助母收，母合子符，［虚星，北方宿也，昴星，西方宿也，阴称母也。］
续汉礼仪志曰：立秋之日，白郊毕，始扬武，斩牲於郊东门，以荐陵庙，其仪。］乘舆御戎辂，白马朱鬛，骋，执弩射牲，牡［续汉志作牲。］以鹿麛，太宰令谒者各一人，载获车，驰驷送陵庙，还宫，遣使者赍束帛，以赐武官，肆兵，习战阵之仪，斩牲之礼，名曰貙刘。
《世说》曰：张季鹰辟齐王东曹掾，在洛，见秋风起，因思吴莼菜羹鲈鱼鲙，曰：人生贵適志耳，何能从宦数千里，以要名爵，遂命驾便归，俄而齐王败，时人皆谓之为见机而作。
《楚辞·九怀》曰：秋风兮萧萧，舒芳兮振条。
又曰：悲哉，秋之为气也，萧瑟兮草木摇落而变衰，憭栗兮若在远行，登山临水兮送将归，穴寥兮天高而气清，寂惨兮收潦而水清。
又曰：袅袅兮秋风，洞庭波兮木叶下。
又曰：皇天平分四时兮，窃独悲此凛秋，白露既下降百草兮，淹离被此梧楸。
又曰：秋既先戒以白露兮，冬又申之以严霜。
《淮南子》曰：春女悲，秋士哀，知物化矣。
《风土记》曰：鸣鹤戒露，白鹤也，此鸟性儆，至八月，白露降，即高鸣相儆。
【诗】晋左思杂诗曰：秋风何烈烈，白露为朝霜，柔条旦夕劲，绿叶日夜黄，明月出云崖，皎皎流素光，披轩临前庭，嗷嗷晨雁翔。
晋孙绰诗曰：萧瑟仲秋月，飚唳风云高，山居感时变，远客兴长谣，疏林积凉风，虚岫结凝霄，湛露洒庭林，密叶辞荣条，抚叶悲先落，攀松羡后凋。
晋江逌诗曰：祝融解炎辔，蓐收起凉驾，高风催节变，凝露督物化，长林悲素秋，茂草思朱夏，鸣雁薄云岭，蟋蟀吟深榭，寒蝉向夕号，惊飚激中夜。
宋孝武初秋诗曰：夏尽炎气微，火息凉风生，绿草未倾色，白露已盈庭，远视秋云发，近听寒蝉鸣，运移矜物化，川上感余情。
又秋夜诗曰：局景薄西隅，升月照东垂，肃肃风盈幕，泫泫露倾枝，侧闻飞壶急，坐见河宿移，睹辰念节变，感物矜乖离。
宋谢惠连怀秋诗曰：平生无志意，少小婴忧患，如何乘［冯校本作辛。］苦心，矧复值秋晏，皎皎天月明，弈弈河宿烂，萧瑟含风蝉，寥唳度云雁，寒商动清闺，孤灯暧幽幔，耿介繁虑积，展转长宵半，夷阴难豫谋，倚伏昧前筭，未知古人心，且从性所玩，宾至可命觞，朋来当染翰，颓魄不再圆，倾羲无两旦，金石终销毁，丹青蹔彫焕，各勉玄发欢，无贻白首叹。
宋南平王刘铄歌诗曰：昊天清且高，秋气发初凉，白露下微津，明月流素光，凝烟泛城阙，凄风入轩房，朱华先零落，绿草就芸黄，纤罗还笥箧，轻纨改衣裳。
宋鲍照秋日诗曰：枯枝叶易零，疲客心易惊，今兹亦何早，已闻络纬鸣，回风灭且起，卷蓬息复征，凄凄簟上寒，栗栗帐里清，物色延暮思，霜露逼朝荣，白杨方萧瑟，长叹从此生。
宋汤惠休歌诗曰：秋风袅袅入曲房，罗帐含月思心伤，蟋蟀夜鸣断人肠，长夜思君心飞扬，他人相思君相忘，锦衾瑶席为谁芳。
又歌思引曰：秋寒依依风过河，白露萧萧洞庭波，思君末光光已灭，眇眇悲望如思何。
梁简文帝秋诗曰：羽翣晨犹动，珠汗昼恒挥，秋风忽袅袅，向夕引凉归，浮阴即染浪，清气始乘衣，卷幌通河色，开窗引月晖，晚花栏下照，疏萤簟上飞，直置犹如此，何况送将归。
又秋夜诗曰：高秋渡函谷，坠露下芳枝，绿潭倒云气，青山衔月规，花心风上转，叶影树中危，外游独千里，夕叹谁共知。
又秋夜诗曰：萤飞夜的的，虫思夕喓々，轻露沾悬井，浮烟入绮寮，檐重月没早，树密风声饶，池莲翻罢叶，霜筱生寒条，端坐弥兹漏，离忧积此宵。
又秋晚诗曰：浮云出西岭，落日下西江，促阴横隐壁，长晖斜度窗，乱霞圆绿水，细叶影飞棋。
梁萧晔奉和诗曰：副君乘暇景，临秋坐北宫，杏梁照初月，莲池引夕风，清晖洞澡井，流香入绮笼，鹊声时徙树，萤光乍灭空，凉氛散簟席，露色变林丛。
梁范云赠俊公道人诗曰：秋蓬飘秋甸，寒藻泛寒池，风条振风乡，霜叶断霜枝，幸及清江满，无使明月亏，月亏君不来，相期竟悠哉。
梁沈约秋夜诗曰：月落宵向分，紫烟郁氛氲，曀曀萤入雾，离离雁出云，巴童闇理瑟，汉女夜缝裙，新知乐如是，久要讵相闻。
梁庾肩吾奉和便省馀秋诗曰：前对金精坡，傍临圆水池，照影碍浮叶，看山通回枝，雁行连雾尽，雨足带云移。
梁吴筠秋念诗曰：团团珠晖转，炤炤汉阴移，箕风入桂露，璧月满瑶池，树青草未落，蝉凉叶已危，还深长夜想，顾忆临邛卮，芳杜果芜没，缨带欲何为。
梁鲍泉秋日诗曰：露色已成霜，梧楸欲半黄，燕去朓恒静，莲寒池不香，夕乌飞向月，馀蚊聚逐光，旅情恒自苦，秋夜渐应长。
【赋】晋潘岳秋兴赋序曰：晋十有四年，余春秋三十有二，始见二毛，以太尉掾寓直于散骑之省，高阁连云，阳景罕曜，珥蝉冕而袭纨绮之士，此焉游处，仆野人也，偃息不过茆屋茂林之下，谈话不过农夫田父之客，摄官承乏，猥厕朝列，夙兴晏寝，匪遑底宁，譬犹池鱼笼鸟，而有江湖山薮之思，於是染翰操纸，慨然而赋，于时秋也，以秋兴命篇，四运忽其代序，万物纷以回薄，览华莳之时育，察盛衰之所讬，［原讹记，据冯校本改。］感冬索以春敷，嗟夏茂而秋落，虽末事之荣悴，伊人情之美恶，嗟秋日之可哀，良无愁而不尽，野有归燕，隰有翔隼，游氛朝兴，槁叶夕殒，於是乃屏轻箑，释纤絺，藉莞蒻，御袷衣，庭树槭以洒落，劲风戾而吹帷，蝉嘒嘒，以寒吟，雁飘飘而南飞，天晃朗而弥高，日悠阳而浸微，何微阳之短晷，觉凉夜之方永，月朣胧以含光，露凄清以凝冷，熠燿粲於阶闼，蟋蟀鸣於轩屏，听离鸿之晨吟，望流火之馀景，宵耿介而不寐，独展转於华省，悟岁时之遒尽兮，慨府首而自省，班鬓彪以承弁兮，素发飒以垂领，且敛衽以归来兮，忽投绂以高厉，耕东皋之沃壤，输黍稷之馀税，逍遥乎山川之阿，放旷乎人间之世，优哉游哉，聊以卒岁。
晋卢谌感运赋曰：朱明送夏，白藏迎秋，微凉渐届，溽暑日收，气掆々而浸冷。霜微微而日华，翠叶纷以朝落，朱华惨以夕捐。
晋江逌述归赋曰：时运逝其何速，素秋奄以告季，虚柳中於昏日，羲和宿于房位，微寒凄其薄人，凝霜粲兮朝坠，林飘飘以洒叶，隰芒芒而摧穟，菊发华於高丘，雁辞北以南莅。
宋袁淑秋晴赋曰：是月也，声晷合，朝夜分，霆收耀，虹戢文，炎都褰埃，旻寓涤氛，［原讹气，据冯校本改。］曳悲泉之凝雾，转绝垠之严云。
宋沈勃秋羁赋曰：於时朱云弛辰，金祗御岁，菊图缛於园沼，橘倒饰於池例，草改濬而倾蕡，林伐状而摇蒂，潭掆气而威荷，露危光而严蕙。
梁简文帝秋兴赋曰：秋何兴而不尽，兴何秋而不伤，伤二情之本背，更同来而匪方，复有登山望别，临水送归，洞庭之叶初下，塞外之草前衰，攸征人与行子，必承脸而霑衣，纷吾闲居有怡，优游多暇，乃息书幌之劳，以命北园之驾，尔乃从玩池曲，迁坐林间，淹留而荫丹岫，徘徊而搴木兰，为兴未已，升彼悬崖，临风长想，冯高俯窥，察游鱼之息涧，怜惊禽之换枝，听夜签之响殿，闻悬鱼之扣扉，将据梧於芳杜，欲留连而不归。
又临秋赋曰：火歇兮秋气生，风起兮秋潦清，览时兴而自得，聊飞辔而娱情。遵二条之广路，背九仞之高城，尔乃登长坂，息余骥，揽笔舒情，沉吟属思，草色杂而香同，树影齐而花异，遥峰迢遰，萦沙断绝，云出山而相似，水含天而难别。
梁江淹四时赋曰：及夫秋风一至，白露团团，明月生波，营［本集作萤。］光迎寒，眷庭中之梧楸，念机上之罗纨。
晋夏侯湛秋可哀曰：秋可哀兮，哀秋日之萧条，火回景以西流，天既清而气高，壤含素霜，山结玄霄，月延路以增夜，日迁行以收晖，屏絺綌於笥匣，纳纶缟以授衣，秋可哀兮，哀新物之陈芜，绸筱朔以敛稀，密叶摵以陨疏，雁擢翼於太清，燕蟠形乎榛墟，秋可哀兮，哀良夜之遥长，月翳翳以隐云，时笼笼以投光，映前轩之疏幌，炤后帷之闲房，拊轻衾而不寐，临虚槛而褰裳，感时迈以兴思，情怆怆以含伤。
又秋夕哀曰：秋夕兮遥长，哀心兮永伤，结帷兮中宇，屣履兮闲房，听蟋蟀之潜鸣，睹游雁之云翔，寻修庑之飞檐，览明月之流光，木萧萧以被风，阶缟缟以受霜，玉机兮环转，四运兮骤迁，衔恤兮迄今，忽将兮涉年，日往兮哀深，岁暮兮思繁。
晋湛方生秋夜诗［冯校本作清。］曰：悲九秋之为节，物凋悴而无荣，岭颓鲜而殒绿，木倾柯而落英，履代谢以惆怅，睹摇落而兴情，信皋壤而感人，乐未毕而哀生，秋夜清兮，何秋夕之转长，夜悠悠而难极，月皦皦而停光，播商气以清温，扇高风以革凉，水激波以成涟，露凝结而为霜，凡有生而必凋，情何感而不伤，苟灵符之未虚，孰兹恋之可忘，何天悬之难释，思假畅之冥方，拂尘衿於玄风，散近滞於老庄，揽逍遥之宏维，总齐物之大纲，同天地於一指，等大山於毫芒，万虑一时顿渫，情累豁焉都忘，物我泯然而同体，岂复寿夭於彭殇。
宋谢琨秋夜长曰：秋夜长兮，虽欣长而悼速，送晨晖於西岭，迎夕景於东谷，夜既分而气高，风入林而伤绿，燕翩翩以辞宇，雁邕邕而南属。
宋苏彦秋夜长曰：晨晖电流以西逝，闲宵漫漫其未央，牛女隔河以延伫，列宿双景以相望，轻云飘霏以笼朗，素月披曜而舒光，时禽鸣於庭柳，节虫吟於户堂，零叶纷其交萃，落英飒以散芳，睹迁化之遒迈，悲荣枯之靡常，贞松隆冬以擢秀，金菊吐翘以凌霜。
宋何瑾悲秋夜曰：欣莫欣兮春日，悲莫悲兮秋夜，伊之秋夜可悲，增沉怀於远情，叹授衣於豳诗，感萧瑟於宋生，天廖廓兮高褰，气凄肃兮厉清，燕溯阴兮归飞，雁怀阳兮寒鸣，霜凝条兮漼漼，露霤叶兮泠泠。
宋伏系之秋怀曰：於是景宇肃澄，风高木敛，凄气夕衰，零露晨湛，泽收润而草枯，叶骤坠而庭掩，雁偕来以希阳，燕游逝而投险，岂微物之足怀，伤颓龄之告渐。
◇冬
《尔雅》曰：冬为玄英，一曰安宁。
《礼记》曰：孟冬之月，水始冰，地始冻，雉入大水为蜃，虹藏不见，仲冬之月，冰益壮，地始坼，鹖鸟不鸣，虎始交，荔挺出，丘蚓结，麋角解，水泉动，日短至，季冬之月，雁北向，鹊始巢，雉雊鸡乳，日穷于次，月穷于纪，星回于天。
《尚书大传》曰：北方者，物之伏方也，何以谓之冬，冬，中也，物方藏於中也，故曰北方冬也。
《尚书》曰：申命和叔，宅朔方，曰幽都，平在朔易，日短星昴，以正仲冬。
《周书·时训》曰：小寒之日，雁北乡。又五日，鹊始巢。又五日，雉始雊，雁不北乡，民不怀生，鹊不始巢，国不安宁，雉不始雊，国乃大水，大寒之日，鸡始乳。又五日，鸷鸟厉疾。又五日，水泽腹坚，鸡不乳，淫女乱男，鸷鸟不厉，国不除兵，水泽不腹坚，言乃不从。
《逸礼》曰：冬则衣黑衣，佩玄玉，乘玄辂，驾铁骊，载玄旂，以迎冬于北郊，其祭先豕，居明堂后庙，启北户。
《毛诗》曰：冬日烈烈，飘风发发。
《易纬通卦验》曰：冬至之日，见云送迎，从下乡来，岁美，民人和，不疾疫，无云送迎，德薄，岁恶，故其云赤者旱，黑者水，白者为兵，黄者有土功，诸从日气送迎，此其傚也。
又曰：立冬不周风至，水始冰，荠麦生，燕雀入水为蛤。
太公《金匮》曰：夏桀之时，以十月发民，凿山穿陵，通於河，民谏曰：孟冬凿山穿陵，是泄天气，发地之藏，天子失道，后必有败，桀杀之，期年，岑山崩为大泽，汤率诸侯伐之。
《京房占》曰：春冬乾王，不周风用事，人君当兴边兵，治城郭，行刑，断狱讼，缮宫殿。
《汉书》曰：冬，民既入，妇人同巷相从夜绩，一月得四十五日，必相从者，所以省费燎火，同巧拙而合习俗也。
《魏略》曰：董遇好学，人从学者，遇不肯教，云，当先读书百遍，而义自见，从学者云，苦渴无日，遇曰：当以三馀，冬者岁之馀，雨者晴之馀，夜者日之馀。
《五经通义》曰：冬至阳气萌，阴阳交精，始成万物，气微在下，不可动泄。
桓谭《新论》曰：太原郡民，以隆冬不火食五日，虽有病缓急，犹不敢犯，为介之推故也。
《续汉礼仪志》曰：立冬之日，夜漏未尽五刻，京都百官，皆衣皂，迎气黑郊。
【诗】晋张华冬初岁小会诗曰：日月不留，四气回周，节庆代序，万国同休，庶尹群后，奉寿升朝，我有嘉礼，式宴百寮。
又杂诗曰：晷度随天运，四时互相承，东壁正昏中，涸阴寒节升，繁霜隆当夕，悲风中夜兴，朱火青无光，兰膏坐未凝，重衾无暖气，挟纊如怀冰。
晋陈新涂妻李氏冬至诗曰：灵象寻数回，四气平运散，阴律鼓微阳，大明启修旦，感与时来兴，心随逝化叹，式宴集中堂，宾客盈朝馆。
晋曹毗咏冬诗曰：绵邈冬夕永，凛厉寒气升，离叶向晨落，长风振条兴，夜静轻乡起，天清月晖澄，寒水盈渠结，素霜竟朓凝，今载忽已暮，来纪奄复仍。
宋谢灵运岁暮诗曰：殷忧不能寐，苦此夜难穨，明月照积雪，朔风劲且哀，运往无淹物，逝年觉易催。
又彭城宫中直感岁暮诗曰：草草眷徂物，契契矜岁蝉，楚艳起行戚，吴趋绝归懽，修带缓旧裳，素鬓改朱颜，晚暮非独已，鸣鶗歇春兰。
宋鲍照冬至诗曰：景移风度改，日至晷回换，眇眇负霜鹤，皎皎带云雁，长河结皪玕，层水如玉岸。
又冬日诗曰：严风乱山起，白日欲还次，重雾蔽穷天，夕阴晦寒地，瀚海有归潮，衰容不还稚，令君且安歌，无念老将至。
谢灵运［冯校本作谢惠连。］咏冬诗曰：七宿乘运曜，三星与时灭，履霜冰弥坚，积寒风愈切，繁云起重阴，回飚流轻雪，园林粲斐皓，庭除秀皎洁，墀琐有凝汗，达衢无通辙。
梁简文帝大同十年十月戊寅诗曰：喧尘是时息，静坐对重峦，冬深柳条落，雪后桂枝残，星明雾色尽，天白雁行单，云飞乍想阁，冰结远疑纨，晚橘隐重屏，枯藤带回竿，荻阴连水气，山峰染月寒。
又玄圃寒夕诗曰：洞门扉未掩，金壶漏已催，曛烟生涧曲，暗色起林隈，雪花无有蒂，冰镜不安台，阶杨始倒插，浦桂半新栽，陈根委落蕙，细蕊发香梅，雁去衔芦上，猿戏绕枝来。
又大同十一月庚戌诗曰：兹园植艺积，山谷久纡威，直兴转多绪，真事亦因依，是节严冬暮，寒云掩落晖，远闻风瑟瑟，乱视雪霏霏，浪起川难渡，林深人至稀，山禽背迳走，野鸟历塘飞。
梁庾肩吾岁尽诗曰：岁序已云殚，春心不自安，聊开柏叶酒，试奠五辛盘，金薄图神燕，朱泥印鬼丸，梅花应可折，倩为雪中看。
北齐邢子才冬日伤志诗曰：昔时堕游士，任性少矜裁，朝驰马脑勒，夕衔熊耳杯，折花赠淇水，抚瑟望丛台，繁华夙昔改，衰病一时来，重以三冬月，愁云聚复开，天高日色浅，林劲鸟鸣哀，终风激檐宇，馀雪满条枚，遨游昔宛洛，踟蹰今草莱，时事方去矣，抚己独怀哉。
周王襃和殷廷尉岁暮诗曰：岁晚悲穷律，他乡念索居，寂寞灰心尽，摧残生意馀，产空交道绝，财殚密亲疏，空悲赵壹赋，还著虞卿书。
【赋】晋陆机感时赋曰：悲夫，冬之为气，亦何憯懔以萧索，天悠悠其弥高，雾郁郁而四幕，夜绵邈其难终，日晼晚而易落，伊夫时之方惨，曷万物之能欢，猿长啸於林杪，鸟高鸣於云端，矧余情之含瘁，恒睹物而增酸，历四时以迭感，悲此岁之已寒，抚伤怀以呜咽，望永路而汍澜。
梁江淹四时赋曰：至於冬阴北边，永夜不晓，平芜际海，千里飞鸟，何尝不梦帝城之阡陌，故乡之台沼。
晋陆云岁暮赋曰：颛顼御时，玄冥统官，沦重阳於潜户兮，严积阴於司寒，坚冰涸於川底兮，白雪陨於云端，时凛戾其可悲兮，气萧索以伤心，凄风怆其鸣条，落叶翻而洒林，兽藏丘而绝迹兮，鸟攀木而栖音，山振枯於层岭兮，人怀惨於重襟。
梁萧子云岁暮直庐赋曰：日躔女度，岁华云暮，衡轻炭燥，权重泉涸，藏玄武於大阴，蛰螣蛇於高雾，日临圭而易落，晷中杙而南傃，凝寒气於广庭，洞层阴於端库，风餮切而晚作，云沧浪而晦景，霰的皪於彤庭，霙葳蕤於丹屏，韬罘罳之飞栋，没屠苏之高影，始飘舞於圆池，终停华於方井。
晋傅玄大寒赋曰：五行倏而竟骛兮，四节纷而电逝，谅暑往寒来，十二月而成岁，日月会於析木兮，重阴凄而增肃，彩虹藏於虚廓兮，鳞介潜而长伏，若乃天地凛冽，庶极气否，严霜夜结，悲风昼起，飞雪山积，萧条万里，百川明而不流兮，冰冻合於四海，扶木憔悴於汤谷，若华零落於濛汜。